ޖަމިއްޔަތުއްސައިފުގެ 58 ވަނަ އަހަރީ ދުވަސް ފާހަގަ ކުރުމަށް ތަފާތު ހަރަކާތްތަކެއް ހިންގައިފި – Ungoofaaru\nބަނޑޭރިގަނޑު/ޚަބަރު/ޖަމިއްޔަތުއްސައިފުގެ 58 ވަނަ އަހަރީ ދުވަސް ފާހަގަ ކުރުމަށް ތަފާތު ހަރަކާތްތަކެއް ހިންގައިފި\nސައިފުން އަހަރީދުވހު ކުރިއަށްގެންދިޔަ ހަރަކާތްތަކުގެ ތެރެއިން\nއުނގޫފާރު ޖަމިއްޔަތުއްސައިފަށް 58 އަހަރު ފުރުމުގެ މުނާސަބަތާއި ގުޅުވައިގެން ތަފާތު ހަރަކާތްތަކެއް ކުރިއަށް ގެންގޮސްފިއެވެ. މިހަރަކާތްތައް ކުރިއަށްގެންގޮސްފައިވަނީ ހުކުރު އަދި ހޮނިހިރު މިދެދުވަހުއެވެ.\nސައިފުން ކުރިއަށްގެންދިޔަ ހަރަކާތްތަކުގެ ތެރޭގައި ސައިފަށް ގިނަދުވަހު ހިދުމަތްކޮށްދެއްވި މެމްބަރުންނާއި އުމުރުން ދުވަސްވީ މީހުންނަށާއި ހާއްސައެހީއަށް ބޭނުންވެފައިވާ ފަރާތްތަކާއި އަދި ބަލިމީހުންނަށް ޒިޔާރަތްކުރުމާއި އެފަރާތްތަކަށް ހާއްސަ ހަދިޔާއެއްދިނުންވެސް ހިމެނެއެވެ. މިޒިޔާރަތުގައި އުނގޫފާރުގެ މީހުންގެ އިތުރުން އުނގޫފާރު ރީޖަނަލް ހޮސްޕިޓަލްގައި އެނދުމަތިކޮށްގެން ފަރުވާދެމުންދިޔަ ފަރާތްތައްވެސް ހިމެނެއެވެ. ހަދިޔާގެ ގޮތުގައި ދީފައިވަނީ ތަފާތު ވައްތަރުގެ މޭވާހިމެނޭ ވަށިގަނޑެކެވެ.\nއަހަރީ ދުވަހާއި ގުޅުވައިގެން ދެންކުރިއަށްގެންދިޔައީ އުނގޫފާރުގެ ބައެއް ސަރަހައްދު ތައް ސާފުކުރުމުގެ މަސައްކަތެވެ. މިމަސައްކަތުގައިވެސް ސައިފްގެ ހިވާގި މެމްބަރުން ބައިވެރިވެފައިވެއެވެ.\nއަހަރީ ދުވަހާއި ގުޅުވައިގެން ރޭވަނީ ޑިނަނައިޓެއް ބާއްވާފައެވެ. ސައިފް ޕްރީ ސްކޫލުގައި ބޭއްވި މި ޑިނަނައިޓް ޝަރަފްވެރިކޮށްދެއްވީ ރައްޔިތުންގެ މަޖީލީހުގެ އުނގޫފާރު ދާއިރާގެ މެމްބަރު މުހައްމަދު ވަހީދުއެވެ. މިޑިނަނައިޓްގައި އުނގޫފާރުގެ އިސްފަރާތްތަކާއި ސައިފްގެ ގިނައަދަދެއްގެ މެމްބަރުން ބައިވެރިވިއެވެ.\nޖަމިއްޔަތުއްސައިފްގެ އުފާވެރި އަހަރީދުވަހުގެ މުނާސަބަތުގައި އުނގޫފާރު ޑޮޓް ކޮމްގެ ފަރާތުން ސައިފްގެ ވެރިންނަށާއި މެމްބަރުންނަށް އިހުލާސްތެރި ތަހުނިޔާ އަރިސްކުރަމެވެ.\nސައިފުން އަހަރީދުވހު ކުރިއަށްގެންދިޔަ ހަރަކާތްތަކުގެ ތެރެއިން / ފޮޓޯ ސައިފް ފޭސްބުކް ޕޭޖް\nރ. އުނގޫފާރު ޖަމިއްޔަތުއް ސައިފް


BREAKING: Covid-19: Italy In Ithuru 175 Maru, 3497 Meehun Fassi (Positive) Vehjjje - Vaguthu\nކޮވިޑް-19:އިޓަލީން އިތުރު 175 މަރު، 3497މީހުން ފައްސިވެއްޖެ\n11 މަސް ކުރިން ( މާޗް 14, 2020 )\nކޮރޯނާވައިރަސް ފެތުރެމުން ދާތީ މީހަކު މާސްކް އަޅައިގެން\nމިހާރު ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ޖެހިގެން އިޓަލީވިލާތުން އިތުރު 175 މަރުވެ، މިދިޔަ 24 ގަޑިއިރު ތެރޭގައި އެގައުމުން 3497 މީހަކު ކޮވިޑް-19 އަށް ފައްސި (ޕޮޒިޓީވް)ވެއްޖެ އެވެ.\nއެ ގައުމުން މިހާރު މި ވައިރަސް ޖެހިގެން މަރުވި މީހުންގެ އަދަދު ވަނީ 1441 އަށް އަރާފައެވެ.\nމިދިޔަ 24 ގަޑިއިރު ތެރޭގައި އެ ގައުމުން 3492 މީހުން ކޮވިޑް-19 އަށް ފައްސިވިއިރު، މިއީ 24 ގަޑިއިރު ތެރޭގައި މިހާތަނަށް އެ ގައުމުން އެންމެ ގިނަ ބަޔަކު ފައްސިވި ފަހަރެވެ. އަދި މިއީ އިއްޔެއާ އަޅާބަލާއިރު، 1500 އެއްހާ މީހުންގެ އިތުރު އަދަދެކެވެ.\nއެ ގައުމުން މި ވައިރަސް އަށް ފައްސިވި މީހުންގެ ޖުމްލަ އަދަދަކީ 21157 އެވެ.\nއިޓަލީވިލާތަކީ ކޮވިޑް-19 ފެތުރެން ފެށުމުން ވެސް އެކަމަށް މާބޮޑު ސަމާލުކަމެއް ދިން ބައެއް ނޫނެވެ. ނަމަވެސް އެ ގައުމުގައި ހުއްޓުމެއް ނެތި ކޮންމެ ދުވަހަކުވެސް އެތައް ބަޔަކު މި ވައިރަސްއަށް ނައްސިވެ އެތައް ބައެއްގެ ފުރާނައަށް ނުރައްކާ ވާ ހިސާބަށް ދިއުމުން މުޅި ގައުމު މިހާރު އޮތީ ކަރަންޓިންކޮށްފައެވެ.\nމިހާރުގެ ހާލަތަށް ބަލާއިރު، އިޓަލީވިލާތަކީ މިހާރު އެންމެ ހަލުވިކަމާއެކު މި ބަލި ފެތުރެެމުން އަންނަ ގައުމެެވެ. އަދި އެ ގައުމުގެ ހާލަތު ގޯސްވެ، ޗައިނާގައި މި ބަލި ފެތުރެގެން ދިޔަ ވަަރަށް ވުރެ ބޮޑަށް އެ ގައުމުގައި ބަލި ފެތުރުން ވަރަށް ގާތްކަމަށް ގިނަ ބަޔަކު ގަބޫލުކުރރއެވެ.


ކުއްޅަވައް އަކީ ބިޔަގަހެއްގައި އަޅާ ހުތް ކިހަސް މޭވާ އެކެވެ. މިހުންނަނީ މަތީގައި ބޮޑު ތާފަތެއް ލާފައި، ފުލުގައި ބޮޑުު ނަގުލަށް ހުންނަ ނަރެއް ލައިފައެވެ. ކުއްޅަވައް ގަހަކީ އާންމުކޮށް ފާފަލުގައި ހެދޭ ގަހެކެވެ.\nއެންޓި އޮކްސިޑެންޓް ތައް: ކުއްޅަވައް ގެ ބައެއް ވައްތަރުން ސައިންސްވެރިން ވަނީ އެންޓި އޮކްސިޑެންޓް ހޯދާފައެވެ. އެގޮތުން ހޯދާފައިވާ ދެ އެންޓި އޮކްސިޑެންޓް އަކީ ފްލޭވޮނޮއިޑްގެ ދެބާވަތް ކަމުގައިވާ “ލޫޓިއޯލިން”(Luteolin) އަދި “ލޫޓިއޯލިން -7-ބީޓާ ގުލޫކޯސައިޑް”(Luteolin -7-Beta glucosides) އެވެ. މިބާވަތުގައި ވެސް އެންޓި އޮކްސިޑެންޓެއްގެ ހައިސިއްޔަތުން ހަރަކާތްތެރިވުމުގެ ގާބިލްކަން ހުންނަކަންވަނީ ހޯދިފައެވެ. އެންޓި އޮކްސިޑެންޓް ތަކަކީ ފްރީ ރެޑިކަލްތަކުގެ ސަބަބުން ހަށިގަނޑުގެ ސެލްތަކަށް ލިބޭ ގެއްލުން ކުޑަކޮށް، އުމުރުން ދުވަސްވުން ލަސްކޮށްދީ، ކެންސަރުން ރައްކާތެރިކޮށްދޭ މާއްދާތަކެކެވެ. އެހެންކަމުން މިއީ ކެންސަރު އަދި ޓިއުމަރާއި ދެކޮޅަށް މަސައްކަތްކުރުމުގައި އެހީތެރިވެދީފާނެ މޭވާއެއް ކަމުގައިވަނީ ބެލެވިފައެވެ.\nވައިރަސް އަދި ބެކްޓީރިޔާ ފަދަ ޖަރާސީމްތަކާއި ދެކޮޅަށް މަސައްކަތްކުރުމުގެ ބާރު ލިބިފައި ވެއެވެ. އެހެންކަމުން ވައިރަސް އަދި ބެކްޓީރިޔާ ފަދަ ޖަރާސީމްތަކުން ދުރުވެ ހުރުމަށް، ނުވަތަ އެފަދަ ބައްޔެއްޖެހިއްޖެނަމަ، މިމޭވާ ބޭނުންކުރުމުން އަވަހަށް ފަސޭހަވާ ކަމަށް ބުނެވެއެވެ.\nކުރީ ޒަމާނުގައި: ކުއްޅަވައް ގަހުގެ ބައިތައް ބޭނުންކޮށްގެން :-\nކުއްޅަވައް ޖޫސް ލޭމަނާކުރުމުގައި ބޭނުންކޮށްފައި ވެއެވެ.\nދުޅައާއި، ތަދާއި، ރިހުން ފިލުވުމަށް ބޭނުންކޮށްފައި ވެއެވެ.\nކުއްޅަވައް ފަތް ޗިސްކޮށް، ލޮނާއި އެއްކޮށްގެން ކަނޑައިގެންދާ ތަންތަނާއި، ހަންމަށައިގެން ދާތަންތަނުގައި އަދި ނޫފައިގަންނަ ތަންތަނުގައި އަޅައެވެ.\nބަނޑުގައި އަށަގަންނަ ފަނި ބޭރުކުރުމަށް ބޭނުން ކުރެއެވެ.\nޅަކުއްޅަވައް ޖޫސް ކެއްސުން ލުއިކުރުމަށް ދީއުޅުނެވެ.\nފަތް ހިމުންކޮށްގެން ކުޑަކަމުދާ ތަކެތީގައި ލޭހުރުމާއި، ކަށިވިދުރިއަށް ފަރުވާކުރުމަށް ބޭނުންކޮށްފައި ވެއެވެ.\nފުރަގަސް ފަރާތު ބައްޔަށް ފަރުވާކުރުމަށް ވެސް ބޭނުންކޮށްފައި ވެއެވެ.\nދިރާސާތަކުން: މިހާތަނަށް ހެދިފައިވާ ދިރާސާތަކުން އަންނަނިވި ބައިތައް އެކުލެވިގެންވާކަމަށް ހޯދިފައި ވެއެވެ.\nhaamiimhaamimހާމިމް.ކޮމްހުތްހެލްތުކުއްޅަވައްޢަބްދުލް ޢަޒީޒު ޙަމީދުމީރު މޭވާމޭވާޑރ. ޢަބްދުލް ޢަޒީޒު ޙަމީދު


ރަންބީރާއި ވާނީ "ޝަމްޝޭރާ" ގެ ޑައިރެކްޓަރު ކަރަންއާ އެކު.\n05 ޑިސެމްބަރ 2018 - 07:32\nބޮޑު ބަޖެޓަކުން ހެދި "ތަގްސް އޮފް ހިންދުސްތާން" އަށް ފަހު، ޔާޝްރާޖް ފިލްސްމް (ވައިއާރްއެފް) އިން އަނެއްކާވެސް ބޮޑު ބަޖެޓެއްގެ ފިލްމެއްގެ މަސައްކަތް ފަށައިފި އެވެ.\nމި ފަހަރުގެ ފިލްމަކީ 2020 ގައި ރިލީޒް ކުރަން ނިންމާފައިވާ "ޝަމްޝޭރާ" އެވެ. މި ފިލްމަކީ ކަރަން ޖޯހަރުގެ ދަރުމާ އަށް ބްރަދާޒް (2015) އާއި އަގްނީޕަތު (2012) ޑައިރެކްޓްކޮށް ދިން ކަރަން މަލްއުތުރާގެ ތިން ވަނަ ޑައިރެކްޝަނެވެ.\n"ޝަމްޝޭރާ" ގެ ތަރިންނަކީ ރަންބީރު ކަޕޫރާއި ސަންޖޭ ދަތާއި ވައިިއާރްއެފްގެ ފިލްމެއް ނޫނީ ކުޅެން ނުލިބޭ ބަތަލާ ވާނީ ކަޕޫރެވެ. މުމްބާއީގެ ގޯރިގާއޯންގައި މި ފިލްމުގެ ޝޫޓިން ފަށައިގެން މިހާރު ކުރިއަށްދާ އިރު، ބައެއް މީޑިއާތަކުން ވަނީ މި އެކްޝަން/އެޑްވެންޗަ ފިލްމަށް ހާއްސަކޮށްގެން ހަދާފައިވާ ބިޔަ ސެޓެއްގެ ފޮޓޯ ވެސް ތިލަކޮށްފަ އެވެ.\n"ޝަމްޝޭރާ" ގެ ޓީޒާ ޓްރެއިލާ.\n"ޝަމްޝޭރާ" ވެގެން ދާނީ މީގެ ކުރިން ފިލްމަކުން ނުފެންނަ ކަހަލަ ތަފާތު ކެރެކްޓާއަކުން ރަންބީރު ފެނިގެން ދާނެ ފިލްމަކަށެވެ. މި ފިލްމު ސިނަމާތަކަށް ގެންނަން ނިންމާފައި ވަނީ ޖުލައި، 31، 2020 ގަ އެވެ.\nމިދިޔަ ޖޫން މަހު ރިލީޒް ކުރި "ސަންޖޫ" ގެ ބަތަލު ރަންބީރުގެ ކުރިއަށް އޮތް ފިލްމަކީ ލޯބިވެރިޔާ އާލިއާ ބަޓްއާ އެކު ކުޅެމުން އަންނަ "ބުރައްމަސްތުރާ" އެވެ. އެ ފިލްމު ރިލީޒް ކުރާނީ އަންނަ އަހަރުގެ ޑިސެމްބަރު މަހުގަ އެވެ.\n"ޑްރީމް ގާލް"ގެ ޕޯސްޓަރު ދައްކާލައިފި\n"ޑްރީމް ގާލް" މި ފަހަރު ނިސްބަތް ކުރަނީ އަންހެނަކަށް ނޫނެވެ. ރާޖް ޝާންދަލިޔާ ޑައިރެކްޓް ކުރާ ކޮމެޑީ ފިލްމު "ޑްރީމް ގާލް" އަކީ އަޔޫޝްމަން ކުރާނާ އެވެ. މިހާރު ޝޫޓިން ވެސް ފަށާފައިވާ މި ފިލްމުގެ ފުރަތަމަ ޕޯސްޓަރު މިހާރު ވަނީ ބެލުންތެރިންނަށް ދައްކާލައިފަ އެވެ.\n"ޑްރީމް ގާލް" ގެ ޕޯސްޓަރު.\nއެކްތާ ކަޕޫރު ޕްރޮޑިއުސް ކުރާ "ޑްރީމް ގާލް" އިން އަޔޫޝްމަންއާ އެކު ބަތަލާގެ ރޯލުން ފެނިގެން ދާނީ ނުޝްރަތު ބަރޫޗާ އެވެ. މިއީ މި ދެ ތަރިންގެ ޖޯޑު ސްކްރީނުން ފެނިގެން ދާނެ ފުރަތަމަ ފިލްމެވެ.\n"ޑްރީމް ގާލް" ރިލީޒް ކުރާނެ ތާރީހެއް އަދި އިއުލާނެއް ނުކުރެ އެވެ. އެކަމަކު އަންނަ އަހަރު ފިލްމު ސިނަމާތަކަށް އަންނާނެ އެވެ.\nބާދުޝާ އާއި ދިލްޖީތު އެކީގައި\nސްޓާ ވޯލްޑުން މިހާރު ގެނެސްދޭ ކަރަން ޖޯހަރުގެ ޗެޓް ޝޯ "ކޮފީ ވިތު ކަރަން" ގެ ހަ ވަނަ ސީޒަން މި ފަހަރު މުޅިން ވެސް ގެނެސް ދެނީ ކޮންމެ އެޕިސޯޑެއްގައި ވެސް ދެ މެހުމާނުން ހިމަނައިގެންނެވެ.\nސްޓާ ވޯލްޑްގެ ޓްވީޓެއް.\nއަންނަ އާދީއްތަ ދުވަހުގެ ރޭ ދައްކަން ހަމަޖެހިފައިވާ އެޕިސޯޑުން ފެނިގެން ދާނީ އިންޑިއާގެ އެންމެ ކާމިޔާބު ރެޕުންގެ ތެރޭގައި ހިމެނޭ ބާދުޝާ އާއި ޕަންޖާބީ އެކްޓަރު އަދި ލަވަކިޔުންތެރިޔާ ދިލްޖީތު ދޮސަންޖް އެވެ. ސްޓާ ވޯލްޑުން ވަނީ މި އެޕިސޯޑްގެ ޕްރޮމޯ ވެސް މިހާރު ބެލުންތެރިންނަށް ދައްކާލައިފަ އެވެ.\n"ކޮފީ ވިތު ކަރަން" ގައި އިން ދިލްޖީތަށް އަލަށް ފުރުސަތެއް ލިބިގެން ދިޔަ އިރު، އޭނާ މިހާރު އަންނަނީ ކަރަން ޖޯހަރު ޕްރޮޑިއުސް ކުރާ ފިލްމު "ގުޑް ނިއުސް" ކުޅެމުންނެވެ. އެ ފިލްމުގެ ތަރިންގެ ތެރޭގައި ކަރީނާ ކަޕޫރް، އަކްޝޭ ކުމާރު އަދި ކިއާރާ އަދުވާނީ ހިމެނެ އެވެ.\nރިތޭޝް އާއި ޖެނެލިއާ އެކީގައި\nއެކްޓަރު ރިތޭޝް ދޭޝްކުމްއާ ކައިވެނިކޮށްގެން ދެ ދަރިން ވެސް ލިބުނު ފަހުން ބޮޑު ސްކްރީނާ ވަރަށް ބޮޑަށް ދުރަސް ޖެހިލައިފައިވާ ބަތަލާ ޖެނެލިއާ ފިރިމީހާއާ އެކު އަލުން ސްކްރީނުން ބައްދަލު ކުރަން ތައްޔާރުވެއްޖެ އެވެ.\nމި މަހުގެ 14 ގައި ރިލީޒް ކުރާ ފިލްމު މަރާޓީ ފިލްމު "މޯލީ" ގައި ރިތޭޝް އާއި ޖެނެލިއާގެ ޖޯޑު އެކީގައި ފެނިގެން ދާނީ ހާއްސަ ލަވައަކުންނެވެ.\nHow time flies it’s been four years since I was last seen on screen.. Thank You @Riteishd for insisting I did this whenazillion times I thought I couldn’t..Thank You @AjayAtulOnline for Dhuvun Tak I could have danced all night on it https://t.co/wopAPkc3GI\n— Genelia Deshmukh (@geneliad) December 2, 2018\n"މޯލީ" ގައި ލަވަ ޖެނެލިއާ ޓްވީޓްކޮށްފައި.\nފިލްމުގައި ރިތޭޝްއާ އެކު ބަތަލާގެ ރޯލު ކުޅެފައި ވަނީ 2016 ގައި އަނިލް ކަޕޫރްގެ ފިރިހެން ދަރިފުޅު ހާޝްވަރުދަން ކަޕޫރާ އެކު ބޮލީވުޑަށް ތައާރަފުވި ބަތަލާ ސައްޔާމީ ކޭރް އެވެ.\nރިތޭޝް އާއި ޖެނެލިއާ އެންމެ ފަހުން އެކީގައި ފެނިފައި ވަނީ ވެސް މަރާޓީ ފިލްމެއްގެ ލަވައަކުންނެވެ. އެއީ 2014 ގައި ރިލީޒް ކުރި "ލާބް ބާރީ" އިންނެވެ. ދެ ތަރިން އެކުގައި ކުޅެފައިވާ ފިލްމުތަކުގެ ތެރޭގައި ތުޖޭ މޭރީ ކަސަމް (2003)، މަސްތީ (2004) އަދި ތެރެ ނާލް ލަވަ ހޯގަޔާ (2012) ހިމެނެ އެވެ.\n"ޝަމްޝޭރާ" ގެ ބަތަލާއަކީ ވާނީ ކަޕޫރް


Visnaa! Vote ganna moosumah thayyaaru tha? | Mihaaru\nވިސްނާ! ވޯޓު ގަންނަ މޫސުމަށް ތައްޔާރުތަ؟\nމިދިޔަ އަހަރު ލޯކަލް ކައުންސިލްތަކުގެ އިންތިޚާބުގައި ވޯޓު ލީ ކަމުގެ ނިޝާން މީހަކު ދައްކާލަނީ: ރާއްޖޭގައި ވޯޓު ގަނެވިއްކުން އާއްމު. ފައިލް ފޮޓޯ: ނިޝާން އަލީ/ މިހާރު\n31 މެއި 2018 - 08:43\nރިޔާސީ އިންތިޚާބު ބޯމަތިވެ، އަންނަ އަހަރު ރައްޔިތުންގެ މަޖިލީހުގެ އިންތިޚާބު ވެސް ބާއްވަން އުޅޭ މި ދަނޑިވަޅުގައި އިސާހިތަކު ވޯޓު ގަނެވިއްކުމުގެ ފޯރި ހިއްޕާލާފާނެ އެވެ. މާޒީގެ ހުރިހާ ކަމަކަށް ބަލާ އިރު ކުރިއަށް ލަފާކުރެވެނީ އެ ގޮތަށެވެ.\nވޯޓު ގަނެވިއްކުމަކީ ރާއްޖެ ފަދަ ހަގު ޑިމޮކްރެސީތަކުގައި އިންތިޚާބުތަކަށް ކުރިމަތިވެފައި އޮންނަ ވަރަށް ބޮޑު މައްސަލައެކެވެ. އެކަން ހައްލުކުރުމުގެ ގޮތުން އެކި ކަންކަން އެކި ގައުމުތަކުގައި ކުރެ އެވެ. އޭގެ ތެރޭގައި، ފައިސާ ނުވަތަ ތަކެތި ދީގެން ވޯޓު ހޯދުން ހުއްޓުވަން މަސައްކަތްކުރުން ހިމެނެ އެވެ. އެކަމަކު ރަނގަޅަށް ތަންފީޒު ނުކުރެވުމާއި ފިޔަވަޅު ނޭޅުމުގެ ސަބަބުން އެކަން މާ ބޮޑަކަށް ކާމިޔާބު ވަމުންނެއް ނުދެ އެވެ. އެހެންކަމުން، ވޯޓު ގަނެވިއްކުން ހުއްޓުވުމުގެ މަސައްކަތްތައް، ވޯޓު ލާ މީހުން ނުވަތަ އާއްމުންނަށް ބޮޑަށް އަމާޒުކުރުން ފަހަކަށް އައިސް ވަނީ އިތުރުވެފަ އެވެ. އޭގެ ތެރޭގައި، ސިޔާސީ މީހުން ދޭ އެއްޗެހީގައި ނުހިފަން އަހުދުކުރުވުން ހިމެނެ އެވެ. އަދި މިއީ ކޮންމެވެސް މިންވަރެއްގެ އެދެވޭ ނަތީޖާއެއް ނުކުންނަ ކަމެއްކަން ފިލިޕީންސްގައި ހެދި ދިރާސާއަކުން އެނގިފައިވެ އެވެ.\nއިންތިޚާބުތަކުގައި ވޯޓު ލާން ތިބޭ އާއްމުންނަށް ސިޔާސީ މީހުން އެއްޗެހި ދީ، ޒާތީ ބޭނުންތައް ފުއްދައިދިނުމަކީ ރާއްޖޭގައި އާއްމު ކަމެކެވެ. ރައްޔިތުންގެ މަޖުބޫރީ ހާލަތްތަކާއި ފަގީރުކަމުގެ ނާޖާއިޒު ފައިދާ ނަގައިގެން، ކެމްޕެއިންތަކުގައި އެންމެ ފޯރީގައި ކުރާ އެއް ކަމަކީ އެއީ އެވެ. "ދިއްކޮށްލާ ހަދިޔާއެއް"ގެ ގޮތުގައި ނަގުދު ފައިސާ އިން ފެށިގެން ގޮސް ދޮންނަ މެޝިނާއި އެއާކޯނަށް ދަންދެން ބަހާފައި އެބަ ހުއްޓެވެ. ބައެއް ފަހަރު ސިއްރަކުން ވެސް ނޫނެވެ. އެކަމަކު ފާޅުގައި އަދި އާދަވެގެން ކުރާ ކަމަކަށް ވާތީ އެއީ މައްސަލައެއް ނޫން ކަމަށް ހެދޭކަށް ނެތެވެ. އެއީ ހަދިޔާ ނުވަތަ ސޮދަގާތެއް ނޫނެވެ. ވޯޓަށް ނުފޫޒު ފޯރުވަން ދޭ ރިޝްވަތެވެ.\nވޯޓު ގަތުމާއި ވިއްކުމަކީ ކޮރަޕްޝަންގެ އަމަލެވެ. އެއީ މިނިވަން، އިންސާފުވެރި އިންތިޚާބަކަށް އެޅޭ ބޮޑު ހުރަހެކެވެ. އޭގެ ސަބަބުން މަދު ބަޔަކަށް މަންފާތަކެއް ލިބުނަސް، ދެން ތިބޭ އެންމެންނަށް ލިބެނީ ބޮޑު ކެއްސެކެވެ؛ ބާރުވެރި މަގާމްތަކަށް އަންނަނީ އެ މަގާމެއްގެ ޒިންމާތަކާއި ރައްޔިތުންގެ އުއްމީދުތަކަށް ހަރާންކޯރުވާ މީހުންނެވެ.\nއެންމެ ފަހުގެ ރިޔާސީ އިންތިޚާބުގެ ކުރިން 2013ގައި ޓްރާންސްޕޭރެންސީ މޯލްޑިވްސް އިން ނެރުނު ރިޕޯޓެއްގައި، ވޯޓު ގަތުމުގެ މައްސަލަ ދެނެގަންނަން ހެދި ކުޑަ ދިރާސާއެއްގެ މައުލޫމާތު ބަޔާންކޮށްފައިވެ އެވެ. އެ ދިރާސާގައި ތިން ރަށެއްގެ މީހުންގެ ވާހަކައިން އެނގުނު ގޮތުގައި ފައިސާ އާއި ތަކެތި ދީގެން ވޯޓަށް ނުފޫޒު ފޯރުވުމުގެ އެތައް ގޮތެއް ރާއްޖެ އިން ފާހަގަކުރެވެ އެވެ. ބައެއް ކެމްޕެއިންތަކުގައި، "ނީލަމެއް ހެން"، ބުނި ކޮންމެ އެއްޗެއް ދޭ އިރު ބައެއް ފަހަރު ކެމްޕެއިނެއް ކުރަން ވެސް ނުޖެހި، ވޯޓުލުމުގެ ހަފްތާއެއްހާ ދުވަސް ކުރިން އެ ރަށަކަށް ފައިސާކޮޅެއް ބަހާލައިގެން ކެންޑިޑޭޓް ފަރުޖައްސާލާކަން ވެސް ފާހަގަކޮށްފައިވެ އެވެ. ކެމްޕެއިން މެނޭޖަރުންނާއި ޕާޓީތަކުގެ އެކްޓިވިސްޓުންނާއި އޭޖެންޓުން އަދި ބައެއް ފަހަރު ކެންޑިޑޭޓުން އަމިއްލަ އަށް ވެސް ވޯޓު ގަތުމުގެ މަގްސަދުގައި ފައިސާ އާއި ތަކެތި ބަހައިއުޅޭކަން ދިރާސާ އިން ވަނީ އެނގިފަ އެވެ. މިފަދަ އެތައް ކަމެއް ވޭތުވެދިޔަ އިންތިޚާބުތަކުގައި ހިނގި އިރު ހުއްޓުވިފައެއް ނެތެވެ. ފިޔަވަޅެއް އެޅިފައެއް ނެތެވެ.\nއެހެންވެ ޓްރާންސްޕޭރެންސީން އެއް ކަމަކަށް އޭރު ލަފާދިނީ ޓާސްކްފޯސްއެއް އުފައްދައިގެން، ވޯޓު ގަތުމުގެ މައްސަލަތައް ތަހުގީގުކޮށް ދައުވާކުރަން އަހައްމިއްޔަތުކަން ދިނުމަށެވެ. އަދި ވޯޓު ގަތުން ހުއްޓުވަން ހަރުދަނާ ގާނޫނީ ފިޔަވަޅު އެޅުމުގެ ގޮތުން އިންތިޚާބުތަކާ ބެހޭ އާއްމު ގާނޫނަށް އިސްލާހު ގެންނަން ވެސް ލަފާދީފައިވެ އެވެ. މިއިން ކަމެއް ކޮށްފައެއް ނުވެ އެވެ. ވޯޓު ކަރުދާހުގައި އިތުރު ފާހަގައެއް ނުވަތަ ވޯޓުގެ ސިއްރުކަން ގެއްލޭނެ ނިޝާނެއް ކަހަލަ އެއްޗެއް ޖަހައިފިއްޔާ ވޯޓު ބާތިލްވާ ގޮތަށް ގާނޫނަށް އިސްލާހެއް ގެންނަން ޕީޕީއެމުން ހުށަހަޅާފައި ވެސް އަނބުރާ ގެންދިޔައީ އެވެ. އެ ގޮތަށް ފާސްކުރާކަށް އެމްޑީޕީން ވެސް ބޭނުމެއް ނުވި އެވެ.\nވޯޓު ގަތުމަކީ މިހާރު ވެސް ކުށެކެވެ. ވޯޓު ދޭން ހުރި މީހަކަށް ނުފޫޒު ފޯރުވުމުގެ މަގްސަދުގައި، "ގާނޫނީ ގޮތުން ހުއްދަކޮށްފައި ނުވާ މަންފާއެއް ދިނުމަށް ހުށަހެޅުން ނުވަތަ ދިނުން" އެއީ ކުށެއް ކަމަށް ގާނޫނުލް އުގޫބާތުގައިވެ އެވެ. އެކަމަކު ވޯޓު ގަނެވިއްކުމަކީ ކުށެއް ކަމަށް ކުރީގެ ގާނޫނުލް އުގޫބާތުގައި އޮތުމަކުން ވެސް ހައްލެއް ލިބިފައި ނެތްކަން ފާހަގަކުރަން ޖެހެ އެވެ.\nމިދިޔަ ލޯކަލް ކައުންސިލް އިންތިހާބުގައި ވޯޓު ގުނަނީ.-- ފައިލް ފޮޓޯ: ހުސެން ވަހީދު /މިހާރު\nވޯޓު ލަނީ ސިއްރުންނެވެ. ފައިސާ ނުވަތަ އެ ނޫން ވެސް މަންފާއެއްގައި ހިިފިޔަސް، އެ މީހަކު ބޭނުން ގޮތަކަށް ވޯޓު ލުމުގެ އިޚްތިޔާރު އޮންނާނެ އެވެ. އެކަމަކު މާޒީގެ ތަޖުރިބާ އަށް ބަލާ އިރު، ވޯޓު ގަންނަ މީހުން ވަރަށް ހުޝިޔާރެވެ. ހެއްކެއްގެ ގޮތުގައި ފޯނުން ވަގަށް ވޯޓު ކަރުދާސްކޮޅުގެ ފޮޓޯ ނަގަން، ކެންޑިޑޭޓުގެ ފަރާތުން ވޯޓު ލާ މަރުކަޒުގައި ހުންނަ މީހަކަށް ވޯޓު ކަރުދާސްކޮޅު ދައްކަން، ނުވަތަ ވޯޓު ގުނާ ވަގުތު ކެންޑިޑޭޓްގެ މަންދޫބަށް ފެންނާނެ ގޮތަށް ކަރުދާސްކޮޅުގައި ވަކި ކަހަލަ ފާހަގައެއް ޖަހާފައި ބަހައްޓަން ޝަރުތުކޮށްފައި އެބަ ހުއްޓެވެ. އޭގެ އިތުރުން، ޓްރާންސްޕޭރެންސީގެ ރިޕޯޓްގައި ފާހަގަކޮށްފައިވާ ގޮތުގައި، އައިޑީ ކާޑު އަތުލައި ވޯޓު ލުމުގެ ހައްގު ނިގުޅައިގަތުމަކީ ވެސް ވޯޓު ގަންނަ މީހުން ބޭނުންކުރާ އުކުޅެކެވެ. އެހެންކަމުން، މިފަދަ ހާލަތްތަކުގައި، ފައިސާގައި ހިފައިފައި ބޭނުންވާ ގޮތަކަށް ވޯޓުލާން އުޅުނަސް އެކަން ވާކަށް ނޯންނާނެ އެވެ. ކުރިއަށް ހުރި އިންތިޚާބުތަކުން އާ ކަންތައްތަކެއް ފެނުމަކީ ވެސް ދުރު ކަމެއް ނޫނެވެ.\nފިލިޕީންސްގައި ހިންގާ ވޯޓު ވިއްކުން ހުއްޓުވުމުގެ ކެމްޕެއިންތަކުން ނަތީޖާ ނުކުންނަނީ ކިހާ ވަރަކަށްތޯ ބަލަން ދިރާސާއެއް ހެދި އިރު ވެސް ފާހަގަކުރެވުނީ ވޯޓު ގަންނަން ބޭނުންވާ މީހާ ދޭ އެއްޗެއްގައި ހިފުމަށް ފަހު ވޯޓު ލާނެ ކެންޑިޑޭޓަކު އަމިއްލަ އަށް އިޚްތިޔާރުކުރަން ހިތްވަރު ދިނުމަކީ ވޯޓު ވިއްކުން ހުއްޓުވޭ ކަމެއް ނޫން ކަމެވެ. އެއާޚިލާފަށް، ވޯޓު ނުވިއްކަން ވައުދުވުމަކީ ކޮންމެވެސް ވަރެއްގެ ހެޔޮ ބަދަލެއް އަންނަ ކަމެއްކަން އެނގުނެވެ. އެގޮތުން ސިޓީ ކައުންސިލްތަކުގެ އިންތިޚާބުގައި އެ ގޮތަށް ވައުދުވި އާއްމުންގެ ތެރޭގައި ވޯޓު ވިއްކުން 11 ޕަސެންޓް ދަށަށް ދިޔަ އެވެ. އެކަމަކު، ސިޓީ ކައުންސިލް އިންތިޚާބާ އަޅާބަލާ އިރު ވޯޓު ހޯދަން ފައިސާ ބަހާ އަދަދު ގިނަ މޭޔަރުންގެ އިންތިޚާބުގައި، ވޯޓު ވިއްކި މިންވަރަށް އެއްވެސް ބަދަލެއް ނާދެ އެވެ. މީގެ މާނައަކީ ވޯޓު ނުވިއްކަން އާއްމުން ލައްވައި އަހުދުކުރުވުމަކީ މަދުން ފައިސާ ދައުރުވާ އިންތިޚާބުތަކުގައި ވޯޓު ވިއްކުން މަދުކުރެވިދާނެ ގޮތެއް ކަމެވެ. އެކަމަކު ބޮޑެތި އެއާކޯނު ކަހަލަ އެއްޗެހި ބަހާ އިންތިޚާބެއްގައި އެ ކަމުން ނަތީޖާއެއް ނުކުމެދާނެ ކަމަށް ބަލައިގެނެއް ނުވާނެ އެވެ.\nވޯޓު ގަނެވިއްކުމުގެ މައްސަލަ ހައްލުކުރުމުގައި ރާއްޖޭގައި ހުރިހާ ކަމެއް ވެސް އޮތީ ހަރުދަނާކުރަން ޖެހިފަ އެވެ. ގާނޫނީ އޮނިގަނޑާއި ފިޔަވަޅު އެޅުމާއި އާއްމުން ހޭލުންތެރިކުރުން ވެސް މެ އެވެ. މި ކަންކަން ކުރަން ސިޔާސީ މީހުންގެ ޝައުގުވެރިކަމެއް އަދި ނިޔަތެއް ނެތް އިރު، ފާހަގަކުރަން ޖެހެނީ ހުރިހާ ކަމެއް ވެސް ގޮސް ނިމެނީ ވޯޓު ލާ މީހާއާ ހިސާބުން ކަމެވެ. ވޯޓު ގަންނަން ދާ މީހާ އަށް ނޫނެކޭ ބުނާނެ ހިތްވަރު އެބަހުރި ހެއްޔެވެ؟\nކެންޑިޑޭޓުން ދިއްކޮށްލާ "ހަދިޔާތަކު"ގައި ހިފުމާއި އެ މީހުން މެދުވެރިކޮށް ޒާތީ ފައިދާތައް ހޯދުމުގެ ބަދަލުގައި، ރަށަށް، އަތޮޅަށް ނުވަތަ ގައުމަށް އެ މީހުން ކޮށްދޭނެ ކަންކަމުގެ އަހުދުތައް ކުރުވިދާނެ އެވެ. އަދި އިންތިޚާބަށް ފަހު އެ މީހުން އެ ވައުދުތައް ފުއްދާތޯ ބަލައި ޒިންމާދާރުކުރެވިދާނެ އެވެ.\nކޮލަމް ރިޔާސީ އިންތިޚާބު ވޯޓުދިނުމުގެ ހައްގު ވިސްނާ!\nމިފަހަރު ވޯޓު ފޭރޭނީ. ގަންނާނީކީ ނޫން. ވޯޓް ގްރޭބިންގ\nދިއްކޮށްލާ ހަދިޔާގަ ހިފާފަ ހިތާ ސިކުނޑި ބޭނުން ކޮށްގެން ވޯޓް ލާންވީ. ދޭމީހާ ހެޔޮއެދިގެން އެ ދެނީވެސް އަހަރުމެން ނިކަމެތި ރައްޔަތުން އަތުން ނަގާ ޓެކްސް ފައިސާ، ވެނުމަސް ވެނަށް ކާންދޭ އުޞޫލުން. ވަރަށް ވިސްނާފަނޫނީ ނަމަނަމަ ވޯޓެއް ނުދޭތި.\nމިފަހަރު އޮތީ ޤައުމީ ރޫހެއް.... މުޅި ޤައުމުގެ ހަމަޖެހުމަށް މިފަހަރު ބޭނުމީ ބަދަލެއް.5އަހަރު މިހާރު ނިމެން ވަރަށް މަދުދުވަސް ކޮޅަކަށް ވެއްޖެ....ވައުދުވެފަ ވައުދު ނުފުއްދާ ބަޔަކަށް ދޭނެ ވޯޓެއް އޮންނާނެ ބާ؟؟؟؟؟؟


galehiri: ގައުމުގެ ސަލާމަތީ ބާރުތަކަށް ފުރައްސާރަކުރުން\nގައުމުގެ ސަލާމަތީ ބާރުތަކަށް ފުރައްސާރަކުރުން\nގައުމުގެ ސަލާމަތީ ބާރުތަކަށް ފުރައްސާރަކުރާ އެގައުމަކަށް ނިސްބަތްވާ މީހާއަށް އެކުރެވެނީ އޭނާ އަމިއްލައަށް އޭނާއަށް ފުރައްސާރައެވެ. އެއިން އެނގެނީ ތިމާ އެގައުމަކަށް ނިސްބަތްވާ ގައުމުގެ ދީނާއި ގައުމިއްޔަތާއި އަމަންއަމާންކަމާއި ޞުލްޙަ މަސަލަސްކަމަށް ތިމާ ލޯބިނުކުރާ ކަމެވެ.\nއެހެނީ ތިމާގެ ދީނާއި ތިމާގެ ގައުމާއި ތިމާއާއި އަދި ތިމާގެ އަނބިދަރިންނަށް ވެސް ރައްކާތެރިކަމާއި ސަލާމަތްތެރިކަން ފޯރުވައިދިނުމުގެ އެންމެ އިސް ރޯލެއް އަދާކުރަނީ އެގައުމެއްގައި ތިމާ ދިރިއުޅޭ ގައުމުގެ ސަލާމަތީ ބާރުތަކެވެ. އެބާރުތައް ނެތްނަމަ ތިމާ ހިތަށްއެރި ކޮންމެ ވާހަކައެއް ދައްކަން ތިމާގެ އަނގަ ހުޅުވާތަނުން ނުލަފާމީހަކު އައިސް ތިމާގެ އަނގައިގެ ތެރޭ އޮންނަ ކުޑަދޫ ދަމައިގަންނާކަށްވެސް ފަހަކަށް ނުޖެހޭނެއެވެ. މިއީ ތިމާ ދަންނަންޖެހޭ ކަމެކެވެ. ތިމާ އެގައުމެއްގައި އުޅޭއިރު އެގައުމެއްގައި ސަލާމަތީބާރުތައް ނުވާނަމަ ތިމާ ގެއިން ބޭރަށް ގޮސްފައި އެނބުރި ގެއަށް އަންނައިރު ގޭގައި ތިބި މީހުންނާއި މުދާކޮޅު ސަލާމަތުން ހުންނާނެކަމުގެ ކަށަވަރުކަމެއްވެސް ނޯންނާނެއެވެ. ގައިބާރުހުރި ކޮންމެވެސް މީހަކު އެންމެން ބަލަބަލައި ތިއްބައި ގޭގައި ހުރި މުދާކޮޅުވެސް ގެންގޮސްފާނެއެވެ.\nގައުމެއްގެ ސަލާމަތީ ބާރުގައި ހިމެނޭ މީހަކު ނުވަތަ ބަޔަކު ދެކެ ތިމާ ހިތްހަމަނުޖެހިފައި ވިޔަސް އެހިތްހަމަނުޖެހުން ބޮޑު ރުޅިވެރިކަމެއްގެ ސިފައިގައި ތާއަބަދު މުޅި ސަލާމަތީ ބާރަށް ރައްދުކުރުމުން އެނގޭ އެއްޗަކީ ތިމާގެ ބުއްދި ތިމާއާއި އެކަހެރިވެއްޖެކަމެވެ. މިއީ ބުއްދި ސަލާމަތުން ހުރި ތަޞައްރަފު ފުދޭ މީހަކު ކުރާކަހަލަ ކަމެއްނޫނެވެ. މިކަމުން އެނގޭ އެއްޗަކީ ތިމާއަކީ ސިކުނޑީގެ އުނިކަމެއްހުރި މީހެއްކަން ދަނެގެން އަވަހަށް ފަރުވާ ހޯދަންވެއްޖެ ކަމެވެ.\nބުއްދި ސަލާމަތުން ހުރި ތަޞައްރަފު ފުދޭ މީހަކު އިންސާނަކު ކުރިކަމަކާއި ގުޅިގެން މުޅި އިންސާނިއްޔަށް ފުރައްސާރައެއް ނުކުރާނެއެވެ. އިބްރާހީމް ކިޔާ މީހަކު ކުރި ކުރިކަމަކާއި ގުޅިގެން އިބްރާހީމް ކިޔާ އެންމެންނަށް ފުރައްސާރައެއް ނުކުރާނެއެވެ.\nޢިލްމުވެރިން ވިދާޅުވަނީ ގައުމުގެ މުޅި ސަލާމަތީ ބާރު ދެކެ ރުޅިއައިސް އެބައިމީހުންނަށް މުގުރަނިވި ފާޑުކިޔައި އާޑަ ފުރައްސާރަ ކުރުމުގައި ދެމިތިބޭ ދެވައްތަރެއްގެ ބަޔަކުވެއެވެ. އެއްބަޔަކީ އެބަޔަކު ބޭނުންވާހާ ކަމެއް ބޭނުންވާހާ ގޮތަކަށް ބޭނުންވާހާ އިރަކު، ސަލާމަތީ ބާރުތަކުގެ ސަބަބުން ނުކުރެވިގެން އެކަމާއި ރުޅިބޮޑުވެ ބުއްދި ތަޣައްޔަރުވެ ޢަޞްބީ ބައްޔެއް ޖެހިފައިވާ ބަޔެކެވެ. އަނެއްބަޔަކީ ނުބައިކުރެއްވި ބޮޑު ވައްކަމެއްގެ ތެރެއިން ނޫނީ ޙައްގުނޫން ނާޖާއިޒު ކަންތައްގަނޑެއްގެ ތެރެއިން ބޮޑު ފައިދާގަނޑެއް ނަގައިގެން އޭގެ ދުނިޔަވީ ފަސޭހާއި އަރާމާއި ލައްޒަތުގައި އުޅެނިކޮށް ސަލާމަތީ ބާރުތަކުގެ ސަބަބުން އެކަން ބީވެ، ޙައްގާއި އިންޞާފު ގާއިމުކުރުމުން ބުއްދި ފާސިދުވެފައިވާ މުޖުރިމުންގެ ބަޔެއް ކަމަށެވެ. މިބަޔަކު މަސައްކަތްކުރާނީ އެކި ގޮތްގޮތުން އެކި ވަސީލަތްތައް މެދުވެރިކޮށް ސަލާމަތީ ބާރުތަކުގެ އަގުވައްޓައިލައި އެބާރުތަކުގެ ދޯދިޔާކަން ޢާއްމުންގެ ހިތްތަކަށް ވައްދައިދެވޭތޯއެވެ. މިބަޔަކީ އަމިއްލައެދުމާއި ދުނިޔޭގެ ދަހިވެތިކަމުގައި ހައްދު ފަހަނަޅާފައިވާ ބަޔެކެވެ.\nކޮންމެއަކަސް ގައުމުގެ ސަލާމަތީ ބާރުތަކަށް ތާއަބަދު ފުރައްސާރަކުރާ އެގައުމަކަށް ނިސްބަތްވާ މީހުންނަކީ ގައުމުގެ ދީނާއި ގައުމިއްޔަތާއި އަމަންއަމާންކަމާއި ޞުލްޙަ މަސަލަސްކަމަށް ލޯބިނުކުރާ ބަޔެކެވެ.\n23 އޮކްޓޫބަރ 2014މ.


އެތުލެޓިކޯ ލީގު ޗެމްޕިއަންކަން ހޯދައިފި - Voice of Meedhoo\n49 އަހަރުގެ ރެކޯޑް ލެވަންޑޯސްކީ މުގުރާލައިފި\nby vomadmin May 23, 2021\nއެތުލެޓިކޯ މެޑްރިޑުން އެގާރަ ވަނަ ފަހަރަށް ސްޕެނިޝް ލީގު ޗެމްޕިއަންކަން ހޯދައިފިއެވެ.\nސްޕެނިޝް ލީގުގެ ޗެމްޕިއަންކަން އެތުލެޓިކޯ ހޯދާފައިވަނީ ރޭ ކުޅެވުނު ލީގު ފަހުމެޗްތަކުގެ ތެރެއިން ރެއާލް ވެލަޑޮލިޑް ބަލިކުރުމަށްފަހުއެވެ. އެތުލެޓިކޯއިން މިމެޗް ކާމިޔާބުކޮށްފައިވަނީ ވެލަޑޮލިން ލަނޑެއް ޖަހާ ލީޑު ހޯދާފައިވަނިކޮށް ފަހަތުން އަރައި2ލަނޑު ޖަހައިގެން2ލަނޑު 1 ލަނޑުގެ ނަތީޖާއަކުން މޮޅުވެގެންނެވެ. މިމޮޅާއެކު އެތުލެޓިކޯއަށް ޗެމްޕިއަންކަން ލިބުނީ 38 މެޗުން 86 ލިބިގެންނެވެ.\nއެތުލެޓިކޯއިން އެންމެ ފަހުން ލީގު ކާމިޔާބުކުރީ 14-2013 ވަނަ އަހަރުގެ ސީޒަންގައެވެ.\nލީގަށް އެތުލެޓިކޯ އާ އެންމެ ގާތުން ވާދަކުރި ރެއާލް މެޑްރިޑް ވެސް ވަނީ އެ ޓީމުން ރޭ ކުޅުނު ލީގުގެ އެންމެ ފަހު މެޗުގައި ވިޔަ ރެއާލް އަތުން2ލަނޑު އެއްލަނޑުން މޮޅުވެފަ އެވެ. އެކަމަކު ރެއާލް އަށް ލީގު ޗެމްޕިއަން ކަން ދިފާއު ކުރެވެންއޮތީ ރޭ އެތުލެޓިކޯ ކުޅުނު މެޗުން އެޓީމް ބަލިވެގެނެވެ. ރެއާލްމެޑްރިޑަށް ލީގު ނުމުނުއިރު 38 މެޗުން ލިބިފައިވަނީ 84 ޕޮއިންޓެވެ. އަދި ތިންވަނަ ލިބުނު ބާސެލޯނާއަށް 38 މެޗުން ލިބިފައިވަނީ 79 ޕޮއިންޓެވެ.\nއެތުލެޓިކޯއާއި ވެލަޑޮލިން ބައްދަލުކޮށް ރޭ ކުޅެވުނު މެޗުގައި ފުރަތަމަ ލަނޑު ޖަހާ ލީޑު ނެގީ ޓޭބަލްގެ 19 ވަނާގައި އޮތުމާއެކު ލެރިގޭޓްވުމުގެ ބިރާ ކުރިމަތިވެފައިއޮތް ރެއާލް ވެލަޑޮލިޑުންނެވެ. މި ލަނޑު މެޗުގެ 18 ވަނަ މިނެޓުގައި އެޓީމަށް ކާމިޔާބުކޮށްދިނީ އޮސްކާ ޕްލާނޯއެވެ. މެޗުގެ ފުރަތަމަ ހާފުވެސް ނިމުނީ މި ނަތީޖާއިން ވެލަޑޯލިޑް ކުރީގައި އޮވެގެންނެވެ.\nނަމަވެސް ދެވަނަ ހާފް ފަށައިގެން އެތުލެޓިކޯއިން ވަނީ ކުޅުން ރަނގަޅުކޮށް އެޓޭކްތައް ވަރުގަދަކޮށްފައެވެ. އޭގެ ނަތީޖާއެއްގެ ގޮތުން 57 ވަނަ މިނެޓުގައި އެންގެލް ކޮރޭއާ ވަނީ ލަނޑެއް ޖަހާ އެތުލެޓިކޯއަށް މެޗުގެ ނަތީޖާ ހަމަހަމަކޮށްދީފައެވެ. . މި ލަނޑު އެޓީމުން ކާމިޔާބުކުރިތާ ޖެހިތާ 10 މިނެޓު ފަހުން ސުއަރޭޒް ވަނީ ލަނޑެއް ޖަހާ މެޗުގެ ނަތީޖާ 1-2 އަކަށް ބަދަލުކޮށްލާފައެވެ.\nމި ސީޒަންގެ ސްޕެނިޝް ލީގު ރޭ ނިމިގެން ދިޔައިރު އަންނަ ސީޒަންގެ ޗެމްޕިއަންސް ލީގުގެ ޖާގަތައް ލަލީގާއިން ކަށަވަރުކުރި ޓީމުތަކަކީ އެތުލެޓިކޯ ، ރެއާލް މެޑްރިޑް އަދި ބާސެލޯނާގެ އިތުރުން ސެވިއްލާއެވެ.\nފްލައިން ސްކޫލްގެ ހެޑް އޮފް ޓްރެއިނިން ސުރަންޖަން އަށް ފިޔަވަޅު އަޅައިފި\nއިންޑިއާގެ ބޮޑުވަޒީރު ނަރެންދްރަ މޯދީ ރާއްޖެ ވަޑައިގަތުމަށް ނިންމަވައިފި\nފަސޭހަފުޅު ވަގުތެއްގައި ރާއްޖެއަށް ރަސްމީ ދަތުރުފުޅެއް ކުރެއްވުމަށް އިންޑިއާގެ ބޮޑުވަޒީރު ނަރެންދްރަ މޯދީ އަށް ރާއްޖޭގެ ރައީސުލްޖުމްހޫރިއްޔާ ޢަބްދުﷲ ...\nނާއިބް ރައީސް ފައިސަލް ނަސީމު ހުޅުމީދުއަށް ޒިޔާރަތްކުރައްވައިފި\nނާއިބް ރައީސް ފައިސަލް ނަސީމު ހުޅުމީދޫއަށް ޒިޔާރަތްކުރައްވައިފިއެވެ. ނާއިބް ރައީސް ހުޅުމީދޫއަށް އިއްޔެ ކުރެއްވި މިދަތުރުފުޅުގައި ސަރުކާރުން އެމްޓީސީސީއާއި ...\nކޮވިޑް-19އަށް ނަރުދޫން އިތުރު ދެމީހަކު ޕޮޒިޓިވް ވެއްޖެ – މިބަލިމަޑުކަމުގައި ރާއްޖެ އޮތީ ނުރައްކާތެރި ފައްތަރެއްގައި\nށ. ނަރުދޫ އިން ކޮވިޑް-19 އަށް އިތުރު ދެމީހަކު ޕޮޒިޓިވް ވެއްޖެއެވެ. ނަރުދޫން އިތުރު ދެމީހުން ކޮވިޑް-19 އަށް ...\nނެޓްބޯޅަ : ފައިނަލްގެ ދެ ވަނަ ޖާގަ ހުޅުދޫ ޔޫތު ކަށަވަރުކޮށްފި\nމިހާރު މީދޫގައި ކުރިއަށްދާ އެމްއީސީ ބަދަހިކަޕް ނެޓްބޯލް މުބާރާތުގެ ފައިނަލްގެ ދެ ވަނަ ޖާގަ ހުޅުދޫ ޔޫތު ކަށަވަރު ...\nvomadmin November 18, 2020\nކުރިއަށް އޮތް ރިޔާސީ އިންތިހާބުގައި އިތުރު 29 ރިސޯޓެއްގައި ވޯޓު ފޮށި ބަހައްޓަން އިލެކްޝަންސް ކޮމިޝަނުން ނިންމުމާއިއެކު ވޯޓު ...\nvomadmin July 20, 2018


މެދުއިރުމަތީގައި ޙަރަކާތްތެރިވާ ހަނގުރާމަވެރިން އީރާނުން ތަމުރީންކޮށްދޭ: އިސްރާއީލް މެދުއިރުމަތީގައި ޙަރަކާތްތެރިވާ ހަނގުރާމަވެރިން އީރާނުން ތަމުރީންކޮށްދޭ: އިސްރާއީލް\nމެދުއިރުމަތީގައި ޙަރަކާތްތެރިވާ ހަނގުރާމަވެރިން އީރާނުން ތަމުރީންކޮށްދޭ: އިސްރާއީލް\nއީރާނުގެ ރައީސާއި ޢިރާޤުގެ ބޮޑުވަޒީރު (ވ) ބައްދަލުކުރައްވަނީ / ފޮޓޯ: ރޮއިޓަރސް\nމެދުއިރުމަތީގައި ޙަރަކާތްތެރިވާ އެކި ޖަމާޢަތްތަކަށް ނިޞްބަތްވާ ހަނގުރާމަވެރިން އީރާނުން ތަމުރީންކުރަމުންދާކަމަށް އިސްރާއީލުގެ ޔަހޫދީ ދަޢުލަތުގެ ދިފާޢީ ވަޒީރު ބެނީ ގެންޓްސް ތުޙްމަތުކުރައްވައިފިއެވެ.\nއިސްރާއީލުގެ ވެރިރަށް ތަލް އަބީބުގައި ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ގެންޓްސް ވިދާޅުވީ އީރާނުގެ އިޞްފަހާން ކައިރީގައި އޮންނަ ކާޝާންގެ އަސްކަރީ ވައިގެ މަރުކަޒުގައި ހަނގުރާމަވެރިންނަށް ތަމުރީންތައް ދެމުންދާކަމަށެވެ. އެ ގޮތުން ގެންޓްސް ތުޙްމަތުކުރެއްވި ގޮތުގައި ޢިރާޤާއި ސޫރިޔާއާއި ލުބުނާނާއި ޔަމަނުގެ ޖަމާޢަތްތަކަށް ނިޞްބަތްވާ ހަނގުރާމަވެރިން އީރާނުން ތަމުރީންކޮށްދެއެވެ. އެ ތަމުރީންތަކުގެ ތެރޭގައި ހަނގުރާމަމަތީ ޑުރޯން ދުއްވަން ދަސްކޮށްދިނުން ހިމެނެއެވެ. އީރާނުން ހިންގައި ތަމުރީންތައް ފެންނަ ސެޓަލައިޓު ފޮޓޯތައް އެބަހުރިކަމަށް ގެންޓްސް ވިދާޅުވިއެވެ.\nހަނގުރާމަމަތީ ޑުރޯން އުފައްދާނެ ގޮތުގެ މަޢުލޫމާތު ފަލަސްޠީނުގެ ޣައްޒާގައި ވެރިކަންކުރާ ޙަމާސް ޖަމާޢަތަށް ފޯރުކޮށްދިނުމަށް އީރާނުން މަސައްކަތްކޮށްފައިވާކަމަށްވެސް ގެންޓްސް ތުޙްމަތުކުރެއްވިއެވެ. މިދިޔަ މެއި މަހުގެ ތެރޭގައި އިސްރާއީލާ ދެކޮޅަށް ޙަމާސުންވަނީ 4،000އަށްވުރެ ގިނަ މިސައިލް ޙަމަލާ ދީފައެވެ. މަޢުލޫމާތު ލިބިފައިވާ ގޮތުގައި އޭގެ ތެރެއިން ގިނަ މިސައިލްތައް އުފެއްދުމުގެ ފަންނީ އެހީތެރިކަން ފޯރުކޮށްދީފައިވަނީ އީރާނުންނެވެ.\nޢިރާޤާއި ސޫރިޔާގައި ޙަރަކާތްތެރިވާ ޝިޢީ ހަނގުރާމަވެރި ޖަމާޢަތްތަކާއި ލުބުނާނުގެ ޙިޒުބުﷲ ޖަމާޢަތާއި ޔަމަނުގެ ހޫޘީ ހަނގުރާމަވެރިންނާ އީރާނާ ގާތްގުޅުންތަކެއް އޮވެއެވެ. އެ ގޮތުން ޢިރާޤުގެ ވަރުގަދަ ޝިޢީ ޖަމާޢަތްތައްވަނީ އެ ޤައުމުގެ ސަރުކާރުން ބަލައިގަނެފައެވެ. އޭގެ އިތުރުން ޙިޒުބުﷲއަކީ ލުބުނާނުގެ އެންމެ ނުފޫޒުގަދަ ޖަމާޢަތެވެ. އަދި އީރާނުގެ އަސްކަރިއްޔާއާއި ޙިޒުބުﷲއަކީ ސޫރިޔާގެ ރައީސް ބައްޝާރުލް އަސަދަށް އެ ޤައުމުގެ ދާޚިލީ ހަނގުރާމަ ކާމިޔާބުކޮށްދިނުމަށް އެންމެ ބޮޑަށް މަސައްކަތްކޮށްދޭ ބައިވެރިންނެވެ.


Alhaigen Huri Helmet Therein Harufaeh - Vaguthu\nއަޅައިގެން ހުރި ހެލްމެޓް ތެރެއިން ހަރުފައެއް\nއިންޑިއާގައި ސައިކަލެއްގައި މީހަކު ދިގު ދަތުރެއް ކޮށް ނިމުނު ފަހުން ހެލްމެޓް ތެރެއިން ހަރުފައެއް ފެނިއްޖެއެވެ.\nރަންޖިތް ނަމަކަށް ކިޔާ އެ ފިރިހެން މިހާ ބުނެފައިވަނީ އޭނާ ކޮށްފައިވަނީ ގާތްގަނޑަކަށް7މޭލުގެ ދިގު ދަތުރެއް ކަމަށެވެ. އެހެން ނަމަވެސް އަޅައިގެން ހުރި ހެލްމެޓް ތެރޭގައި ވިހަ ގަދަ ހަރުފައެއް އޮތް ކަމަކަށް އެނގިފައެއް ނުވާ ކަމަށް އޭނާ ބުންޏެވެ.\nރަންޖިތް އަކީ ކަންޑަނަޑް އަވަށުގެ މަރީސް ހައި ސްކޫލްގައި ކިޔަވައި ދެމުން އަންނަ ޓީޗަރެކެވެ.\n"އަހަރެން ދިޔައީ ގެއިން ސްކޫލަށް. ގާތްގަނޑަކަށް7މޭލުގެ ދަތުރެއް. ދުއްވާފައި ދިޔައިރު ހެލްމެޓް ތެރޭގައިހަރުފައެއް އޮތް ކަމެއް ނޭނގޭ. ސްކޫލަށް ގޮސް ސައިކަލު ޕާކު ކޮށްފައި ހެލްމެޓް ނެގި އިރު ފެނުނީ ވިހަގަދަ ހަރުފައެއް. އޭތި އޮތީ ހެލްމެޓް ތެރޭގައި ވަރަށް ރީއްޗަށް" ރަންޖިތް ކިޔައިދިނެވެ.\nއޭނާ ވަގުތުން ހެލްމެޓް އެއްލާލުމަށްފަހު އަވަސް ވެގަތީ އެ ހަރުފަ އެއްވެސް ކަހަލަ ގޯނާއެއް އޭނާ އަށް ކޮށްފައިވޭތޯ ބެލުމަށް ހޮސްޕިޓަލަށް ދިއުމަށެވެ. އަދި ހޮސްޕިޓަލަށް ގޮސް ޑޮކްޓަރަށް ދައްކައި ބެލިއިރު އެއްވެސް ކަހަލަ ގޯނާއެއް ހަރުފަގެ ސަބަބުން ލިބިފައި ނުވާ ކަމަށް އޭނާ ވަނީ ބުނެފައެވެ.\nއޭނާ ވަނީ އައި ރުޅީގައި ހެލްމެޓް ހަލާކު ކޮށް، ހަރުފަވެސް މަރާލާފައެވެ.\nމިއީ އިންޑިއާގައި އަލަށް ދިމާވެފައިވާ ކަމެއް ނޫނެވެ. މީގެ ކުރިންވެސް ހަރުފައެއް ސައިކަލަކުން ދިޔަ މީހަކު ފަހައި ދުވެފައިވާތީ އެކަންވެސް ވަނީ ގިނަ ބައެއްގެ ސަމާލު ކަމަށާއި މީޑީއާގެ ސަމާލު ކަމަށް އައިސްފައެވެ.\nފެބުރުއަރީ 13, 2020 18:39\nއޭނާގެ މޮޔަކަން އެނގުނީ. ހެލްމެޓް ކޮންމެހެން ހަލާކު ކޮށްލަން ޖެހޭތަ.\nފެބުރުއަރީ 14, 2020 12:32\nޓީޗަރުކަން ކުރާ ވަރަށް ވުރެ ރުޅިގަދަ މީހެއްނު ތިއީ؟


ކައިވެނީގެ ފުރަތަމަ ރޭ – ޙެޔޮބަސް\nBy ރަމްޒީނާ މުޙައްމަދު / ޅޮހި\nOct 9, 2013 1661 views0\nވާއު! އިނާޝާ ކޮޓަރީގެ ހުރިހާ ތަނަކަށް ފުންކޮށް ނަޒަރުހިންގާލިއެވެ. އަދި ދޮރުލައްޕާލިގޮތަށް ދެއަތްދަމާލުމަށްފަހު ކޮޓަރިތެރޭގައި އެނބުރެންފެށިއެވެ. ހީވަނީ ކުޑަކުއްޖަކު ” އެނބުރޭކޯ” ކުޅޭހެންނެވެ. ދުވެފައިގޮސް އެނދުމަށްޗަށް އުޑުތިލަމަތިން ވެއްޓިގަތެވެ. ދެއަތުން އެނދުގެ ގޮދަޑިއަށް ފިތާލިއެވެ. ކުއްލިއަކަށް ތެދުވެ ރިމޯޓްނަގާ އޭސީ ޖައްސާލިއެވެ. އަނެއްކާވެސް އެނދުގައި އޮށޯވެލިއެވެ.\nއިނާޝާގެ ހިތަތް އަރަމުން ދެއެވެ. ރީތިފިރިއެކެވެ. ބޮޑުގަނޑުވަރެއްކަހަލަ ގެއެކެވެ. އަމިއްލަކާރެވެ. ރިސޯޓެވެ. ވާވް! ވާހް! ކޮންފަދަ ބޮޑުއުފަލެއްހެއްޔެވެ. އަހަންނަށް މިފަދަ ދިރިއުޅުމެއް ލިބޭނޭ ހީކުރާނީ ކާކުހެއްޔެވެ؟\nމިރެއަކީ އިނާޝާއާއި އަޝްރަފުގެ ކައިވެނީގެ ފުރަތަމަ ރެއެވެ. ހަމަދެންމެ އިނާޝާއެއައީ ނަސަންދުރާގައިއޮތް ކައިވެނި ހަފްލާ ނިންމާލާފައެވެ.\nއަޝްރަފަކީ މާލޭގެ މުއްސަނދި ވިޔަފާރިވެރިއެއްގެ ހުރި ހަމައެކަނި ފިރެހެންދަރިއެވެ. އަޝްރަފު ކިތަންމެ އުމުރުންޅަނަމަވެސް އޭނާއަކީ އޭނާގެ ބައްޕަގެ ވިޔަފާރިކުންފުނީގެ އެންމެ އިސްވެރިޔާއެވެ. ކައިވެނީގެ ކުރިން އިނާޝާއާއި އަޝްރަފު ބައްދަލުވެފައެއްނުވެއެވެ. އިނާޝާއަށް ފެނުނީ އަޝްރަފުގެ ފޮޓޯއެކެވެ. އެވަގުތުންފެށިގެން އިނާޝާގެ ހިތް އޮބިނޯވެގެން އުޅެނީ އަޝްރަފާއެކު ހޭދަކުރެވޭނެ ވަގުތުތަކެއްގެ އިންތިޒާރުގައެވެ. މިރޭގެ ކައިވެނި ހަފްލާވެސް އިނާޝާއަށް ވަރަށްކަމުދެއެވެ. މުޅިންވެސް ހަފްލާއަށް ހާޒިރުވީ ބޮޑެތި ވިޔަފާރިވެރިންނެވެ. ރިސޯޓް ތަކުގެ އޯނަރުންނެވެ. އޮފީސް އޮފީހާއި އެކި ކުންފުނިތަކުގެ އިސްފަރާތްތަކެވެ. މެޙްމާނުންނާއި ބައްދަލުކުރަން ތިބިއިރު ދެމީހުންވެސް ވާހަކަދެއްކީ ވަރަށްމަދުންނެވެ. ނަމަވެސް އެއްކަމެއް އިނާޝާވަރަށް ހައިރާންކުރުވިއެވެ. އަޝްރަފުއެދުނީ އިނާޝާ އަންހެނުންނާއި ސަލާމްކޮށްފައި އަޝްރަފު ފިރެހެނުންނާއި ސަލާމް ކުރުމަށެވެ. އެއްފަހަރަކު އިނާޝާގެ އަތް ބޭއިހްތިޔާރުގައި ވަރަށްރީތިފިރިހެނަކާދިމައަށް ދިޔައެވެ. އަޝްރަފު ކަޅިއަޅާލިގޮތުން އިނާޝާގެ އަތް ދަމައިގަނެވުނެވެ.\nއެނދުގައި އޮށޯވެ އޮތް އިނާޝާ ތެދުވިއެވެ. ލޯގަނޑުގެ ކުރިމަށްޗަށް ހުއްޓި މޫނު ބަލައިލިއެވެ. “އަލުންމޭކަޕު އާކޮށްލަންވީ! އަޝްރަފު އަންނަންވާއިރަށް ރަނގަޅަށް ކުލަ އާކޮށްލަންވާނެ. ބޮޑަށް ލަދުން ހުންނަ ކުއްޖެއްގޮތަށް މޭކަޕްކުރާނީ. ކުއްލިއަކަށް އިނާޝާއަށް ބަލައިލެވުނީ ލައިގެންހުރި ހެދުމަށެވެ. ކައިވެނީގެ ހެދުމެވެ. އަގުބޮޑު ރީތި ހެދުމެކެވެ. އެކަމަކު މިބޮޑު ހެދުމާއެކީ ހުންނަން އޭނާއަށް ވަރަށް އުނދަގުލެވެ. ކުއްލިއަކަށް އިނާޝާއަށް މުޅިންއާ ވިސްނުމެއް އައެވެ. އަޝްރަފު އަންނަންދެން ހުންނާނީ މިހެދުމާއެކުއެވެ. ހިންދީފިލްމުތަކުގައިވެސް ކައިވެނީގެ ފުރަތަމަރޭ ނިދަނީ ވެޑިންޑުރެސްއާއެކުގައެވެ. ހުރިހާ ގަހަނާއެއްވެސް ބާލާދޭނީ ފިރިމީހާއެވެ.\nއިނާޝާ އެނދުގައި ލައްވެލައިގެން އެއިނީ އަޝްރަފުގެ އިންތިޒާރުގައެވެ. މުއްސަނދި ރީތި ފިރިޔަކާއެކު ކައިވެނީގެ ފުރަތަމަރޭ ހޭދަކޮށްލުމުގެ އިންތިޒާރުގައެވެ. މިގޮތައްއިންނައިރު އިނާޝާގެ ހިތައްއަރައެވެ. “އަނެއްކާ ހަނީމޫނަށް ދާނީ ކޮންގައުމަކަށްބާ! ސިންގަޕޫރަށްކަންނޭގެ! ނޫން. ދާނީ ޔޫރަޕްގެ ކޮންމެވެސް ގައުމަކަށް. މިރޭ އެވާހަކަވެސް އަޝްރަފުގާތު އަހާލަންވާނީ. މާދަމާ އަޝްރަފުއާއެކު އަޝްރަފުގެ އޮފީހަށް ގޮސްލަންވާނެ! އެތާންގެ މުއައްޒަފުން އަހަންނަށް ކިޔާނީ “މެޑަމް” ކަންނޭގެ. އޯހް! ނޫން މާދަމާ ދާނީ ރިސޯޓަށް. އޭރުން އެތާންގާ އުޅޭ މުއައްޒިފުންވެސް އޯނަރުގެ އަންހެނުންނަށް ބަލާނެ.” މިހިޔާލުތައް އައުމުން ބޭއިހްތިޔާރުގައި އިނާޝާއަށް ހީލެވުނެވެ.\nއަސްރަފުއައިސް ކޮޓަރިއަށް ވަނެވެ. އިނާޝާ އިސްޖަހާލިއެވެ. ކުޑަކޮށް ގުރުޑުވެލިއެވެ. ޖައްސާފައި ހުރިކުލައިގެ އެހީގައި މަސްނޫއީ ލަދުވެތިކަމެއް ދެއްކޭތޯ އިނާޝާ ހިތްވަރު ކުރަނީއެވެ. އަޝްރަފުއައިސް އިނާޝާއާ ވަރަށްކައިރީގައި އިށީންދެލިއެވެ. “އިނާޝާ! މަޑުމައިތިރި އަޑަކުން އަޝްރަފުގޮވާލިއެވެ. އިނާށާގެ ހިތް ނަށައިގަތެވެ. “އަހަރެން ރާއްޖެއައީ އިއްޔެ! އެހެންވެ އިނާޝާއާއި ބައްދަލުކުރާނެ ފުރުޞަތެއްވެސް ނުލިބުނީ.” އަޝްރަފު ވާހަކަދެއްކިއިރުވެސް އިނާޝާ އިސްއުފުލާ ބަލާވެސް ނުލިއެވެ. އަނެއްކާވެސް އަޝްރަފު ވާހަކަދެއްކިއެވެ. “އެކަމަކު މިފަހަރު ….. އަޝްރަފުގެ އަޑުގައިވަނީ ރިހުމެވެ. “ތިއިނީ ލަދުންތަ؟ ކުރިން އިނާޝާގެ ގާތުން އަރާމާ އުފާ ހާސިލްކުރިމީހުންދެކި ތިހާ ލަދުނުގަތީ ކީއްވެ؟؟؟؟ ކައިވެނި ނުކުރާތީތަ؟؟؟؟ އިނާޝާގެ އަތުގައި އަހަރެންނަށް ނަށް ދޭނެ އާއެއްޗެއް އެބައޮތްތަ؟؟؟؟ އެމީހުންނަށް ނުކޮށްދޭ އާކަމެއް ކޮށްދެވިދާނެތަ؟؟؟؟” އަޝްރަފުގެ މިބަސްތައް އިނާޝާގެ ކަންފަތުގެ ތެރެއިން ވަދެގެންދިޔައީ ހޮނުގުގުރިއެއްފަދައިންނެވެ. ގަތްލަދުން އިނާޝާއަށް އެނބުރުންއަރައިގަތްކަމުގެ އިހްސާސެއް ކުރެވިއްޖެއެވެ. ބޮލުންފަށައިގެން މުޅި ހަށިގަނޑު ހޫނުވެ ދާހިއްލަން ފަށައިފިއެވެ. ކޮޓަރީގެ ފާރުތަކަށްދަންދެން ހީހީފައި މަލާމާތްކުރާހެން އިނާޝާއަށް ހީވިއެވެ.\nއަޝްރަފު ފުން ނޭވާއެއްލިއެވެ. އަދި އިރުކޮޅަކު ވިސްނާލުމަށް މަޑުކޮށްލިއެވެ. އަދި ބުނަންފެށިއެވެ. ” އަހަރެން ޕާޓީ ނިންމާފައި ގެއަށްއަންނަން ކާރަށް އަރަނިކޮށް ކުރިމަށްޗަށް ފިރެހެނަކު އެރި. ވަރަށް ޖެހިލުންކުޑަ ކޮށްލާފައި އެމީހަކު ބުނި. “ކިތަންމެ މުއްސަންޖަސް ކަލެއަށް އިންނަން ތިޔަ ލިބުނީ ބޮޑު ބަޑިއެއް. ރަންޑިއެއް. ތުންފުއްސެއް. އަހަރެންފަދަ އެތައްބަޔަކަށް ކެހި ދީފައިހުރި މުޑުދާރު އަންހެނެއް.” އޭނާގެ ނަމަކަށް ބުނީ ވިޝާމް.” ވިޝާމްގެ ނަން އިވުމުން އިނާޝާ ގަނޑުވި ކަހަލައެވެ. އިނާޝާ މިކައިވެނި ކުރަން ނިންމީ ވިޝާމްގެ ހިތް ކުދިކުދި ކޮށްލާފައެވެ. އެއީ އިނާޝާގެ އެންމެ ފަހުގެ ލޯބިވެރިޔާއެވެ.\n” އަހަރެންގެ ކައިވެންޏަށް ކުއްޖަކުހޯދީ އަހަރެންގެ މަންމަ. އަހަންނަށްލިބުނީ އިނާޝާގެ ފޮޓޯއެއް. އިނާޝާގެ ރީތިކަން އަހަރެން އިތުރަށް ކަމެއް އޮޅުން ފިލުވުމަށް ހަދާން ނައްތުވާލި. ވިޔަފާރީގެ ބޭނުމުގައި ސިންގަޕޫރުން އައިއިރު ހުރިހާކަމެއް އޮތީ ތައްޔާރުވެފައި. އިނާޝާއަށް އެނގޭތަ؟ އަހަރެންގެ ހިތައް އެރިއެއްޗިހި ގިނަކަމުން އެތައް އިރެއްގައި މިސްކިތުގައި އިނިން. ނަމަވެސް ވީކަމެއް މިއޮތީވެފައި.”\nވޭނީ އެތައް އަސަރަކުން ފުރިގެންވާ ފުންނޭވާއަކަށް ފަހު އަޝްރަފުގެ ވާހަކަ ނިންމާލިއެވެ.\nއުޅެވުނު ވައްތަރު އިނާޝާގެ ލޮލުގެ ކުރިމަތީ ސިފަވާންފަށައިފިއެވެ. ކޮންމެވެސް ރިސޯޓަކުންނެވެ. ގެސްޓްހައުސްއަކުންނެވެ. ރެސްޓޯރެންޓްތަކާއި ފަޅުރައްތަކުގައެވެ. ކުޅިވަރަށެވެ. މަޖަލަށެވެ. އެކިދުވަހު އެކިމީހުންނާއެކުގައެވެ. އަޅާކޮންމެ ހެދުމަކަށް ބިޓެކެވެ. އެހުރިހާ މަންޒަރެއް އިނާޝާގެ ކުރިމަތީ އެނބުރިގަތްހިނދު އިނާޝާގެ ދެލޯ ފެންކަޅިވިއެވެ. ލަދުން ފިތްކަނޑައިގެން ހިނގައްޖެއެވެ.\nއަނެއްކާވެސް އަޝްރަފުގެ އަޑު އިވުނެވެ. ” އަހަރެންހުރީ އަންބަކު ލިބޭތީ ވަރަށް އުފަލުން. އަހަރެން ހީކުރީ އަހަރެންގެ އަނބިމީހާ ވާނީ ވަރަށް މައުސޫމް ކުއްޖަކަށްކަމަށް.” އަޝްރަފު އެދުން ތެދުވިއެވެ. ” އިނާޝާ އާދެބަލަ!” އަޝްރަފު ގޮވާލިއެވެ. އިނާޝާ ސިއްސައިގެންދިއައެވެ. އެއުޅެނީ ވަރިކުރަންބާވައޭ ހިތައް އެރިއެވެ. އިނާޝާ އެދުން ތެދުވީ ބަސްއަހާ ކުޑަކުއްޖަކު ފަދައިންނެވެ. ތުރުތުރުއަޅާ ހާލުގައެވެ. އަޝްރަފު ހުއްޓުނީ އަލަމާރި ކައިރިއަށެވެ. “މިހިރީ އިނާޝާއަށްޓަކާ އަހަރެން ހޯދާފައިހުރި އެއްޗެހި.” އިނާޝާގެ ދެލޯބޮޑުވިއެވެ. ” ކަޅުހެދުން. މޫނުބުރުގާ.” އިނާޝާ ހީކުރީ އަޝްރަފު މަލާމާތް ކުރަނީ ކަމަށެވެ. ނަމަވެސް އަޝްރަފު ވާހަކަދެއްކީ ވަރަށްއޯގާތެރި އަޑަކުންނެވެ. މިކޮޓަރިން ނިކުންނަކަމުގައި ވަނީނަމަ އިނާޝާ ލާންވާނީ މިހެދުން. މިއީ އަހަރެންގެ އަންބަކަށް ވާންއޮތް ޝަރުތެއް. ދެން ކޮންމެ ވަގުތަކުވެސް ނަމާދުކުރަންވާނެ! މިގޭގައި އުޅޭނީ އަހަރެންގެ މަންމައެކަނި. ގޭތެރޭގެ ކަންކަމުގައި އަމިއްލައަށް ޒިންމާނަގައިގެން މަންމައަށްއެހީތެރިވާން ޖެހޭނެ. މިގޮތުގައި ހުރިހާދުވަހަކު އަހަރެންމިހުރީ އިނާޝާއާއެކުގައި. މިގޮތް ގަބޫލްކުރާނަމަ އަހަރެން އިނާޝާ އުފަލުގައި ގެންގުޅޭނަން.”\nއަޝްރަފު ގޮސް އެނދުގައި އޮށޯވެލިއެވެ. އަދި ދެލޯމަރާލިއެވެ. އިނާޝާއަށް ހިނގައިވެސް ނުގަނެވުނެވެ.\n” ކައިވެނީގެ ފުރަތަމަ ރޭ ” އިނާޝާގެ ހިތާހިތުން ކިޔާލެވުނެވެ. ” ތެދެކެވެ. އަހަރެންފަދަ އަންހެނަކަށް އަންނާނީ ކޮން ފުރަތަމަ ރެއެއްހެއްހެވެ. އިއްފަތްތެރިކަން ވަނީ ފައިދަށުވެފައެވެ. ފިރިމީހާއާއެކު ކުރާނެ ވަކި އާކަމެއް ނެތެވެ. އިނާޝާގެ ދެފައިން ބާރުދޫވިއެވެ. އަލަމާރީގައި ލެނގިލައިގެން އިނދެ އެތައް އިރެއްވަންދެން ރުޔެވެ. ގިސްލިއެވެ. ފުރަތަމަފަހަރަށް ހަޔާތުގައި ލަދުވެތިކަމުގެ އިހްސާސް ކުރެވުނީ މިރެއެވެ. ފުރަތަމަފަހަރަށް އަމިއްލަ ނަފްސާމެދު ވިސްނާލެވުނީ މިރެއެވެ. ކަރުނައިގެ ތެރެއިން އަޝްރަފުގެ މޫނަށް އިނާޝާ ބަލާލިއެވެ. އޭނާއޮތީ ލޯމަރައިލައިގެންނެވެ. އެއީ މާތް އިންސާނެއްކަމަށް އިނާޝާގެ ޟަމީރު ވިސްނައިދިނެވެ. ހުރިހާ ހަގީގަތެއް އެނގިހުރެ އިނާޝާ ބަލައިގަތީމައެވެ. ” އަހަރެންނަކީ ޢިއްފަތްތެރި އަންހެންކުއްޖަކަށްވީނަމަ… އޯހް. މިރޭވީހީ އަހަރެންގެ ހަޔާތުގެ ކޮންފަދަ ބޮޑު އުފާވެރި ރެޔަކަށްހެއްޔެވެ؟\nވީ ކިހާއިރެއްކަމެއްވެސް ނޭންގެއެވެ. އިނާޝާއަށް ހޭވެރިކަންވީ ފަތިސްނަމާދުގެ ބަންގީގެ އަޑަށެވެ. އިނާޝާ ހިތްވަރާއެކު ތެދުވިއެވެ. ފާޚާނާއަށްވަދެ އިސްކުރުދޫކޮށްލީ ހުރިހާ ނުތާހިރުކަމަކުން އެއްފަހަރާ ތާހިރުވުމުގެ ނިޔަތާވެސް އެކުގައެވެ. ފަތިސްނަމާދަށްފަހު އިނާޝާ ފުރަތަމަފަހަރަށް ތަޢުބާވުމުގެ ނިޔަތުގައި ދެއަތްއުފުލައިގެންއެތައް އިރަކުއިނެވެ. އެއަށްފަހު އަލަމާރިހުޅުވާލުމަށްފަހު އަޝްރަފު ހޯދާފައިވާ ކަޅުހެދުންލާ ލޯގަނޑު ކުރިމަތީހުރެ މޫނުބުރުގާ އަޅާލިއެވެ. އެއާއެކު އަޝްރަފުގެ އަންބެއްގެ ގޮތުގައި ހަޔާތްވޭތިކުރުމުގެ އުފާވެރި އިހްސާސް އިނާޝާގެ ނާރުތަކުގައި ހިނގައިގަތެވެ. އިނާޝާ ސިއްސައިގެން ދިޔައެވެ. އިނާޝާގެދާދި ގާތުގައި އެހުރީ އަޝްރަފެވެ. ހިނިތުންވެފައިވާ އުޖާލާމޫނަކާއިގެންނެވެ. އިނާޝާ ލަދުން އިސްޖަހާލިއެވެ. އަޝްރަފު ވަރަށްލޯބިން އިނާޝާގެ އަތަށް ފިތާލިއެވެ. = ނިމުނީ =


Ventilator mahsala: ACC in adhives kulhenee defense ah!\nއޭސީސީގެ މެންބަރުން މަޖިލީހުގައި: ފައިލް ފޮޓޯ މަޖިލިސް\nވެންޓިލޭޓަރު މައްސަލަ: އޭސީސީން އަދިވެސް ކުޅެނީ ޑިފެންސަށް!\n06 އޭޕްރީލް 2021 - 15:37:41\nވެންޓިލޭޓަރު މައްސަަލައިގައި ޖުޑީޝަރީ ކޮމެޓީއަށް އޭސީސީގެ މެންބަރުން މިއަދު ވަނީ ހާޒިރުކޮށްފައެވެ. އެ މައްސަލައިގައި އޭސީސީގެ ތަހުގީގުގައި މައްސަލަތަކެއް ހުރި ކަމަށް ބުނެ ޕީޖީން ފާހަގަކޮށްފައިވާ ކަންތައްތައް ފާހަގަކޮށްފައިވަނީ އެންމެ ރަނގަޅަށް ނޫންކަމަށް ބުނެ އޭސީސީގެ މެންބަރުން މިއަދު ވަނީ އެ ކޮމެޓީގައި ކޮމިޝަންގެ ދިފާއުގައި ވާހަކަ ދައްކަވާފައެވެ.\nވެންޓިލޭޓަރުތަކުގެ މައްސަލައިގައި މިއަދު ޖުޑީޝަރީ ކޮމެޓީން އޭސީސީއާ އެކު ކުރިއަށް ގެނދިޔަ ބައްދަލުވުން ސިއްރުކޮށްދިނުމަށް އެ ކޮމިޝަނުން ސިޓީއަކުން އެދުނެވެ. ނަމަވެސް، ކޮމެޓީން ނިންމީ މި މައްސަލައަކީ އާންމުންގެ ވެސް ބޮޑެތި ކަންބޮޑުވުންތަކެއް އޮތް މައްސަލައެއްކަމަށް ވުމުން ކޮންމެހެން ސިއްރުކުރަންޖެހޭ ފަދަ މައުލޫމާތެއް މެންބަރުން ކުރައްވާ ސުވާލުތަކުގައި އޮތްނަމަ، ފަހުން ސިއްރު ކޮމެޓީއެއްގައި އެވާހަކަ ދެއްކުމަށެވެ.\nމި މައްސަލައަކީ މިދިޔަ އަހަރުގެ 14 އޭޕްރީލްގަ އޭސީސީން އަމިއްލަ އިސްނެގުމަކަށް ތަހުގީގުކުރަން ފެށި މައްސަލައެއްކަމަށް އޭސީސީން ބުނެއެވެ. މި މައްސަލއިގައި ފުލުހުންގެ އެހީތެރިކަން ވެސް ހޯދުމުން އަންނަކަމަށެވެ.\nމި މައްސަލައިގައި ހިމެނޭ ފަރާތްތަކުގެ ކޯލް ރެކޯޑިން ހޯދުމަށް ކްރިމިނަލް ކޯޓުން އަމުރަކަށް އެދިފައިވާނޭތޯ ކެންދޫ ދާއިރާގެ މެންބަރު އަލީ ހުސެން ސުވާލު ކުރެެއްވުމުން އޭސީސީގެ ރައީސް މަރިޔަމް ޝިއުނާ ވިދާޅުވީ އެ ވާހަކަ ސިއްރުކޮމެޓީއެއްގައި ހިއްސާކޮށްދޭނެކަމަށެވެ.\nމި މައްސަލައިގައި އަލީ ހުސޭން ވިދާޅުވީ، އެ މައްސަލައިގައި އުންސުރު ހަމަނުވާކަމަށް ޕްރޮސެކިއުޓާ ޖެނެރަލް ވެސް ވިދާޅުވެފައިވަނީ އެއީ ކޮން އުންސުރެއްތޯ ސުވާލު ކުރައްވާފައެވެ.\nމިކަމާ ގުޅިގެން އޭސީސީގެ ރައީސް ޝިއުނާ ވިދާޅުވީ، ވެންޓިލޭޓަރު މައްސަލައިގައި ޕީޖީން ދައުވާ ނުކުރަން ނިންމައި ހަ ނުކުތާއެއް ފާހަގަ ކޮށްފައިވާކަމަށެވެ.\n"އޭގެތެރޭގަ އެ ބޭފުޅުންނަށް މާލިއްޔަތު ގާނޫނު މަނާކުރޭވޭގޮތް އެބަހުރި. އަޅުގަނޑުމެންގެ ބަޔާން ނެގުމުގަ މިވެނި ކަހަލަ ކަންތައްތަކެއް ހަމަނުވޭ. މިކަހަލަ ކަންތައްތަކެއް ވެސް ހުރި. އެއިން ކޮންމެ ނުކުތާއަކަށް އަޅުގަނޑުމެން އޮންނާނެ މިކަން އޮތީ މިހެނެއް ނޫނޭ ބުނެ ރިޕްލައިކޮށް ލިޔުން ހުށަހަޅާފައިވާނެ،" -ޝިއުނާ-\nއޭސީސީގެ ރައީސް ވިދާޅުވީ އޭސީސީގެ ތަހުގީގު ފުރިހަމަނުވާކަމަށް ބުނެ ޕީޖީން ކުރާ ތުހުމަތުތައް ގަބޫލުނުކުރާ ސަބަބު ސިއްރު ބައްދަލުވުމުގައި ކިޔައިދޭނެކަމަށް ވެސް އޭނާ ވަނީ ހާމަކުރައްވާފައެވެ.\nވެންޓިލޭޓަރު ގެނައުމުގައި ހިންގާފައިވާ ކަމަށް ތުހުމަތު ކުރެވޭ ކޮރަޕްޝަންގެ މައްސަލައިގައި ދައުވާ ނުކުރަން ޕީޖީން ނިންމާފައިވާ ނިންމުން އިތުރަށް މުރާޖައާކުރަން އެ އޮފީހުން ވަނީ މިދިޔަ މަހު ނިންމާފައެވެ.\nސަރުކާރުން ބޭނުންވަނީ ބަދަލު ހޯދައި ޖިނާއީ ދައުވާ ކުރަން:\nންޓިލޭޓަރު މައްސަލައިގައި ރާއްޖެއިން އާބިޓްރޭޝަނަށް ދާން އެޓާނީ ޖެނެރަލް އޮފީހުން ތައްޔާރު ވަމުން އަންނަ ކަމަށް ރައީސް އޮފީހުގެ ތަރުޖަމާނު މަބްރޫކު އަޒީޒު ވަނީ ވިދާޅުވެފައެވެ.\nމި މައްސަލައިގައި ސަރުކާރުގެ ވިސްނުން ހުރީ ފައިސާ އަނބުރާ ހޯދުމުގެ އިތުރުން މި މައްސަލައިގައި ކްރިމިނަލް އެލެމަންޓެއް ހިމެނޭނަމަ ޖިނާއީ ތަހުގީގެއް ކުރުމަށް ކަމަށް މަބްރޫކު ވަނީ ވިދާޅުވިއެވެ. އަދި ޖިނާއީ ތަހުގީގެއް ކުރުމަށް ކުރެވެމުންދާ މަސައްކަތް ކުރިއަށް ގެންދަންވާނެ ކަމަށާއި މިކަމުގައި އެއްވެސް މީހަކު ޝަމިލުވެފައި ވާނަމަ، އެއީ ދިވެއްސެއް ނޫނީ ބިދޭސީއެއް ނަމަވެސް އެމީހަކާ ދޭތެރޭ ފިޔަވަޅު އެޅުމަށް ބޭނުންވާ ކަމަށް މަބްރޫކު ވިދާޅުވިއެވެ.\nކޮވިޑް-19 ޖެހިގެން އިތުރު މީހަކު މަރުވެއްޖެ


vnews - Mi aharuge mihaathanah 300 million ah vureh gina rufiya haradhu koffin: Aasandha\nމިއަހަރުގެ މިހާތަނަށް 300 މިލިއަނަށް ވުރެ ގިނަ ރުފިޔާ ހަރަދުކޮށްފިން: އާސަންދަ\nހުޅުމާލެ ހޮސްޕިޓަލް -- ވީފައިލް ފޮޓޯ\nދިވެހި ރައްޔިތުންނަށް ސިއްހީ ހިދުމަތް ފޯރުކޮށްދިނުމަށްޓަކައި ހުސްނުވާ އާސަންދައިން މިއަހަރުގެ މިހާތަނަށް 300 މިލިއަނަށް ވުރެ ގިނަ ރުފިޔާ ހަރަދުކޮށްފައިވާ ކަމަށް އާސަންދަ ކުންފުނިން ހާމަކޮށްފި އެވެ.\nއާސަންދަ ކުންފުނިން މިއަދު ބޭއްވި ނޫސްވެރިންގެ ބައްދަލުވުމެއްގައި އެކުންފުނީގެ މެނޭޖިން ޑިރެކްޓަރު ހަސަން އަލީ ވިދާޅުވީ ހުސްނުވާ އާސަންދައިން އެންމެ ބޮޑު ބޮޑު ހަރަދެއް ކޮށްފައިވަނީ ފާމަސީތަކަށް ކަމަށެވެ. އެގޮތުން މިއަހަރުގެ މިހާތަނަށް ފާމަސީތަކަށް އަށް މިލިއަނެއްހާ ރުފިޔާ ހަރަދުކޮށްފައިވާއިރު ބޭރުގެ ހޮސްޕިޓަލްތަކުން ފަރުވާ ކުރަންޖެހޭ މީހުންނަށް ހަ މިލިއަނެއްހާ ރުފިޔާ ހަރަދުކޮށްފައިވާ ކަމަށް ވިދާޅުވި އެވެ.\nހަސަން ވިދާޅުވީ މިއަހަރު މިހާތަނަށް އާސަންދައިން ހަރަދުކޮށްގެން 3776 މީހަކު ރާއްޖެއިން ބޭރުން ފަރުވާ ހޯދަން ފޮނުވާފައިވާއިރު އެންމެ ގިނަ ބަޔަކަށް ފަރުވާ ދީފައިވަނީ އިންޑިއާ އާއި ލަންކާގައި ކަަމަށެވެ.\nރާއްޖެއިން ބޭރަށް ފޮނުވި މީހުންގެ ތެރެއިން އެންމެ ގިނަ ބަޔަކު ފަރުވާ ހޯދާފައިވަނީ ކެންސަރު ބަލީގައި ކަމަށާއި މިގޮތުން 1100 އަށް ވުރެ ގިނަ މީހުން ކެންސަރު ބަލީގައި ރާއްޖެއިން ބޭރުން ފަރުވާ ހޯދި ކަމަށްވެސް ހަސަން ވިދާޅުވި އެވެ.\n"މީގެތެރޭގައި އެބަތިބި އެއްފަހަރަށް ވުރެ ގިނަ ފަހަރަށް ފޮނުވުނު މީހުން ވެސް،" ހަސަން ވިދާޅުވި އެވެ.\nއޭނާ ވިދާޅުވީ ލޮލުގެ ބަލިތަކާއި، ކިޑްނީގެ ބަލިތަކާއި، ނާރުގެ ބަލިތަކާއި، ކުޑަކަމުދާ ނިޒާމުގެ ބަލިތަކާއި، ހަޖަމްކުރުމާ ގުޅޭ ބަލިތަކާއި އަދި އެނޫން އެހެން ބައެއް ބަލިތަކުގައި ވެސް ރާއްޖެްއިން ބޭރުން ފަރުވާ ހޯދުމަށް ޑޮކްޓަރުން ލަފާ ދީފައިވާ މީހުންނަށް އާސަންދައިން އެހީތެރިކަން ފޯރުކޮށްދީފައިވާ ކަަމަށެވެ.\nހަސަން ވިދާޅުވީ އާސަންދަ ކުންފުނިން ހިންގަމުން ގެންދާ ހުޅުމާލޭ ހޮސްޕިޓަލްގައި އަންނަ މަހުގެ ތެރޭގައި ބޮޑެތި ބަލިތަކަކަށް ފަރުވާ ދޭން ފަށާނެ ކަމަށާއި އޭގެ ތެރޭގައި ކެންސަރު ބަލީގެ ފަރުވާ ވެސް ހިމެނޭ ކަމަށެވެ. ހުޅުމާލެ ހޮސްޕިޓަލްގައި ބޮޑެތި ބަލިތަކަށް ފަރުވާ ދޭން ފެށުމުން ދިވެހިން ސިއްހީ ފަރުވާ ހޯދުމަށް ރާއްޖެއިން ބޭރަށް ކުރާ ދަތުރުތަކަށް ކުރާ ހޭދަ ވަރަށް ބޮޑަށް ދަށްކުރެވިގެންދާނެ ކަމަށްވެސް ވިދާޅުވި އެވެ.\nދައުލަތުގެ މިއަހަަރުގެ ބަޖެޓުގައި ނެޝެނަލް ސޯޝަލް ޕްރޮޓެކްޝަން އެޖެންސީ (އެންސްޕާ) އަށް ދިނުމަށް ކަނޑައަޅާފައިވަނީ 731 މިލިއަން ރުފިޔާ އެވެ. މިއީ މިދިޔަ އަހަރު އެންސްޕާ އަށް ދީފައިވާ ބަޖެޓަށް ވުރެ ކުޑަ ބަޖެޓެކެވެ.


ޓޯޓަޓިސް ގިނިހިލަ ދުނިޔޭގައި ނުޖެހޭނެކަމަށް ބުނެފި | މަޢްލޫމާތު | ޢިލްމު\nBack ކަވާސާ ޢިލްމު ޢިލްމުގެ ބައިތައް މަޢްލޫމާތު ޓޯޓަޓިސް ގިނިހިލަ ދުނިޔޭގައި ނުޖެހޭނެކަމަށް ބުނެފި\nއަދި ކުރިއަށް އޮތް ޤަރުނުގައިވެސް މިހާ ބޮޑު ގިނިހިލައެއް ބިމާއި މިހާ ކައިރިވާނެކަމަކަށް ނުބެލެވެއެވެ. ކުދި ކުދި އެތަކެއް ގިނިހިލަ ، މިއަށްވުރެވެސް ބިމާއި ކައިރިވެފައިވެއެވެ. މި އެއްޗެހި ބައެއްފަހަރު ބިމާއި ހަނދާއި ދެމެދަށްވެސް ވަދެފައިވެއެވެ.\nއިންސާނުން މިއުޅޭ ބިމުގައި ބޮޑު ސިންގާ މިގިނިހިލަ ޖެހިދާނެކަމުގެ ބިރަށްޓަކައި ، ފަރުވާތެރިކަމާއެކު މި ގިނިހިލައިގެ ހަރަކާތް ހުރިގޮތް ވޭތުވެދިޔަ އަހަރުތަކުގައި ބަލަމުން އަންނަ ޢިލްމުވެރިންނަށް ވާސިލުވެފައިވާ ނަތީޖާއަކީ ، މި ގިނަހިލައިގެ އެއްވެސް ނުރައްކަލެއް ބިމަކަށް ނުފޯރާނެއެވެ. އަދި ކުރިއަށް އޮތް 558 އަހަރުތެރޭގައިވެސް ނުކުރާނެކަމަށް މިފަރާތްތަކުން ހާމަކުރެއެވެ.\nބުދަ ދުވަހު (މިއަދު) އެމެރިކާ ހުޅަނގު ގަޑިން 13:37ގައި، ބިން ހުރަސްކޮށްފައި މި ގިނިހިލަ ދާނީ ، 1.549.719 ކިލޯމީޓަރު ( 960.000 މޭލު ) ބިމާއި ކައިރިންނެވެ. މީގެ މާނައަކީ މި ގިނިހިލަ ދާނީ ބިމާއި ހަނދާއި ދެމެދު ހުންނަ ދުރުމިނުގެ( 400 ހާސް ކ.މ) ހަތަރުގުނަ ދުރުމިނުންނެވެ. ނަމަވެސް މި އަދަދަކީ ކައުނު ކިރެމިނޭ މިންގަނޑުން ބަލާއިރު، ވަރަށް ކުޑަ އަދަދެކެވެ.\nފަލަކީ ޢިލްމުވެރިންގެ ހިސާބުތައް ދައްކާ ގޮތުން ، ޓޯޓަޓިސް އަނެއްކާވެސް 2562 ވަނަ އަހަރު ، ބިމާއި އެންމެ 400 ހާސް ކ.މ ކައިރިން ދާނެއެވެ.\nމީގެ ދެ މަސް ކުރިން ބެލި އިރު ފެނިފައިވާވަރަށް ވުރެ 250 ގުނަ އަލިގަދަކޮށް ބުދަ ދުވަހު ، މިގިނިހިލަ ފެންނާނެއެވެ. ނަމަވެސް އެއީ ހަމަ ލޮލަށް އުޑުން ފެންނަ އެންމެ އަލި ފަނޑު ތަރި ފެންނަވަރަށްވުރެ 16 ގުނަ ފަނޑުކޮށެވެ. ދުނިޔޭގެ ދެކުނު ދަނޑީގައި އޮންނަ ޤައުމުތަކުގައި ،6އިންޗި ނުވަތަ އެއަށްވުރެ ދިގު ޓެލެސްކޯޕްތަކުން މި ހިލަ ފެންނާނެއެވެ.\nމި ގިނިހިލައިގެ އެއްވެސް ނުރައްކަލެއް ނެތް ކަމަށް ޢިލްމުވެރިން ބުނަމުންދާއިރުވެސް ، ބައެއް މީހުންގެ ހިތްތަކުގައިވަނީ ދުނިޔޭގެއި އޭތި ޖެހި ، ބޮޑު ކާރިޘާއެއް ދުނިޔެއަށް ކުރިމަތިވެދާނެ ކަމުގެ ބިރުވެރިކަން ހީވެފައެވެ.\nމި މި ގިނިހިލަ ބިމުގެ %63 ގެ ބޮޑު ތަނެއްގައި ޖެހި ، އެއް މިލިއަން ޓަނުގެ ޓީ.އެން.ޓީ ގޮވުމުގެ ސަބަބުން އުފެދޭވަރުގެ ވަރުގަދަ ގޮވުމެއް ބިމުގައި ގޮވާނެއެވެ. ނަތީޖާއަކަށްވާނީ ބޮޑު ހިރަފުސްގަޑެއްގެ ދަށުގައި ދުނިޔެ ވެ ، ގަނޑުފެނުގެ ދުވަސްވަރަށް ދުނިޔެ އަނެއްކާވެސް ބަދަލުވާނެއެވެ.\nދުނިޔެއިން ޑައިނަސޯރ ނެތިގެން ދިޔައީ ، ދިގުމިނުގައި5- 15 ކިލޯމީޓަރު ހުރި ގިނިހިލައެއް މީގެ 65 މިލައަން އަހަރު ކުރިން މެކްސިކޯ މިހާރު އޮތް ސަރަހައްދަށް ވެއްޓުމުގެ ސަބަބުން ކަމަށް ބުނެވެއެވެ.\nފާހަނގަކޮށްލަން ޖެހޭ އަނެއް ކަމަކީ ، ގިނިހިލައިގެ ބޮޑުމިން 40 މީޓަރަށްވުރެ ބޮޑު ނޫން ނަމަ އެއީ ، ބިމާ ދިމާލަށް އަޔަސް ނުރައްކަލެއް ހުންނަ އެއްޗެއް ނޫން ކަމެވެ. އެއީ މި ސައިޒުގެ ހިލަތައް ދުނިޔޭގެ ފަށަލައިގައި ޖެހުމުން އަނދައި ، ކުދިކުދިވެގެން ވެއްޓިގެން ދާތީއެވެ.\nމީގެ އަހަރުތަކެއް ކުރިން ނާސާއިން ވަނީ ، ދުނިޔެއަށް ނުރައްކާވެދާނެ ކަމަށް ލަފާކުރެވޭ ގިނިހިލަތަކުގެ %90 ހޯދައި ދިރާސާކޮށް ބަލާ ޕްރޮގްރާމެއް 2008 ވަނަ އަހަރުގެ ކުރިން ނިންމޭނެކަމަށް ބުނެފައެވެ. މިފަދަ ގިނަހިލައިގެ އަދަދަކީ 1000 އާއި 1100 ދެމެދުގެ އަދަދެއްކަމަށް ވެއެވެ.\nމިގިނި ހިލަ ހޯދާފައިވަނީ ، ފަރަންސޭސި ފަލަކީ ޢިލްމުވެރިއެއް ކަމުގައިވާ ކްރިސްޓިއަން ޕޯލަސް ، 4ޖެނުއަރީ 1989 ވަނަ އަހަރުގައެވެ.


Dhiraagu Pay aa'eku maarukeytu'ves digital kollaifi!\nވިޔަފާރި - ދިރާގު ޕޭ\nދިރާގު ޕޭއާ އެކު މާރުކޭޓް ވެސް ޑިޖިޓަލް ކޮށްލައިފި!\nދިރާގު ޕޭ މެދުވެރިކޮށް ކުރާ 150ރ. ގެ ކޮންމެ ވިޔަފާރިއަކަށް ކަރާ ކިލޯއެއް ހިލޭ\nކ. މާލެ 12 މެއި 2019 | އާދީއްތަ 11:30 4,086\nދިރާގު ޕޭގެ ހިދުމަތް މާރުކޭޓަށް ތަައާރަފްކުރުން - ރާއްޖެ އެމްވީ\nދިރާގު ޕޭގެ ހިދުމަތާ އެކު، މާރުކޭޓް ވެސް ޑިޖިޓަލްކޮށްލައިފި އެވެ.\nދިރާގެ ޕޭގެ ހިދުމަތް އާދިއްތަ ދުވަހު ހެނދުނު، މާރުކޭޓުގައިދޭން ފަށާފައިވާއިރު، ދިރާގުން ބުނީ ދިރާގު ޕޭގެ ހިދުމަތް މިވަގުތު ލިބޭނީ ލޯކަލް މާރުކޭޓްގެ އެއް ގޮޅިން ކަމަށެވެ. އަދި އަމީނީ މަގުގައި ހުންނަ މާރުކޭޓް ގޮޅިއަކުން ވެސް ދިރާގު ޕޭގެ ހިދުމަތް ލިބޭއިރު، މަޖީދީ މަގުގައި ހުންނަ މާރުކޭޓުގައި ވެެސް ދިރާގު ޕޭގެ ހިދުމަތް ތަައާރަފްކުރުމަށް މަސައްކަތްކުރަމުން އަންނަ ކަމަށް އެ ކުންފުނިން ބުނެ އެވެ.\nއޭގެ އިތުރުން ދިރާގުން ބުނީ، ހުޅުމާލޭގައި ހުންނަ މާރުކޭޓްގައި ވެސް ދިރާގު ޕޭގެ ހިދުމަތް ފެށުމަށް ތައްޔާރުވަމުން އަންނަ ކަމަށެވެ. ރަމަޟާން މަހާ އެކު، ލޯކަލް މާރުކޭޓްގެ ގޮޅިތަކުގައި ދޭން ފެށި ދިރާގު ޕޭގެ ހިދުމަތް، ރަމަޟާން މަސް ނިމުމުން ވެސް ދެމުން ގެންދާނެ ކަމަށް އެ ކުންފުނިން ބުނެއެވެ. އަދި އިތުރު ގޮޅިތަކުން އެ ހިދުމަތް ލިބޭނެ އިންތިޒާމްތައް ހަމަޖެއްސުމުގެ މަސައްކަތްްކުރަމުން އަންނަ ކަމަށް ވެސް ކުންފުނިން ބުންޏެވެ.\nދިރާގު ޕޭގެ ހިދުމަތާ އެކު އެ ކުންފުނިން ވަނީ ރަމަޟާން މަހަށް ހާއްސަކޮށް ޕްރޮމޯޝަނެއް ވެސް ފަށާފަ އެވެ. އެގޮތުން ޕޭ މެދުވެރިކޮށް ކުރާ 150ރ. ގެ ވިޔަފާރިއަކަށް ކަރާ ކިލޯއެއް ހިލޭ ލިބޭނެ ކަމަށް އެ ކުންފުނިން ބުންޏެވެ.\n"ރަމަޟާން މަހަކީ ގޭގެއަށް ކަރާގެ ޑިމާންޑް ވަރަށް ބޮޑުވާ މަހަކަށް ވެފައި، އަޅުގަނޑުމެން ގަސްތުކުރީ ރަމަޟާން މަހަށް ހާއްސަކޮށްގެން ކުރިއަށްގެންދާ ޕްރޮމޯޝަނެއްގައި ހުރިހާ ބޭފުޅުން ވެސް ބެނުންވާ ކޮންމެވެސް އެކައްޗެއް ހިލޭ ލިބިވަޑައިގަންނަވާނެ ގޮތަށް ހެދުން"\nދިރާގު ޕޭގެ ހިދުމަތް ތައާރަފްކުރި މާރުކޭޓްގެ ގޮޅި ހިންގާ ފަރާތުން ބުނީ، އެ ހިދުމަތާ އެކު ލިބިގެންދާނެ އެންމެ ބޮޑު ލުޔަކީ ފައިސާ މާރުކުރަން ނުޖެހުން ކަމަށެވެ. އަދި ތައާރަފްކުރި ހިދުމަތާ އެކު، ވިޔަފާރި އިތުރަށް ފުޅާވެގެންދާނެ ކަމަށް ބެލެވޭ ކަމަށް އޭނާ ބުންޏެވެ.\n"ލާރި މާރުކުރުމުގެ ދަތިކަން ވަރަށް ފޯރާ. އެހެންވީމަ އެކަން ހައްލުވެގެންދާނެ ހަމަ މި ހިދުމަތާ އެކު"\nދިރާގު ޕޭ ބޭނުންކުރާ ކަސްޓަަމަރުންގެ އަދަދު ކޮންމެ ދުވަހަކު ވެސް އިތުރުވަމުން އަންނަ އިރު 2017 ވަނަ އަހަރު ތައާރަފްކުރި މި ހިދުމަތަކީ ކޭޝްލެސް ހިދުމަތެކެވެ. މި ހިދުމަތާ އެކު، އަތުގައި ފައިސާ ގެންގުޅުމުގެ ބަދަލުގައި، މޯބައިލް ފޯނު މެދުވެރިކޮށް ފައިސާ ދައްކާލެވޭނެ އެވެ.


Fulhadhoo bandharu hedhumaai falhu funn kurumuge massahkaiy MTCC aa havaalu koffi - One Online\nފުޅަދޫ ބަނދަރު ހެދުމާއި ފަޅު ފުން ކުރުމުގެ މަސައްކަތް އެމްޓީސީސީއާ ހަވާލުކޮށްފި\nބ. ފުޅަދޫ ބަނދަރު ހެދުމާއި ފަޅު ފުން ކުރުމުގެ މަސައްކަތް އެމްޓީސީސީއާ ހަވާލުކޮށްފިއެވެ.\nހައުސިން މިނިސްޓްރީގައި ބޭއްވި ރަސްމިއްޔާތެއްގައި އެއްބަސްވުމުގައި ސޮއިކުރެއްވީ ހައުސިން މިނިސްޓަރު ޑރ. މުހައްމަދު މުއިއްޒާއި އެމްޓީސީސީގެ ޗީފް ފައިނޭންޝަލް އޮފިސަރު މުހައްމަދު ހިލްމީއެވެ. އެ މަސައްކަތް އެމްޓީސީސީއާ ހަވާލުކުރީ 24 މިލިއަން ރުފިޔާއަށެވެ.\nއެއްބަސްވުމުގައި ސޮއިކުރެއްވުމަށްފަހު ހައުސިން މިނިސްޓަރު މުއިއްޒު ވިދާޅުވީ ފުޅަދޫ ބަނދަރާއެކު ޓޫރިޒަމާ ގުޅުންހުރި ސީއެސްއާރުގެ ޕްރޮޖެކްޓެއް ވެސް ހިމެނޭ ކަމަށާއި ފުޅަދޫ ބަނދަރު ހެދުމުގެ މަސައްކަތަށް ހަރަދުކުރާނީ ދައުލަތުގެ ބަޖެޓުން ކަމަށެވެ.\n"ފުޅަދުއަކީ ލަފައި ފުރުމުގެ މައްސަލަ ވަރަށް ބޮޑަށް ދިމާވެފައިވާ ރަށެއް. އެހެންކަމުން އާބާދީ ކުޑަކަމުގައި ވިޔަސް އެފަދަ މައްސަލަތަކަށް ހައްލު ހޯދައިދިނުމަށް ސަރުކާރުން މިދަނީ ގިނަ މަސައްކަތްތަކެއް ކޮށްދެމުން. މިހާރު މި ސަރުކާރުން ދަނީ ގިނަ ރަށްރަށުގައި ބަނދަރު ހެދުމުގެ މަސައްކަތްތައް ކުރަމުން،" މިނިސްޓަރު ވިދާޅުވިއެވެ.\nއެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި ބައިވެރިވެވަޑައިގެންނެވި ފިޝަރީޒް މިނިސްޓަރު ޑރ. މުހައްމަދު ޝައިނީ ވިދާޅުވީ ބަނދަރު ހެދުމުން ލޯކަލް ޓޫރިޒަމް އިތުރަށް ފުޅާވެގެންދާނެ ކަމަށާއި މަސްވެރިންނަށް ވެސް އޭގެ ފައިދާ ކުރާނެ ކަމަށެވެ.\nއިތުރު 45 މީހުން ކޮވިޑުން ރަނގަޅުވެ، ބަލީން ފަސޭހަވީ ޖުމުލަ އަދަދު 12،199 އަށް\nމިދިޔަ 24 ގަޑިއިރު ތެރޭ ރާއްޖޭގައި ކޮވިޑަށް ޕޮޒިޓިވްވީ 37 މީހުން\nރައީސް ސޯލިހު، ލ. އަތޮޅުގެ ދެ ރަށަކަށް ކުރެއްވި ދަތުރުފުޅު ނިންމަވައިލެއްވުމަށްފަހު މާލެ ވަޑައިގެންފި\nފުލުހުންގެ ހިދުމަތުގެ ބިލުން ފުލުހުންނަށް މީގެ ކުރިން އައިސްފައި ނުވާފަދަ ކުރިއެރުންތަކެއް ހޯދައިދޭނެ: އެމްޑީޕީ\nރާއްޖޭގެ ދެކުނުގައި އުފެދިފައި އޮތް ކޮޅިގަނޑު އިތުރަށް ބާރުގަދަވަނީ


BREAKING NEWS: Fuluhun Hayyarukuri Dhemeehaku Covid Facility Ah Gendhanikoh Filaifi - Vaguthu\nފުލުހުން ހައްޔަރުކުރި ދެމީހަކު ކޮވިޑް ފެސިލިޓީއަށް ގެންދަނިކޮށް ފިލައިފި\nފުލުހުންގެ ބަންދުގައި ތިބި ދެމީހަކު ބަންދުން ދޫކޮށްލުމަށް ފަހު ކޮވިޑް ފެސިލިޓީއަށް ގެންދަނިކޮށް ފިލައިފިއެވެ.\nފުލުހުން ދެންމެ ވިދާޅުވީ ރޭގެ ވަގުތެއްގައި ފުލުހުންގެ ބެލުމުގެ ދަށަށް ގެނައި ކޮވިޑަށް ފައްސިވެފައިވާ ދެމީހަކު ބަންދުން ދޫކޮށްލުމަށްފަހު އެޗްޕީއޭގެ ބެލުމުގެ ދަށުން ކޮވިޑަށް ފެސިލިޓީއަށް ގެންދަނިކޮށް ފިލާފައިވާ ކަމަށެވެ.\nއެމީހުން ހޯދުމުގެ މަސައްކަތް ފުލުހުން ކުރަމުން ދާކަމަށް ފުލުހުން ވިދާޅުވިއެވެ.\nމިއީ ކޮން މައްސަލައެއްގެ ތުހުމަތުގައި ހައްޔަރުކުރި ބައެއްކަމެއް ފުލުހުން ހާމައެއް ނުކުރެއެވެ. އެމީހުން ފިލީ ކިހިނެއް ކަމެއް ވެސް ފުލުހުން ހާމައެއް ނުކުރެއެވެ.\nއާއްމު ގޮތެއްގައި ކޮވިޑް ފެސިލިޓީއަށް ގެންދަނީ ސިއްހީ ހާލަތު ދަށް މީހުންނެވެ. ނުވަތަ ހައިރިސްކް މީހުންނެވެ. ފުލުހުންގެ ބަންދުން ދޫކޮށްލި ދެމީހުން ކޮވިޑް ފެސިލިޓީއަށް ގެންދިޔައީ އެމީހުންގެ ސިއްހީ ހާލު ދެރަކަމުންކަމެއް ނުވަތަ ނޫންކަމެއް ފުލުހުން ސާފުކޮށެއް ނުދެއެވެ.\nކޮވިޑް ފުރަތަމަ މާލެ އިން ފެނުނު ދުވަސްވަރު ބައެއް ބިދޭސީން ކޮވިޑަށް ފައްސިވެފައި ވަނިކޮށް ފިލައިގެން އެފަދަ މީހުން ހޯދުމުގެ މަސައްކަތް ފުލުހުން ކޮށްފައި ވެއެވެ. ނަމަވެސް އޭގެތެރެއިން ބައެއް މީހުން ބަލި ރަނގަޅުވާހާ ދުވަސް ވީއިރުވެސް ފެނިފައެއް ނުވެއެވެ.\nމެއި 22, 2021 10:10\nމެއި 22, 2021 15:48\nފިލީ ފުލުހުމް ދޫކޮށްލާފަ،އެޗްޕީއޭގެ ބެލުމުގެ ދަށުން ގެންދަނިކޮށް..\n)ފުލުހުން ދެންމެ ވިދާޅުވީ ރޭގެ ވަގުތެއްގައި ފުލުހުންގެ ބެލުމުގެ ދަށަށް ގެނައި ކޮވިޑަށް ފައްސިވެފައިވާ ދެމީހަކު ބަންދުން ދޫކޮށްލުމަށްފަހު އެޗްޕީއޭގެ ބެލުމުގެ ދަށުން ކޮވިޑަށް ފެސިލިޓީއަށް ގެންދަނިކޮށް ފިލާފައިވާ ކަމަށެވެ)\nމެއި 22, 2021 10:52\nމިރާއްޖެއަށްވުރެ ކަންނެތް ފަރުވާކުޑަ ފުލުސް ފޯސްއެއް އޮތް އެއްވެސް ޤައުމެއް މިދުނިޔެއަކު ނޯންނާނެ އެވެ.\nމެއި 22, 2021 13:05\nމެއި 22, 2021 14:17\nދެން އިންޑިޔާ ޕޮލިހުން ގެނޭ މިތަނައް… ކަންނެއް ބައެއް ސަހާދެއް މި ބުނޫ\nމެއި 22, 2021 15:07\nތިވާނީ ސިޔާސީ މީހަަކަށް ފިލުވާލީ. ލޮލް\nމެއި 22, 2021 21:02\nކޮން ރަށެއްގެ ހިގި ކަމެށް؟\nމެއި 24, 2021 16:17\nމީހުން ފިލާވާހަކަ ދެއްކުން އެއީ ރާއްޖޭގަ އާންމު ވާހަކައެއް ލާރިީގެ ނުވަތަ ރުފިޔާ ގެ ބޭނުމުގައި ހިންގާކަމެއް ސިފައިން ނާއި ފުލުހުން ގެ ގާބިލް ކަންނެތީކީނޫން (ރިސްވަތު މިކިޔޔާ އެއް އެއްޗެއް ގެ ބާރު ގަދައީ


އެޕަލްއިން އިލެކްޓްރިކް ކާރު އުފެއްދުމުގެ ވިޔަފާރިއަށް ނިކުންނީ އެޕަލްއިން އިލެކްޓްރިކް ކާރު އުފެއްދުމުގެ ވިޔަފާރިއަށް ނިކުންނީ\nއެޕަލްއިން އިލެކްޓްރިކް ކާރު އުފެއްދުމުގެ ވިޔަފާރިއަށް ނިކުންނީ\nއެޕަލްއިން އެލެކްޓްރިކް ކާރު އުފެއްދުމުގެ ވިޔަފާރިއަށް ނިކުންނަނަން މިހާރު ވަނީ ނިންމާފައި\nމަޝްހޫރު ސްމާޓް ގެޖެޓް އުފައްދާ ކުންފުނި އެޕަލްއިން އެލެކްޓްރިކް ކާރު އުފެއްދުމުގެ ވިޔަފާރިއަށް ނިކުންނަން ނިންމައިފިއެވެ.\nއެޕަލްއިން ބުނީ އެ ކުންފުނިން ކާރު އުފެއްދުމުގެ ވިޔަފާރިއަށް ނިކުތުމަށްޓަކައި މިހާރުވެސް ކާރު އުފެއްދުމުގައި މަޤުބޫލުކަން ހޯދާފައިވާ ހިޔުންޑައި މޯޓާސްއާއެކު މިއަހަރުގެ މާރޗްމަހު އެއްބަސްވުމެއް ޤާއިމުކުރުމަށް މަސައްކަތް ކުރަމުންދާކަމަށެވެ. މި އެއްބަސްވުމުގެ ދަށުން އެޕަލްއާއި ހިޔުންޑައިގެ ކާރުޚާނާތައް 2024 ވަނަ އަހަރު އެމެރިކާގައި ޤައިމުކޮށް ކާރު އުފެއްދުމުގެ މަސައްކަތް އަމަލީގޮތުން ފަށާނެކަމަށް އެޕަލްއިން ހާމަކުރެއެވެ. ހިޔުންޑައި މޯޓާސްއިން ވަނީ 2027 ވަނަ އަހަރުގައި އެ ކުންފުނިން އެޕަލްއާއި ގުޅިގެން ޑްރައިވަރަކާއި ނުލާ ދުއްވޭ "ސެލްފް ޑްރައިވިންގް" އިލެކްޓްރިކް ކާރު އުފައްދަން ފަށާފައިވާކަން ހާމަކޮށްފައެވެ.\nއެޕަލްއާއި ހިޔުންޑައިގެ އެއްބަސްވުމުގެ އެއްވެސް ތަފްސީލެއް މިހާތަނަށް ހާމަކޮށްފައި ނުވާއިރު، ރޮއިޓާސްއިން ވަނީ އެ ނޫހަށް މި އެއްބަސްބުމާއި ގުޅޭގޮތުން ލިބިފައިވާ ބައެއް މަޢުލޫމާތު އާންމުކޮށްފައެވެ. އެގޮތުން 2024 ވަނަ އަހަރު އުފައްދާ ޕްލާންޓުން އެއްފަހަރާ ސަތޭކަ ހާސް ކާރު އުފެއްދޭއިރު އަހަރެއްގެ މައްޗަށް ހަތަރު ސަތޭކަ ހާސް ކާރު އުފެއްދޭނެކަމަށް ވަނީ ހާމަކޮށްފައެވެ.\nއެޕަލްއާއި ހިޔުންޑައިގެ މި ގުޅުމާއެކު ދެ ކުންފުނީގެ ހިއްސާގެ އަގުވެސް ވަނީ ވަރަށް ބޮޑަށް މައްޗަށް އަރާފައެވެ. އެގޮތުން ހިޔުންޑައިގެ ހިއްސާގެ އަގު 20 އިންސައްތަ މައްޗަށް އަރާފައިވާއިރު، އެޕަލްގެ ހިއްސާވަނީ 26 އިންސައްތަ މައްޗަށް ގޮސްފައެވެ.


Saudi airline ge dhathuruthah Rajje ah fashaifi\nސައުދީ އެއާލައިންގެ ދަތުރުތައް ރާއްޖެއަށް ފަށައިފި\nރާއްޖެއަށް ހަފުތާއަކު ދެ ފްލައިޓް ބާއްވާނެ\nސައޫދީ/ރާއްޖޭގެ ގުޅުން ވަރުގަދަވޭ\nމެދުއިރުމަތީގެ ޓޫރިސްޓުން އިތުރުވޭ\nސައޫދިއާ އެއާލައިން އައިއެންއައިއޭގައި: ހަފުތާއަކު ދެ ފްލައިޓް ރާއްޖެއަށް ބާއްވާނެ.--އަވަސް ފޮޓޯ: އިބްރާހިމް ޝާބިލް\nސައުދީ އަރަބިއާ އާއި ރާއްޖެއާ ދެމެދު ވައިގެ ދަތުރުތައް ފެށުމާ ގުޅޭ އެއްބަސްވުމާއެކު މިއަދު ރާއްޖެއަށް ދަތުރުތައް ފަށައިފި އެވެ. ސައުދީ އެއާލައިން "ސައުދިއާ" ގެ ދަތުރުތައް ސައުދީން ސީދާ ރާއްޖެއަށް ފެށުމަށް އެއްބަސްވުމުގައި ސޮއި ކުރީ އިއްޔެ އެވެ.\nދެ ގައުމުގެ ދެމެދުގައި ވައިގެ ދަތުރުތައް ފެށުމަށް ސައޫދީިއަރަބިއާގެ ޖިއްދާގައި 2014 ވަނަ އަހަރު ސޮއިކުރި ރަމްޒީ އެއްބަސްވުމެއް ވެފައި ވެއެވެ.\nއިބްރާހިމް ނާސިރު އިންޓަނޭޝަނަލް އެއާޕޯޓު (އައިއެންއައިއޭ) ގައި މިއަދު ބޭއްވި ރަސްމިއްޔާތެއްގައި ޖިއްދާއިން ރާއްޖެއަށް އައި "ސައޫދިޔާ އެއާލައިން" އަށް ވަނީ ހޫނު މަރުހަބާއެއް ކިޔައިފަ އެވެ. ފްލައިޓް ޖެއްސުމާއެކު "ވޯޓާ ސެލިއުޓް" ފެނުގެ ކުރުހީނެއް ދީފަ އެވެ. އަދި މި ބޯޓުން އައި މީހުންގެ ޝަރަފުގައި ބޮޑުބެރުގެ އައިޓަމެއްވެސް ބާއްވާފައިވެ އެވެ.\nސައޫދީ އެއާލައިނުން އައި މެހުމާނުންނަށް މަރުހަބާ ކިޔަނީ.--އަވަސް ފޮޓޯ: އިބްރާހިމް ޝާބިލް\nރާއްޖެއަށް މިއަދު ދަތުރުތައް ފެށި ސައޫދިޔާ އެއާލައިނުން ސައޫދީ އަރަބިއާގެ ޖިއްދާ، ރިޔާދު އަދި މަދީނާ އަށް ހަފުތާއަކު ދެ ފްލައިޓް އޮޕަރޭޓް ކުރާނެ އެވެ. އަދި އެގައުމުގެ ދައްމާމަށް ރާއްޖޭގެ އެއާލައިންތަކުން ބޭނުން އަދަދަކަށް ފްލައިޓް އޮޕަރޭޓްކުރެވޭނެ އެވެ.\nމިއަދު ރާއްޖެއަށް ދަތުރުފެށި ސައޫދީ އަރަބިއްޔާގެ ގައުމީ އެއާލައިނުން އެ ގައުމުގެ އެ އެއާލައިންގެ ޑިރެކްޓަރު ޖެނެރަލް ސާލަހް އަލް ޖަސަރު ވެސް ރާއްޖެ ވަޑައިގެންނެވި އެވެ.\nއައިއެންއައިއޭ ވީއައިޕީ ލައުންޖުގައި މިއަދު ބޭއްވި ރަސްމިއްޔާތުގައި ވާހަކަ ދައްކަމުން މޯލްޑިވްސް އެއާޕޯޓްސް ކޮމްޕެނީގެ މެނޭޖިން ޑިރެކްޓަރު އާދިލް މޫސާ ވިދާޅުވީ މި ދަތުރުތަކުގެ ސަބަބުން ދެ ގައުމުގެ ގުޅުން ބަދަހި ވެގެންދާނެ ކަމަށެވެ.\n"މި ޕާޓްނާޝިޕްގެ ސަބަބުން މެދުއިރުމަތީގެ ގައުމުތަކާ ދެމެދު އޮންނަ ގުޅުން އިތުރަށް ވަރުގަދަ ވެގެންދާނެ،" އާދިލް ވިދާޅުވި އެވެ.


Advertorial: IT dhaairaage hurihaa echcheh geygai thibegen hoadhaalan mivareh neiy! | Mihaaru\nޚިޔާލު / އެޑްވަޓޯރިއަލް\nއައިޓީ ދާއިރާގެ ހުރިހާ އެއްޗެއް ގޭގައި ތިބެގެން ހޯދާލަން މިވަރެއް ނެތް\n01 އޮކްޓޯބަރ 2020 - 14:07\nމުޅި ދުނިޔެ ދަތުރުކުރަމުން މި ދަނީ، މީގެ ކުރިން ދެކެފައި ނުވާ ފަދަ ބޮޑު ބަދަލެއްގެ ތެރެއިންނެވެ. ގާތްގަނޑަކަށް އަހަރެއް ވާން ކައިރިވެފައިވާ ކޮވިޑް-19 ގެ ބަލިމަޑުކަމާ ދުނިޔެ ހަނގުރާމަކުރަމުން ދާއިރު، މީހުންގެ ދިރިއުޅުމުގެ ވައްޓަފާޅި އަށް އައިސްފައިވާ އަދި އަންނަމުންދާ ބަދަލުތަކުގެ އެންމެ ބޮޑު ބައެއް މި ހިއްސާކުރަނީ ޓެކްނޮލޮޖީގެ ވަސީލަތްތަކެވެ. އެއާ އެކު، އިންފޮމޭޝަން ޓެކްނޮލޮޖީގެ ދާއިރާގައި ހަރަކާތްތެރިވާ ކުންފުނިތަކުން ވެސް އަމާޒު ހިފާފައި ވަނީ، މި ބަދަލުތަކުގެ ކުރީގައި ތިބުމަށެވެ.\nއައިޓީ ދާއިރާގައި ހަރަކާތްތެރިވާ ރާއްޖޭގެ އެންމެ ބޮޑު އެއް ކުންފުނި ކަމަށްވާ ލިންކްސާވްގެ އަމާޒަކީ ވެސް އެއީ އެވެ. ލިންކްސާވް އަކީ މިހާރު ދިވެހިންނަށް ފަރިތަ ނަމެކެވެ. ޓީވީ ކޭބަލެއް، އިންޓަނެޓް ކޭބަލެއް ހަލާކުވިޔަސް، ނުވަތަ ކަރަންޓް އެއްޗެއް ގުޅާނެ ޖެކެއް ހޯދަން ވިޔަސް، ދިވެހިންގެ ވިސްނުމަށް އެންމެ ފުރަތަމަ އަންނަނީ ލިންކްސާވްގެ ނަމެވެ. އޮފީހެއްގެ ނެޓްވޯކް އަޅަން ވިޔަސް، ސީސީޓީވީ ކެމެރާ ސިސްޓަމެއް ބަހައްޓަން ވިޔަސް، އެންމެ ފުރަތަމަ ގޮސް ގުޅާލެވެނީ ލިންކްސާވް އަށެވެ. އެހާ ވެސް، ލިންކް ސާވްގެ ނަން ދިވެހިންގެ ސިކުނޑީގައި ވަނީ ހަރުލާފަ އެވެ. އެއީ މިހާރު ދިވެހިންގެ ދިރިއުޅުމުގެ ބައެކެވެ.\nރާއްޖޭގެ އައިޓީ ދާއިރާގައި ލިންކްސާވްގެ ނަން ރަން އަކުރުން ފަވާލާފައިވާއިރު، ދުނިޔެ އާއި ރާއްޖެ އަށް އަންނަ ބަދަލުތަކުގެ ކުރީގައި އޮވެ، ކަސްޓަމަރުންނަށް ފޯރުކޮށްދޭ ހައްލުތައް ވެސް އެ ބަދަލުތަކަށް ފެތޭ ގޮތަށް ބައްޓަންކުރުމަށް ލިންކްސާވް އިން އަބަދު ވެސް އިސްކަންދެ އެވެ.\nކޮވިޑް-19 ގެ ބަލިމަޑުކަން މުޅި ދުނިޔެ އަށް ފެތުރި، އާއްމު ދިރިއުޅުމުގެ ހުރިހާ ކަމެއް ކަހަލަ ގޮތަކަށް ހުއްޓުމަކަށް ގެނެސްފައި އޮންނަތާ ހަ މަސްދުވަހަށް ވުރެ ގިނަ ދުވަސްވެފައިވާއިރު، ދިރިއުޅުމުގެ ހުރިހާ ކަމެއް ވެސް މިހާރު ކުރަންޖެހިފައި ވަނީ ޓެކްނޮލޮޖީގެ ކޮންމެވެސް ވަސީލަތެއް ބޭނުންކޮށްގެންނެވެ. އޮފީހުގެ ގިނަ މަސައްކަތްތައް ކުރަންޖެހިފައި ވަނީ ގޭގައި ތިބެގެން، އޮންލައިންކޮށެވެ. މީޓިންތައް ހިނގަނީ ޒޫމްގަ އެވެ. ރަށްޓެހި ރަހުމަތްތެރިން ބައްދަލުވެލަން ވެސް އޮތް އެންމެ ރައްކާތެރި ގޮތަކީ ޗެޓް އެޕަކުންނެވެ. ހަމަ އެ ގޮތަށް، ވިޔަފާރިކުރާ ގޮތް ވެސް މި ވަނީ ބަދަލުވެފަ އެވެ. ފިހާރަ އަށް ގޮސްގެން ވިޔަފާރިކުރުމުގެ ބަދަލުގައި، އޮންލައިންކޮށް އޯޑަރުކުރަން އިސްކަންދިނުމަށް ސިއްހީ މާހިރުން ވެސް އަންނަނީ ބާރުއަޅަމުންނެވެ. އެއީ ރައްކާތެރި ގޮތެވެ. ފަސޭހަ ގޮތް ވެސްމެ އެވެ.\nލިންކްސާވް ވެސް މި ވަނީ އެ ބަދަލަށް ދޮންވެފައްކާވެފަ އެވެ. ދުނިޔެ އަށް އަންނަ ބަދަލުތަކެއް ހޭނި، ކަސްޓަމަރުންނާ ގާތުން ހިދުމަތް ދިނުމަށް އެ ކުންފުނިން ކެނޑިނޭޅި ކުރަމުން ގެންދާ މަސައްކަތްތަކުގެ ދަށުން، ލިންކްސާވް އިން މިހާރު ވަނީ، 8،000 އަށް ވުރެ ގިނަ ތަކެއްޗާ އެކު އީ-ސްޓޯރެއް ތައާރަފްކޮށްފަ އެވެ. ލިންކްސާވްގެ ފިހާރަތަކުން ލިބޭ ހުރިހާ އެއްޗެއް މިހާރު އީ-ސްޓޯރުން ލިބޭނެ އެވެ. ފިހާރަ އިން ލިބޭ އަގަށް ވުރެ އީ-ސްޓޯރުން އަދި މާ އަގު ހެޔޮކޮށް ލިބޭނެ އެވެ.\nފިހާރަ އަށް ދިއުމުގެ ބަދަލުގައި، ވެބްސައިޓަށް ވަދެ، ބޭނުންވާ އެއްޗަކަށް އޯޑަރުކޮށްލުމުން ރާއްޖޭގެ ކޮންމެ ހިސާބަކަށް ވެސް އެ އެއްޗެއް ގެންގޮސްދޭނެ އެވެ. މާލެ އާއި ހުޅުމާލޭގައި ދިރިއުޅޭ ފަރާތްތަކުން އެއްވެސް ޑެލިވަރީ ޗާޖެއް ދައްކާކަށް ވެސް ނުޖެހޭނެ އެވެ. އިލެކްޓްރޯނިކްސް، އައިޓީ، ނެޓްވޯކިން އަށް ބޭނުންވާ އާލާތްތަކުން ފެށިގެން ގޮސް ހިފާގެންގުޅޭ ސާމާނާއި "ސްމާޓް" ވަސީލަތްތައް ވެސް ލިންކްސާވްގެ އީ-ސްޓޯރުން އެންމެ ދެތިން ކްލިކުން ގަނެލެވޭނެ އެވެ. ގަންނަންޖެހެނީ ކޯޗެއްކަން ޔަގީން ނުވާ ނަމަ، ވެބްސައިޓްގެ ލައިވް ޗެޓް ފީޗާ މެދުވެރިކޮށް، ހުކުރު ދުވަސް ފިޔަވައި ކޮންމެ ދުވަހެއްގެ ހެނދުނު 8:30 އިން ރޭގަނޑު 11:00 އަށް ފިހާރައިގެ މުވައްޒަފެއްގެ އެހީ ހޯދާލެވެނޭ އެވެ.\nޓީވީ ރިމޯޓް ހަލާކުވެއްޖެ ނަމަ އަވަހަށް ލިންކްސާވްގެ އީ-ސްޓޯރަށް ވަދެލައި ބޭނުންވާ ބްރޭންޑެއްގެ ރިމޯޓެއް ގަނެލާށެވެ. ގޭގައި ހުރި ކަރަންޓް ސޮކެޓުގެ އަދަދު މަދުވެގެން ފަހަރަކު އެއްޗެއް ޖައްސަން ޖެހުމުގެ އުނދަގުލުން ސަލާމަތްވުމަށް އެކްސްޓެންޝަން ބޯޑެއް ގަނެލާށެވެ. ގޭގެ ބޮކި އަދައިފި ނަމަ ނުވަތަ ގޭގައި ހުރެގެން އޮފީސް މަސައްކަތްކުރަން ބޭނުންވާ ނަރުދައްޗާއި ކްލިޕާއި އެ ނޫން ވެސް ތަކެތި ހުސްވެއްޖެ ނަމަ، ގެއިން ބޭރަށް ނުގޮސް އެ ކަމުގެ ހައްލު ވެސް ލިންކްސާވްގެ އީ-ސްޓޯރުން ލިބޭނެ އެވެ. މާސްކާއި އަންގި އާއި ހުންބަލާކަށިގަނޑެއް ގަންނަންވިޔަސް އެހެން ދިމާލަކަށް ދާނެ ކަމެއް ނެތެވެ. ގޭގައި ހުރެގެން، ދިރިއުޅުމުގެ ކަންކަން ފުރިހަމަކުރާނެ ހުރިހާ އެއްޗެއް ނަން ހުސްކޮށް ލިންކްސާވްގެ އީ-ސްޓޯރުން ލިބޭނެ އެވެ.\nއީ-ސްޓޯރަކީ އަޅުގަނޑުމެންގެ ވިޔަފާރި އާ ހަރުފަތަކަށް ގެންދިއުމަށް އެޅިގެންދާ ފުރަތަމަ ފިޔަވަޅު. ކަސްޓަމަރުންގެ ބޭނުންތައް ދަނެގެން، ފުރިހަމަ ހިދުމަތްތަކެއް ދިނުމުގައި އަޅުގަނޑުމެން ދެމިއޮންނާނަން،" އާއްމު ދިރިއުޅުމުގެ ކަންކަން އެ ފުށް މި ފުށަށް ޖެހިފައިވާ މި ދަނޑިވަޅުގައި، ލިންކްސާވްގެ މެނޭޖިން ޑިރެކްޓަރު އިބްރާހިމް ފާއިޒް ދެއްވާ ޔަގީންކަމަކީ އެއީ އެވެ.\nLink Serve Private Limited, the leading IT based company in the Maldives has been serving the nation since the year 2002. With world renowned brands ranging from tools to major enterprise solutions of software and hardware, Link Serve brings Maldives closer to the growing innovations and technologic...\nއިންފޮމޭޝަން ޓެކްނޮލޮޖީ އެޑްވަޓޯރިއަލް ލިންކް ސާވް


Humam numara alun shareeai hingumah UN in govalaifi\nހުމާމު ނުމަރާ އަލުން ޝަރީއަތް ހިންގުމަށް އދ. އިން ގޮވާލައިފި\nހުމާމު ސުޕްރީމް ކޯޓުން ނެރެނީ - އަވަސް ފޯޓޯ: މުހައްމަދު އަޒާން\nޑރ. އަފްރާޝީމް އަލީ އަވަހާރަކޮށްލުމުގެ ކުށް ސާބިތުވެ މަރަން ހުކުމްކޮށްފައިވާ ހ. ލޮބީ ހުސެއިން ހުމާމު މެރުން ފަސް ކުރުމަށް އދ. އިން ދިވެހި ސަރުކާރަށް ގޮވާލައިފި އެވެ. އަދި ހުމާމުގެ ޝަރީއަތް ބައިނަލްއަގްވާމީ ހަމަތަކުގެ މަތިން އަލުން ހިންގުމަށް އދ. އިން ގޮވާލި އެވެ.\nއދ. އިން ނެރުނު ބަޔާނެއްގައި ބުނެފައިވަނީ ހުމާމުގެ މައްޗަށް ހިންގާފައިވަނީ އިންސާފުވެރި ޝަރީއަތެއް ނޫން ކަމަށާއި އެހެންކަމުން އޭނާގެ ޝަރީއަތް އަލުން ހިންގަން ޖެހޭ ކަމަށެވެ. އަދި ޝަރީއަތް އަލުންކުރުމަށް ހުމާމު ނުމަރާ ބަހައްޓަންޖެހޭ ކަމަށް ވެސް ބުނެފައި ވެއެވެ.\nއދ. އިން ނެރުނު ބަޔާނުގައި އިތުރަށް ބުނެފައިވަނީ، ހުމާމަށް ޝަރީއަތުގެ މަޖިލީހުގައި ލިބެންޖެހޭ ހައްގުތައް ލިބުނު ކަމަށް ގަބޫލު ނުކުރާ ކަމަށެވެ. އަދި އޭނާގެ މައްޗަށް ހުކުމް އިއްވާފައިވަނީ ތަހުގީގު އެއްކޮށް ނުނިމެނީސްކަން ވެސް އދ.އިން ވަނީ ފާހަގަކޮށްފަ އެވެ. އަދި ޝަރީއަތް ބިނާކޮށްފައިވަނީ ހުމާމަށް މަޖުބޫރުކޮށްގެން ވެފައިވާ އިއުތިރާފެއްގެ މައްޗަށް ކަމަށް ވެސް އދ.އިން ވަނީ ބުނެފަ އެވެ.\nމަރުގެ ހުކުމް އިއްވާތާ 30 ދުވަސް ތެރޭގައި ހުކުމް ތަންފީޒުކުރާނެ ކަމަށް ސަރުކާރުން ބުނެފައިވާއިރު ހުމާމަށް މަރުގެ ހުކުމް ތަންފީޒުކުރުމުގެ މަސައްކަތް މިހާރު ވަނީ ފަށާފަ އެވެ. ނަމަވެސް 30 ދުވަހުގެ ތެރޭގައި އެ އިންތިޒާމް ހަމަނުޖެއްސޭނެ ކަމަށް ކަރެކްޝަނުން ބުނެފައިވެ އެވެ.\nހުސައިން ހުމާމް ޔޫއެން


Athu nulevey varah Iranun nuclear fakka kohfi\nއިންޓަނޭޝަނަލް އެޓޮމިކް އެނާޖީ އޭޖެންސީގެ ޑައިރެކްޓާ ޖެނެރަލް ރަފައެލް މަރިއާނޯ ގްރޮސީ: އީރާނުން މާބޮޑަށް ވެސް ނިއުކްލިއާ މުއްސަނިދި ކޮށްފައިވޭ\nއީރާނުން ނިއުކްލިއާ މާއްދާތައް މުއްސަނދި ކުރަން ކުރާ މަސައްކަތްތައް މާބޮޑަށް ކުރިއަރުވައފި ކަމަށާއި ޔޫރޭނިއަމް ފައްކާ ކޮށްފައި ވަނީ އިންޓަނޭޝަނަލް އެޓޮމިން އެނާޖީ އޭޖެންސީއަށް މިހާތަނަށް ހީކުރެވެފައި އޮތް ވަރަށް ވުރެ ވެސް ފުޅާކޮށް ކަމަށް އެ އެޖެންސީގެ ޑައިރެކްޓާ ޖެނެރަލް ރަފައެލް މަރިއާނޯ ގްރޮސީ ވިދާޅުވެއްޖެ އެވެ.\nފައިނޭންޝަލް ޓައިމްސްއަށް ވާހަކަފުޅު ދައްކަވަމުން ގްރޮސީ ވިދާޅުވީ އީރާން، ނުވަތަ "ނިއުކްލިއާ ޖިންނި" އޭގެ ފުޅިން ބޭރުވެފައި ވަނީ މާބޮޑަށް ކަމަށާއި ދެން އަނބުރާ ފުޅިތެރެއަށް ނުލެވޭނެ ކަމަށެވެ.\n"ޖިންނި ދެން އަބުރާ ފުޅިއަކަށް ނުލެވޭނެ،" ގްރޮސީ ވިދާޅުވި އެވެ.\nއޭނާ ވިދާޅުވި ގޮތުގައި ދުނިޔެއަށް ދެން ކުރެވެން އޮތް ކަމަކީ ފުޅިން ބޭރުގައި ޖިންނިއަށް ހަރަކާތް ނުކުރެވޭ ގޮތްތަކެއް ހެދުމެވެ.\n"ކަންތައްތައް ކުރަންޖެހޭ ގޮތް [އީރާނަން] އެނގުނީމަ ވާނީ މިހެން" ގްރޮސީ ވިދާޅުވި އެވެ. "އީރާނުން ނިއުކްލިއާ ބޮމެއް އުފައްދަން ކުރާ މަސައްކަތްތައް މިއޮތީ ގާތްގަނޑަކަށް ކޮޅެއްގައި ޖައްސާފައި"\nއޭނާ ވިދާޅުވީ ދެން އޮތިީ އުސޫލުތައް ހަރުދަނާ ކުރުން ކަމަށާއި އަޅާލުމާއި މަސްލަހަތު ހިމާޔަތް ކުރުން ކަމަށެވެ.\nގްރޮސީ ވިދާޅުވި ގޮތުގައި އީރާނުން 2015 ގައި ސޮއިކުރި ޖޮއިންޓް ކޮމްޕްރެހެންސިވް ޕްލޭން އޮފް އެކްޝަން (ޖޭސީޕީއޯއޭ) އަށް ރުޖޫއަވުން މި ހިސާބުން މުހިންމެއް ނޫނެވެ. ކުރެވެން އޮތް ކަމަކީ އެއެއްބަސްވުމުން މާއްދާއެއް ނަގައި ހިފަހައްޓައިގެން ތިބެވޭތޯ ބަލަންވީ އެވެ.\nއެޓޮމިކް އޭޖެންސީގެ ޑައިރެކްޓަރު ޖެނެރަލް ވިދާޅުވީ އީރާނުން ނިއުކްލިއާ މުއްސަނދި ކުރުން 60 ޕަސެންޓަށް ވުރެ މަތިކޮށްފި ކަމަށާއި މިހާރު މިއޮތީ އީރާނަށް ދަތިކުރި ބައެއްގެ އަތަށް އެކަން ގޮވާފައި ކަމަށެވެ. އޭނާ އަދި ވިދާޅުވީ އީރާނުން ނިއުކްލިއާ ހޯދުމަކީ ފިތްކަނޑައިގެންދާ ވަރުގެ ބިރުވެރި ކަމެއް ކަމަށެވެ.\nއޭނާޖީ އޭޖެންސީގެ ކަންބޮޑުވުމަށް އީރާނުން ބުނީ ނިއުކްލިއާ މުއްސަނދި ކުރަނީ ބޭސްވެރިކަން ކުރިއެރުވުމަށާއި ދިރާސާއަށް ކަމަށެވެ. ގްރޮސީ ވިދާޅުވީ އީރާނުން އެބުނާ ފެންވަރުގައި ބޭސްވެރިކަން ދިރާސާކުރާ މަރުކަޒެއް އެގައުމުގައި ނެތް ކަމަށެވެ. އޭނާ އަދި ވިދާޅުވީ އީރާނުން ނިއުކްލިއާ އުފައްދައިފި ކަމަށާއި ދެން ދަސްކުރަންވީ އެކުގައި އުޅެން ކަމަށެވެ.\nއެމެރިކާ އީރާން މެދު އިރުމަތި + ނިއުކްލިއަ\nނިއުކްލިއާ މަޝްވަރާތައް ކޮޅަކު ނުޖެހޭނެ: އީރާން


Javaabudhaaree kuruvan dhathee barulamaanee nizaam nethumun: Nasheed\n"ވަޒީރުން ޖަވާބުދާރީ ކުރުވަން ދަތިވަނީ ބަރުލަމާނީ ނިޒާމް ނެތީމަ"\nރައްޔިތުންގެ މަޖިލީހުގެ ޖަލްސާއެއް: ވަޒީރުން ޖަވާބުދާރީ ކުރުވަން މަޖިލީހަށް ހާޒިރުކުރުމަކީ ބަރުލަމާނީ ނިޒާމްގެ ސިފައެއް ކަމަށް ރައީސް ނަޝީދު ވަނީ ވިދާޅުވެފައި -- ފޮޓޯ: ރައްޔިތުންގެ މަޖިލިސް\nވަޒީރުން، މަޖިލީހަށް ހާޒިރުކޮށް ޖަވާބުދާރީ ކުރުވުމަށް ދަތި ވަނީ ރާއްޖޭގެ ވެރިކަމުގެ ނިޒާމް ރިޔާސީ ނިޒާމުގެ ތެރެއިން ހިންގަމުން އަންނާތީ ކަމަށް ރައްޔިތުންގެ މަޖިލީހުގެ ރައިސް މުހައްމަދު ނަޝީދު ވިދާޅުވެއްޖެ އެވެ.\nނަޝީދު މިހެން ވިދާޅުވީ މަޖިލީހުން އިންތިޒާމުކުރާ "އާސްކް ސްޕީކާ" ޕްރަގްރާމްގައި މިރޭ ވާހަކަ ދައްކަވަމުންނެވެ. ނަޝީދު ވިދާޅުވީ ވަޒީރުން މަޖިލީހަށް ހާޒިރުކުރުމާއި ދިމާވާ ކޮންމެ ކަމެއްގައި ޖަވާބުދާރީ ވުމަކީ ބަރުލަމާނީ ނިޒާމުގެ ސިފައެއް ކަމަށެވެ.\nއެހެންކަމުން އެ ސިފައިގެ އެންމެ އަސާސީ އުސޫލު ނުވަތަ ބަރުލަމާނީ ނިޒާމް ނެތި ކަންކަން ހިންގުމަށް ބޮޑެތި ދަތިތަކެއް ދިމާވަމުން އަންނަ ކަމަށް ނަޝީދު ވިދާޅުވި އެވެ. އަދި މަޖިލީހުގެ ކިތަންމެ ބޮޑު އަގުލަބިއްޔަތުކަމެއް ލިބުނު ނަމަވެސް ސަރުކާރު ހިންގުމުގައި މަޖިލީހުގެ ބޭނުން ފުރިހަމައަށް ހިފޭނީ ސިފަތައް އަސްލު ހިމެނޭ ބަރުލަމާނީ ނިޒާމު ރާއްޖޭގައި އޮވެގެން ކަމަށެވެ.\n"އެ އޮންނަ އުސޫލެއްގެ ދަށުން ކަންކަން ކުރީމަ ހުރިހާ އެންމެންނަށް ވެސް ފައިދާ ވާނީ. ކޮންމެ ގޮތެއް ވިޔަސް އެ ނިޒާމަކީ ރާއްޖޭއަށް އެންމެ ފައިދާހުރި އެންމެ މުހިންމު ނިޒާމް،" ރައީސް ނަޝީދު ވިދާޅުވި އެވެ.\nރައީސް ނަޝީދު ތަކުރާރުކޮށް ވިދާޅުވެފައި ވަނީ ރާއްޖެއަށް ހުރިހާ ގޮތަކުން ވެސް އެންމެ ފައިދާ ކުރާނީ ވެރިކަމުގެ ނިޒާމް ބަރުލަމާނީ ނިޒާމަކަށް ބަދަލުކޮށްގެން ކަމަށެވެ.\nބަރުލަމާނީ ނިޒާމަކަށް ވެރިކަމުގެ ނިޒާމު ފުރޮޅާލުމަށް ރަައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވެވަޑައިގެންފައިވާ ވައުދު ފުއްދެވުމަަށް ބާރުއެޅުމުގެ ގޮތުން ޕެޓިޝަނެއްގައި ސޮއިކުރަން ވަނީ ފަށައިފަ އެވެ. އެ ޕެޓިޝަނުގައި ލައްކައަކަށް ވުރެ ގިނަ މީހުން ވަނީ ސޮއިކޮށްފަ އެވެ.\nއަދި ސަރުކާރު އުވާލާ ރާއްޖޭގެ ހިންގުން ބަރުލަމާނީ ނިޒާމަށް ބަދަލުކޮށް ބޮޑުވަޒީރުކަން ބޭނުންފުޅުވާ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް މެސެޖަކުން ކުރީން ވަނީ އަންގަވާފަ އެވެ.\nރައީސް ނަޝީދު، ރައީސް ސޯލިހަށް ފޮނުއްވެވި މެސެޖުގައި އެމަނިކުފާނު ވަނީ ވެރިކަމުގެ ނިޒާމު ބަދަލު ކުރަން ޖެހޭ ކަމަށް ވިދާޅުވާ ވިދާޅުވުން ތަކުރާރު ކުރައްވާފަ އެވެ. އަދި އެ މަޝްވަރާތައް ކުރިއަށް ގެންދަވަން ބޭނުންފުޅުވާ ކަމަށްވެސް ވިދާޅުވި އެވެ. ނަޝީދުގެ މެސެޖުގައި އެދިވަޑައިގެންފައިވަނީ ސަރުކާރު އުވާލައްވާ، 2023 ގައި ރިޔާސީ އިންތިހާބު ނުބޭއްވުމަށެވެ. އަދި ވެރިކަން ހިންގުމުގެ ނިޒާމު ބަރުލަމާނީ ނިޒާމަކަށް ފުރޮޅާލުމަށެވެ. އަދި ބޮޑުވަޒީރަކަށް ވެވަޑައިގަތުމުގެ ޝައުގުވެރިކަން ވަނީ ފާޅުކުރައްވާފަ އެވެ. ނަމަވެސް ރައީސް ސޯލި ވިދާޅުވެފައި ވަނީ ރާއްޖޭގެ ވެރިކަމުގެ ނިޒާމް ބަދަލުކުރެވޭނީ ރައްޔިތުންގެ ވޯޓަކުން ކަމަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ކެބިނެޓް + ބަރުލަމާނީ ނިޒާމް


Dharivarun "Squid Games" Copy Kuranee, E Series Nudhakkan Angaifi - Vaguthu\nދަރިވަރުން ސްކުއިޑް ގޭމްސް" ކޮޕީ ކުރަނީ، އެ ސިރީސް ނުދައްކަން އަންގައިފި"\nމިހާރު ނެޓްފްލިކްސްގެ އެންމެ ކާމިޔާބު ސީރީސްގެ ގޮތުގައި ބެލެވިފައިވާ ސްކުއިޑް ގޭމްސް ކޮޕީކުރާތީ ކިޔަވާކުދިން މި ސީރީސް ނުބެލުމަށް އިލްތިމާސް ކޮށްފިއެވެ.\nއިނގިރޭސިވިލާތުގެ ސްކޫލްތަކުގައި ކިޔަވަމުންދާ ދަރިވަރުން މި ސީރީސް އިން ފެންނަ ގޮތަށް ގޭމް ކުޅެމުން އަންނާތީ ސްކޫލްތަކުގެ މެނޭޖްމެންޓުން ދަނީ މި ސީރީސް ކިޔަވާ ކުދިންނަށް ނުދެއްކުމަށް ބެލެނިވެރިންނަށް އިލްތިމާސް ކޮށްފައެވެ.\nދެކުނު ކޮރިޔާއިން އުފައްދާފައިވާ މި ސީރީސްއަށް މަދު ދުވަސްކޮޅެއްގެ ތެރޭގައި މަޑު ތަރުހީބެއް ލިބިގެންގޮސްފައިވާއިރު މި ސީރީސް ވަނީ ނެޓްފްލިކްސްގެ އެންމެ ކާމިޔާބު ސީރީސްތައްވެސް ފަހަތައް ޖައްސާލައި ކުރިހޯދާފައި އެވެ.\nއުމުރުން އެންމެ ހަ އަހަރުގެ ކުދިންވެސް މި ސީރީސް ބަލަމުންދާއިރު އެއީ އެ ކުދިންގެ މުސްތަގުބަލަށްވެސް ނޭދެވޭ އަސަރުތައް ކޮށްފާނޭ ކަމެއް ކަމަށް ސްކޫލްތަކުގެ އިސްވެރިން ފާހަގަ ކުރެއެވެ. އަދި ބެލެނިވެރިން މިކަމަށް ސަލާމުވުމަށްވެސް ސްކޫލްތަކުން އެދެއެވެ.\nފައިސާތައް ހޯދުމަށް ގިނަ އަދަދެއްގެ ބަޔަކު ފުރާނަ އަތްމައްޗަށް ލައިގެން މަސައްކަތް ކުރާ މަންޒަރު ފެނިގެންދާ މި ސީރީސްގައި އެމީހުން ކުޅޭ ގޭމުން މޮޅު ނުވެއްޖެ ނަމަ މަރާލަ އެވެ. އަދި މޮޅުވާ މީހަކަށް ގިނަ އަދަދެއްގެ ފައިސާ ލިބެއެވެ.\nސެޕްޓެމްބަރު މަހު ރިލީޒް ކުރި ސްކުއިޑް ގޭމްސް ވަނީ ރިލީޒް ކުރިތާ 10 ދުވަހުގެ ތެރޭގައި 90 ގައުމެއްގައި ނެޓްފްލިކްސްގެ އެއްވަނަ އަށް އަރައިފައެވެ. ރާއްޖޭގައި ވެސް މިވަގުތު އެއްވަނައިގައި އޮތީ މި ސީރީޒްއެވެ.\nސްކުއިޑް ގޭމުގެ ޓީމަށް ނެޓްފްލިކްސްއިން އަނެއްކާ ވެސް ބޯނަސްދީފި\nއޮކްޓޯބަރ 17, 2021 08:01\nތިޔަ ގޮތަށް ޤައުމުތަކުން އެއްޗެއް ނުބަލަން ނޫނީ ގޭމެއް ނުކުޅެން އަންގައިފިނަމަ ދިވެހި މުވާސަލާތީ ޚިދުމަތްދޭ ފަރާތްތަކުން ޚާއްސަ ޕްރޮމޯޝަންތައް ބާއްވާ އެ އެއްޗެއް ބެލުމަށް ރައްޔިތުންނަށް ހިއްވަރު ދޭނެ.\nޕަބްޖީ ވެސް ނުކުޅެން ޤައުމުތަކުން އެންގުމުން، އެ ކުޅޭ މީހުންނަށް ހާއްސަ ޑޭޓާއެއް ދީ މުބާރާތްތައްވެސް ބޭއްވި ދިވެހިންނަށް އިންޓަނެޓް ދޭ ކުންފުނިތަކުން.\nދެން ދިވެހިންވެސް ތިބަލައިގެން ވަޖިދުވާނެ. މިމީހުނަކީ ވަޖިދުވާނެކަމެއް ނުފެނިފަ ތިބޭ ބަޔެއް. އެވަރިހަމަ ފުޓުބޯޅަޔަސް، ދީނީކަމަކަސް.


Schoolthah Hulhuvan Thayaaru Vumah Education Ministry In Angaifi - Vaguthu\nސުކޫލުތައް ހުޅުވަން ތައްޔާރުވުމަށް އެޑިއުކޭޝަން މިނިސްޓްރީން އަންގައިފި\nރާއްޖެއިން ކޮވިޑް-19 ފެނިފައި ވާތީ ބަލި ފެތުރުން ކޮންޓްރޯލްކުރުމުގެ ގޮތުން މިހާރު ބަންދުކޮށްފައިވާ ސުކޫލުތައް އަލުން ހުޅުމަށް ވާން ޖެހޭ ތައްޔާރީތައް ވުމަށް އަންނަ ކަމަށް އެޑިއުކޭޝަން މިނިސްޓްރީން ސުކޫލުތަކަށް އަންގައިފިއެވެ.\nސްކޫލްތަކަށް އެޑިއުކޭޝަން މިނިސްޓްރީން ފޮނުވި ސާކިއުލާގައި ވަނީ ކޮވިޑް-19އިގެ އެއްވެސް ޢަލާމާތެއް ހުރި އެއްވެސް ފަރާތަކުން ސުކޫލަށް ގޮސްގެން ނުވާނެ ކަމަށާއި ސުކޫލަށް ހާޒިރުވުމުގައި ލުއި ދިން ނަމަވެސް ދަރިވަރުން ކިޔެވުމުން އެއްކިބާނުވާކަން ސްކޫލްތަކުން ކަށަވަރުކުރު ކުރަން ޖެހޭނެ ކަމަށެވެ.\nއަދި ޞިއްޙީ މައްސަލަތައް ދިމާވެފައިވާ ކުދިންނަށް ސްކޫލަށް ނާދެވުނު ނަމަވެސް އެކުދިންނަށް ކިޔެވޭނެ އިންތިޒާމުތައް ނުވަތަ ފިލާވަޅުތައް ލިބޭނެ އިންތިޒާމުތައް ހަމަޖައްސަން ވާނެ ކަމަށް އެ މިނިސްޓްރީން ވަނީ ސްކޫލްތަކަށް އަންގާފައެވެ.\nއެޑިއުކޭޝަން މިނިސްޓްރީން ބުނީ ކޮވިޑް-19ގެ ހިރާސް ބޮޑު ކަމަށާއި، ޞިއްޙީ މައްސަލަތައް ތަހައްމަލުކުރާ މުވައްޒަފުންނަށްވެސް ގޭގައި މަސައްކަތް ކުރެވެންވާނެ ކަމަށެވެ.\nކޮވިޑް-19 އާިއ ގުޅިގެން ސްކޫލްތައް ބަންދު ކުރީ މާޗު މަހުގެ 15 ވަނަ ދުވަހުއެވެ. އެހެންނަމަވެސް ގޫގުލް ކުލާސް އަދި ޓެލެކްލާސް ބޭނުންކޮށްގެން ދަރިވަރުންނަށް ކިޔަވައިދިނުމުގެ މަސައްކަތް އެޑިއުކޭޝަން މިނިސްޓްރީން ވަނީ ކުރިއަށް ގެންގޮސްފައެވެ.\nކޮވިޑް-19އިގެ ޙާލަތަށް ބަދަލު އައިސްފައިވާ ކަމަށާއި، އެ ބަދަލުތަކާއި ގުޅިގެން ސުކޫލުތައް ހުޅުވުމަށް މަޝްވަރާ ކުރަމުންދާ ކަމަށް އެޑިއުކޭޝަނުން ވަނީ ބުނެފައެވެ. އަދި ސުކޫލުތައް ހުޅުވައިލާނީ ކޮން އިރަކުކަން ކަނޑައަޅާނީ ހެލްތު ޕްރޮޓެކްޝަން އެޖެންސީ (އެޗްޕީއޭއިން) ކަމަށް އެ ސާކިއުލާގައި ބުނެފައިވެއެވެ.\nމީގެ އިތުރުން ސުކޫލަށް ކުދިން ހާޒިރުވާނެ ގޮތާއި، ސްކޫލަށް ހާޒިރު ކުރާނީ ކޮން ގުރޭޑުތަކެއްގެ ކުދިންކަމާއި، ކިޔަވައިދޭނީ ކޮން ދަންފަޅިއެއްގައިކަން ނިންމާނީ ސުކޫލުގެ ދަރިވަރުންގެ އާބާދީއާއި ސުކޫލުތައް ހުރި ރަށުގައި ކޮވިޑް-19އިގެ ހާލަތު އޮތް ގޮތަށް ބެލުމަށް ފަހުގައި ކަމަށް އެޑިއުކޭޝަނުން ބުނެއެވެ.\nސުކޫލުތައް ހުޅުވާއިރު ދަރިވަރުންނާއި މުވައްޒަފުންގެ ސަލާމަތާއި ރައްކާތެރިކަން ކަށަވަރުކުރުމަށް ކުރަން ޖެހޭ ގިނަ ކަންތައްތަކުގެ ތަފްސީލް އެޑިއުކޭޝަން މިނިސްޓްރީން ވަނީ ސްކޫލްތަކާއި ހިއްސާކޮށްފައެވެ.\nއެ މިނިސްޓްރީން ވަނި ކަމާއި ބެހޭ ފަރާތްތަކުގެ އިރުޝާދާއި އެއްގޮތަށް އަމަލު ކުރާނެ އެސްއޯޕީއެއް ހުށަހެޅުމަށް ވެސް ސްކޫލްތަކަށް އަންގަވާފައެވެ.\nޖޫން 9, 2020 17:57\nހުޅުމާލެގަ ހުންނާނެ ވ.ބޮޑު، (ހިންގުން ދޯދިޔާ) ސު ކޫލެއް، މުދައްރިސުން ގިނަވަގުތު ތިބޭނީ ފޯނާ ކުޅެން، ދަރިވަރުންނާ މުދައްރިސުން އުޅޭނެ ގޮތަ ކަށް އުޅެންވީ. ދެން ކިހިނެއް ވެރިންނަށް ތިޔަބުނާގޮތަށް ކަން ކަން ޔަގީން ކުރެވޭނީ. ކޮވިޑް ރަގަޅު ނުވަނީސް ތިޔަ އުޅެނީ އަހަރެމެންގެ ދަރިންނަށް ކިހިނެއް ހައްދަވަންތޯ، މަގޭ ދަރިއެއް މާލެސިޓީގެ އެއްވެސް ސް ކޫލަ ކަށް މިހާލަތުގަ ނުފޮނުވާނަން.\nޖޫން 9, 2020 20:18\nކަލޭ ރަނގަޅުވާނެ ނުފޮނުވިޔަސް. އަދަބެއް ނުދޭނެ. ޢަހަރެމެން ފޮނުވާނަން\nޖޫން 9, 2020 20:43\nދަރިންދެކެ ލޯބިނުވާ މީހުން ފޮނުވާނެ މިހާލަތުގަ.\nޖޫން 9, 2020 21:13\nކަލޭދަރި ފޮނުވައިގެން ހިތްހަމަޖަސާލައިގެން ފޮނުއަރުވައަރުވަ ހުރެބަލަ!\nޖޫން 10, 2020 06:02\nޖޫން 9, 2020 21:17\nހީވޭ ވަރައްބޮޑައް ދަރިޔާހެދީ އުދަގުވާމީހެއް ހެން ވެރިންގެދަރިން ފުރަތަމަ ސްކޫލްތައް ހުލުވަން ފޮނުވަން ވަރައްފެނޭ ......\nބެލެނި ވެރިންގެ ހާލަތު ހުރި ގޮތް މި ކުރާ ކޮމެންޓް ތަކުން ފެނިގެންދޭ އެބަ، ވިސްނާލާ ދަރިން ތަރުބިއްޔަތު ވާނޭ ގޮތާ މެދު. ނަމަވެސް އަހުލާޤުގެ މައްސަލައިގަވެސް ޒިންމާނަގަން ޖެހެނީ ނިކަމެތި ޓީޗަރު ކަލޭގެ. މި މުޖުތަމައު ހަލާކުވެ ނިމިއްޖެ. ނޭއްގާނީ ސިފަތަކާއި ހަސަދައިން މުޅި ރާއްޖެ ކިލަނބު ވެއްޖެ.\nޖޫން 9, 2020 20:56\nސިއްހީ މަހިރުން އެބުނަނީ ބައްޔާއި އެކު އުޅޭށޭޖެހޭނި ރައްކާތެރިކަމުގެ ފިޔަވަޅުތައް އަޅައިގެން. މިވަރުންވެސް ގޮތްދޫނުކުރަން ދަރިންދެކެ ލޯބިވާ މީހުން ނުކިޔަވައިދީ ބައިތިއްބާ ވެކްސިނެއް ލިބޭނެހާ ދުބަހެއްވަންދެންް. ނުކިވާދީ ތިބެދާނެނު. ކަންމަތީ ގުރޫޕަކަށް ފޯމްފުރައިދީ ދެން\nޖޫން 9, 2020 21:38\nޓެެލެކުލާހުގަވެސް ދައްކަނީ ރިޕީޓް ހަފްތާއެއްވެއްޖެ ފިލާވަޅެއް އަޕްޑޭޓް ނުާވާތާ. ރެހެންދި ސްކޫލްގައި ތިބީ ބަނަގާޅީންް\nޖޫން 9, 2020 18:05\nހަމަ ހުޅުވަންވީ. ހަމަ ގޮތަކަށް ކާޅު ގުއިހާވާހެން ސްކޫލު ހުޅުވިޔަކަށް ދަރިންނެއް ނުފޮނުވާނަން. ދަރިން ސުކޫލަށް ފޮނުވާނީ ތިކުރާ ކަންކަމުގެ ހުރި ފެންވަރަކާ، ކުފޫ ހަމަވާ ވަރެއް ބަލާފަ. ތިންމަސް ދުވަހު ގޭންނުނެރި މިގެންގުޅުނީ ކޮންމެސް ކަމެއްގަ. ކަލޭމެން ސުކޫލު ހުޅުވިއްޔޭ ބުނާއިރަކަށް ނުފޮނުވާނަން.\nޖޫން 9, 2020 21:30\nލޮކްޑައުންގައި މުޅި މާލެގަ ދުން އަރުވަމުން ދުއްވީ. ފުލުހުން ބޭރަށް ނުނިކުންނާށޭ ބުނީމާވެސް ނިކުތީ. ބޭރުން ތިހޯދި އެއްޗެއް ހޯދައިގެން ގެއަށް އައީމާ އެވަނީ ކޯއްޗަކަށް.\nޖޫން 9, 2020 18:07\nއެޗްޕީއޭ އިން އަންގާނީތާ. އަހަރެންނަށް ފޮނުވަން ފެނުނު ދުވަހަކުން ފޮނުވާނީ.\nޖޫން 9, 2020 19:54\nކަލޭ ދަރިޔައް ނުކިޔަވާދީ އޮވޭ އެހެންވިއްޔާ\nޖޫން 9, 2020 21:08\nކަަލޭ އެކަނި ދަރިފޮނުވައިގެން ހުރޭ!\nޖޫން 9, 2020 18:16\nއިސްތިއުފާ ދީފަ ގެއަށް ދޭބަލަ.\nޖޫން 9, 2020 18:17\nސްކޫލްތަކުގެ ކުލާސް ރޫމްތަކަކީ ކުޑަތަންތަނަށްވުމުން މާލެ އޭރިއާގައި ހުރިހާ ގުރޭޑެއްގެ ކުދިންނަށް ހަމަ ސޭފުތޯ... ބަލީގެ އެއްވެސް އަލާމާތެއް ނުފެނި ބަލިޖެހިފަހުރޭ... ދަށް ގުރޭޑްތަކުގެ ކުދިން ރައްކާތެރިކަމާއެކު މޮނިޓަރކޮށް ބެލެހެއްޓިދާނެތޯ .. .....އައިޝަތޫ .. އަނެއްކާވެސް ގޯހެއް ނަހަދައްޗޭ....\nޖޫން 9, 2020 18:42\nޢަދި ހުޅުވާކަށް ނުފެނޭ ލިބިދާނެ ދެރަޔަކާށް މައިން ބަފައި ވިސްނާލާ ގެއްލިއްޖެ ފުރަނައެއް ކިތައްމެ ވަރަކަށް ރޮވުނަސް އަތަކުނުޖިހޭނެ މިބަލިން ދިވެހިން ސަލާމަތް ކުރައްވާ އާއްމު ހާލަތައްއައިސް މިރާއްޖެއަށް ރަހުމަތާ ބަރަކާތް ބާވާލެއްވުމަށް ދުއާކުރޭ އެނޫން ގޮތެއް ނެތް ޓީޗަރުންވެސް ވިސްނާލައްވާ އަޅުގަނޑުގެ ހުރީ އެންމެ ކުއްޖެއް އޭނަޔަށް ގޮތެއްވެއްޖެނަމަ ދިވެހި ސަރުކާރަށް ދުވަހަކުވެސް މާފު ނުކުރެވޭނެ އައިޝަތު އަލީ އަށް އޭގެ ޝަޒާ ލިބުމަށް ހިތުގެ ފުންމިނުން އެދެވޭނެ\nޖޫން 9, 2020 18:45\nމިއީ އަނެއްކާ ކިހާވަރަކަށް އޮޅިގެން ބުނިއެއްޗެއްބާ.. މީހަކު މޮޔަވެދާނެ ހުވާ.. މުޅި މާލޭގައި ކޮވިޑު ފެތުރި މިދަނީ ލޮކްޑައުންގައިވެސް.. ދެން އަހަރެމެންވީ އަހަރެމެންގެ ދަރީން ސްކޫލަށް ފޮނުވަން.. ހަނދާން ނައްތާލާ.. މާލެ ނޫން އެހެން ރަށްރަށް އޯކޭ.. މިހާލަތުގައި މާލެ ސްކޫލު މިސްކިތް ހުޅުވައިފިނަމަ މިތަނުގެ ދުވަސް ދާނެ\nޖޫން 9, 2020 20:22\nމިސްކިތް ހުޅުވާ ވާހަކައެއް ނުދައްކާނެމިސަރުކާރަކުން އެނޫން ހުރިހާތަނެއް ހުޅުވާނެ! މިއީ މިސްކިތްދެކެ ބިރުގަންނަ ސަރުކާރެއް!\nޖޫން 9, 2020 18:48\nކަލޭމެން ކޮސްގޮވާބަލަ ސުކޫލެއްގަ 1500 ކުދިން ތިބޭއިރު ދަންފަޅިއައް ބަހަބަހައިގެން ދަރިވަރަކައް 30 މިނެޓުވެސް ނުކިޔެވޭނެ ، ދެންތިބީ މުދައްރިސުން 150 ވަރު އުޅޭނީ ގިނަވެގެން އެމީހުންވެސް ޖެހޭނީ ހަމަނޭވާނުލާ ގަނދަތެޅެން.\nޖޫން 9, 2020 19:36\nޖޫން 9, 2020 19:55\nބެލެނިވެ ރިން ނޭ. މައިންބަފައިންނޭ! މި ކޮވިޑް ގަ ސަ ރުކާ ރުގެ އިހުމާލުން ކިތައް ކުދިން ނިޔާވިތޯ؟. މިފަދަ ބަޔަކު ބުނެލާއި ރަށް 2ލޯ ފަދަ ދަ ރިން ގު ރުބާން ކު ރާ ނަންތޯ؟ ހިތާ ހިތުން ސުވާލު ކު ރައްވާ. ޓެސްޓް ނެހެދި ފައްސިވާ މީހުން ގެ ވާހަކަ ނުދެއްކުމަކީ ބަލިޖެހިފަ ތިބި މީހުން ނެތުމެއްނޫން. ސްކޫލަށް ފޮނުވުން ސޭފެެއް ނޫން.\nޖޫން 9, 2020 19:57\nކުއްލި ޚަބަ ރު........ ސުކޫލުތައް ހުޅުވަންބުނެވުނީ އޮޅުމަކުން\nޖޫން 9, 2020 20:04\nވަރަށް ރަގަޅު ނިންމުމެއް. މިއީ ވަރަށް ނާޒުކް އެހާމެ ނުރައްކާތެރި ޙާލަތެއްކަމަށް ގަބޫލުކުރަން. އހަރެމެންގެ ދަރީންގެ މުސްތަގްބަލާއިމެދު ވިސްނާނީ އަހަރެމެން.ކުދިން ސުކޫލަށް ނުފޮނުވާ ގޭގައި 24 ގަޑިއިރު ބަންދުކޮށްފައި2މަސް ނޫނީ3މަސްވަންދެން ބޭތިއްބުމަކީ އެކުދހިންނަށްވެސް ނަފްސާނީ ގޮތުންވެސް ވަރަށްގިނަ އަސަރުތަކެއް ކުރާނެ ކަމެއް. އަދި މިފަދަ ޙާލަތެއްގައި އެންމެން އެއްބާރުލުންދީ ފަރުދީ ޒިންމާ އަދާކޮށްގެން ނޫނީ އަހަރެމެންނަށް މިފަދަ ކަންތައްތަކުން އަރައިގަންނަން އުދަނގޫވާނެ. ހުރިހާ މައިންބަފައިންވެސް އެމީހުންގެ ދަރީންދެކެ ލޯބިވާނެ. ދަރީންނަށްވެސް މިފަދަ ހާލަތު ވިސްނާދީ އެކުދިންގެ ކިޔެވުން ކުރިއަށް ގެންދިއުމަށް ހިތްވަރުދޭންވާނެ. އެޗް. ޕީ އިން ދޭ އިރުޝާދުތަކަށް ފުރިހަމައަށް ބޯލަބާ ސުކޫލް މާހައުލުގައިވެސް އުޅެން ހޭނެންވާނެ. އަޅުގަނޑުމެންނަށް ދިމާވެފައިވާ މި ނާޒުކް ހާލަތަކީ މާދަމާ ނޫނީ2މަސްފަހުން އެހާލަތުން އަރއިގަންނާނެކަމުގެ އެއްވެސް ޔަގީންކަމެއް އޮތް ހާލަތެއްނުން. އެހެންކަމުން އަހަރެމެންނަށް އޮތީ ދުއާކޮށް މިފަދަ ކަންތައް ތަކުން ޤައުމާއި އަހަރެމެންގެ ދަރީން ރައްކާތެރިކޮށް ދެއްވުމަށް ދުއާކޮށް މިކަންތައްތަކުން އަރައިގަންންނަން މަސައްކަތް ކުރުން.\nޖޫން 9, 2020 20:38\nބޭފުޅާ ކޮވިޑް ކޮވިޑް ކިޔަކިޔާ މިސްކިތްތައް ނުހުޅުވާ މިހުރީ ބަލި ފެތުރޭތީއޭ ކިޔާފަ. އަނެއްކޮޅުން ރަށްރަށަށް ދާ މީހުން 24 ދުވަހު ކަރަންޓީނު ކުރަންޖެހޭ ސަބަބަކީ ކޮބާ. ދެން ޅަދަރިންގެ ދުވަސް ދުއްވާލަން ތިކަން ކުރަން އުޅޭނެކަމެއް ނެތް. ފުރަތަމަ ހުރިހާ ވަޒީރުންނާއި ބޮޑުންގެ ދަރިން ސްކޫލަށް ގެންގޮސް އަޖުމަ ބަލާލަންވީ. ދެން އެއަށްފަހު ނިކަމެތިންގެ ދަރިން\nޖޫން 9, 2020 20:07\nހުޅުވަބަލަ. މިހިރަ ފެންނަ އަންހެނާ! ޑަބްލިއު އެޗްއޯ އިން ކިޔާ އެއްޗެއް މިބުރާންތިންނަށް އަޑު އިވޭބާ! ކަޓާފަ، އޮޅިފަ 24 ގަޑީގަ ތިބެނީ. ހުޅުވަބަލަ. ނުފޮނުވާނަން މަގޭ ދަރިއެއް ?\nޖޫން 9, 2020 20:09\nޖޫން 9, 2020 20:12\nއުމު ރުގެފަހުކޮޅުގައި ދަ ރިންﷲ ރަހުމަތުންލިބުނީ އަޅުގަޑު ފު ރާނައަށްވު ރެންވެސްލޯބިވޭ ދަ ރިންދެކެ އެދަ ރިންނައްކަމެވެންދިައީމަ ދެންއަޅުގަޑުވެސް ދުނިޔޭގައުޅުމަކީ ވަ ރަށްހިއްދަތިކަމެއް ވިސްނަވާތި ތިކު ރެވޭކަން\nމާލޭގައި ހުރި ސަރުކާރުގެ ހުރިހާ އޮފީސްތައް ހުޅުވައި އަޖްމަ ނުބަލަނިސް އަަޅުގަނޑުގެ ދަރިން ސްކޫލަށް ފޮނުވާކަށް ބޭނުމެއް ނޫން.\nމާލެއިން ރަށްރަށަށް ދާ މީހުން 24 ދުވަސްވަންދެން ކަރަންޓީނު ކުރަން ނިންމީ ކޮންސަބަބަކާ ހުރެ. ބަލި ފެތުރުމުގެ ރިސްކު އޮތީމާ. ނޫންނަމަ ލޮކްޑައުންނަށް ރަށްރަށަށް ދާ މީހުން 24 ދުވަހު ކަރަންޓީނު ނުކުރީސް.\nއެހެންކަމުން 24 ދުވަސް ވަންދެން މާލޭގައި ހުރި ދައުލަތުގެ އޮފީސްތައް ހުޅުވައި ކޮވިޑްގެ ރިސްކު އޮތީ ކިހާވަރަކަށްތޯ ބެލުމަށްފަހު ނޫނީ ސްކޫލުތަކަށް ކުދިން ކިޔަވަން ފޮނުވުމަކީ އަޅުގަނޑުމެންގެ ދަރިން ހަލާކެއްގެ ތެރެއަށް ވައްޓާލުމަށް ކުރާކަމަކަށް ނޫނީ ނުވާނެ.\nހުރިހާ ބެލެނިވެރިންވެސް މިކަމާ ވިސްނަވާ.\nޖޫން 9, 2020 20:33\nޓީޗަރުންވެސް އަދި ދަރިވަރުންވެސް ސްކޫލަށް ނެރިގެން ނުވާނެ. އަދި ކަންކަން ހަމައަކަށް ނޭޅިގެން އުޅޭއިރުވެސް މިނިސްޓަރުން ހީވަނީ އީދެއް އައިސްގެން އުޅޭހެން. އަކަކު އުޅެނީ ފަތުރުވެރިން ނުގެނެވިގެން މޮޔަވެގެން\nޖޫން 9, 2020 21:35\nސުކޫލް އަށް ނުގޮސް މިވި3މަސް ދުވަސް ތެރޭ މިގޭ އެއްވެސް ކުއްޖަކަށް ރޯގާއެއް ނުޖެހޭ. އެހެން ނޫންނަމަ ރޯގާ އެއް ނުޖެހި ތިބޭ ދުވަހެއް ނާދޭ..\nދެން މިދައްކަނީ މުޅި ދުނިޔެ ހުއްޓުމަކަށް ގެނައި ބައްޔެއްގެ ވާހަކަ. އެއްވެސް ބެލެނިވެރިއެއް ހިއްހަމަ އެއް ނުޖެހޭނެ މިގޮތައް ކަންތައް ހުއްޓާ ސްކޫލް ތައް ފަށާކަށް.\nވަރަށް އަން ޕްރޮފެޝަނަލް ކޮށް ވެރިންގެ ކަންތައްތައް މި ދަނީ، އެއްވެސް ގެރެންޓީ އެއްނެތް މި ދައްކާ ވާހަކަ ތަކަކާމެދު.\nއެންޓި ބުއްޅަ ފިކުރު\nޖޫން 9, 2020 21:40\nމާލެ ސްކޫލް ތައް ނަމަނަމަ ނުހުޅުވާތި ⚠? ، ފާޑެއްގެ ނިއު ނޯމަލް އޭ ކިޔައިގެން ސަރުކާރުން އެއުޅެނީ ހުރިހާ އެންމެންނަށް ބަލި ޖައްސައިގެން އެމީހުންގެ ކާފަ މާމަ މަރުވެ ދިވެހިންގެ އާއިލާތައް ހިތްދަތިކޮށް ދިރިއުޅުން ހަލާކު ނުކުރެވިގެން ، ބޭރުގައުމެއްގެ އެހީއަކާ ނުލާ އަމިއްލަ ގައުމުގަ ހުރި ދައުލަތުގެ ފައިސާތައް ހުސްވެގެން ، ކާލާނެ ލާރިކޮޅެއް ނުލިބިގެން ހުރިހާ ތަނެއް އަވަސްއަރުވާލާގެން ލާރިގަނޑު ބަނޑަށް އަަޅާހިތުން ހުޅުވަން އެ ތެޅި ބާލަނީ ، ކެތްތެރިކަން ވެސް ނަހައްދަވާ ވަރެއްގެ ސަރުކާރެއް މީ ، ނިއުނޯމަލް އަށް އަމަލު ކުރާ މީހުން އެ ހިތްދަތި ވޭން އެމީހެއްގެ އާއިލާއަށް އުފުލަން ޖެހޭނެކަން ހަނދާން ކުރާތީ.\nާައައިސާ ހެޔޮ ނުވާނެ ގަބޫލުކޮށްބަލަ\nޖޫން 9, 2020 21:50\nޙުރިހާ ޓީޗަރުން ޓެސްޓު ކުރޭ ހާއްސަކޮށް ބޭރު ޓީޗަރުން... ދެން ދެ ކުދިން ދޭތެރޭ6ފޫޓުގެ ދުރުމިން ބަހައްޓައިގެން ކިޔަވައިދީ.. ކޮންމެ ދުވަހަކު މާސްކެއް ލިބެންޖެހޭނެ.. ސެނިޓައިޒާރ އަދި ސައިބޯނި ހުސްނުވެ ލިބެންޖެހޭނެ.. . މިހުރިހާ ޝަރުތަކާ އެކު ސްކޫލަށް ފޮނުވަން ރުހި ގަބޫލު.. އެހެން ނޫނީ ނުފޮނުވާނަން ... ކީއްކުރެވޭނީ.. ކޮށްބަލަ ކަމެއް.. ފްރާންސް އިން ބުއި ކަހަލަ ބޮނޑިއެއް ބޯން ކަމަނާފާނު ތިއުޅުއްވަނީ...\nޖޫން 9, 2020 22:54\nމޮޔަފުޅުވީތޯ ؟ ސްކޫލައް ނުފޮނުވަަނަން މަގޭ ދަރިންނެއް، ބައްޔައް ސިފާއެއް ނުފެންނަނީސް\nޖޫން 9, 2020 22:56\nހުރިހާ އެންމެންގެ ދަރިންކޮޅު ކަރަންޓީނު ކުރަން ބޭނުމިއްޔާ އޯކޭ ސްކޫލަށް ފޮނުވިޔަސް.?♀?♀?♀ ޓެސްޓުނުކުރަންޏާ ހީވާނީ މިހާރު ޤައުމުގެ ހާލަތު ރަނގަޅޭ.?\nއެއްދަތްބެ ދަ ރަށް ފުށު ކާފަ\nޖޫން 10, 2020 00:24\nކަލޯ ވެސް ފޮނުވަބަ ނޯށުގައި ނާއްޓެއް އަޅުވާތި ދަރީގެ\nޖޫން 10, 2020 02:35\nދަރިން ސްކޫލަށް ފޮނުވާނަމޭ ކިޔައިގެން އަޑުގަދަ ކުރުމަކީ އަދި މާރަގަޅުގޮތެއް ނޫން ! ބައްޔަށް އެއްވެސް ފަރުވާއެއް ނެތް ކަމެއްގާ ހަމަ ސަލާމަތުން ތިބެފާ ބަލީގެ ތެރެއަށް ފުންމާލުމަކީ ފަތަން ނުދަންމީހަކު މޫދައް އެއްލާލުން ފަދަ ކަމެއް ! ހަމަގައިމުވެސް މި މާލޭން މިވައިރަސް ފިލައިފިކަމުގެ ޔަޤީންކަން ނުލިބި އުޅެނިކޮށް ކުދިންތަކަކަށް ސްކޫލަށް ފޮނުވުމުގެ ސަބަބުން ދެރަގޮތެއް މެދުވެރިވީމާ ކުށްވެރި ކުރާނީ އެޑިއުކޭޝަން މިނިސްޓަރު! އެކަމަކު ގެއްލިގެން ދިޔަ ދަރި އަބުރާ ނުލިބޭނެ ! ތަޢުލީމަކީ ހޯދަން ޖެހޭ އެއްޗެއް ! އެކަމަކު އެކަން އަންނަނީވެސް ސިއްޙަތު ސަލާމަތް ކުރުމަށް ފަހު !\nޖޫން 10, 2020 08:31


Gulhun badhahikoh medhu fantheege viyafaarithah kuriaruvan China aaeku MOU ehgai soikohfi\nއިކޮނޮމިކް މިނިސްޓަރު ފައްޔާޒު އިސްމާއިލް--\nގުޅުން ބަދަހިކޮށް މެދު ފަންތީގެ ވިޔަފާރިތައް ކުރިއަރުވަން ޗައިނާއާއެކު އެމްއޯޔޫއެއްގައި ސޮއިކޮށްފި\nކުދި އަދި މެދު ފަންތީގެ ވިޔަފާރިތައް ކުރިއެރުވުމާއި، ސްޓެންޑާޑްސް އަދި ކޮންސިއުމާ ޕްރޮޓެކްޝަންގެ ދާއިރާއިން ޗައިނާ އާއި ރާއްޖެއާ ދެމެދުގައި އެހީތެރިކަމާއި އެއްބާރުލުން ދިނުމަށް އެމްއޯޔޫއެއްގައި ސޮއިކޮށްފިއެވެ.\nއެކަމަށްޓަކައި މިއަދު ހޮޓެލް ޖެންގައި ބޭއްވި ރަސްމިއްޔާތެއްގައި ރާއްޖޭގެ ފަރާތުން އެއްބަސްވުމުގައި ސޮއިކުރެއްވީ އިކޮނޮމިކް މިނިސްޓަރު ފައްޔާޒު އިސްމާއިލެވެ. އަދި ޗައިނާގެ ފަރާތުން ސޮއިކުރެއްވީ ޗައިނާގެ ސްޓޭޓް އެޑްމިނިސްޓްރޭޝަން ފޯ މާކެޓް ރެގިއުލޭޝަންގެ މިނިސްޓަރު ޖޭންގ މާއޯ އެވެ.\nއިކޮނޮމިކް މިނިސްޓްރީން ބުނީ އެ އެއްބަސްވުމުގައި ހިމެނޭ ކަންކަން ތަންފީޒުކުރުމަށް ހައިލެވެލް ބައްދަލުވުންތަކެއް ބޭއްވޭނެ ކަމަށެވެ. އެގޮތުން ވޯކްޝޮޕްތަކާއި ކޮންފަރެންސްތައް މެދުވެރިކޮށް ދެ ގައުމުގެ ގުޅުން ހަރުދަނާ ކުރުމަށް ކަނޑައެޅޭ ދާއިރާތަކުން މަޝްވަރާތައް ވެސް ކުރެވޭނެ ކަމަށެވެ.\nއޭގެ އިތުރުން މިނިސްޓްރީން ބުނީ ދެ ގައުމުގެ އޮފިޝަލުން އަދި ތަޖުރިބާކާރުން ދެ ގައުމަށް ޒިޔާރާތްކޮށް ކަމާބެހޭ ތަމްރީނުތައް ފޯރުކޮށްދިނުމަށް ފުރުސަތު ލިބޭނެ ކަމަށެވެ. އަދި ދެ ގައުމުން ކަނޑައަޅާ ދާއިރާތަކުން ކޯޕަރޭޝަން ކުރިޔަށް ގެންދިޔުމަށް ހަމަޖެހިފައިވާ ކަމަށް މިނިސްޓްރީން ބުނެއެވެ.\nޗައިނާ އިކޮނޮމިކް މިނިސްޓްރީ ރާއްޖެ\nޗައިނާ އައް އެތިވަރު ގޮވާފަ ޗައިނާގެ އުނގައް.އައްޗީ ދަނޑިން ތަޅާބަލަ.......\nނާ މިސަރުކާރު ޗައިނާޔާ ވައިވެސް ނޭޅޭނެ....ޖޯކެއް....


ދ.މާއެނބޫދޫގައި ގާއިމުކުރަން ހަމަޖެހިފައިވާ ނަރުދަމާ ނިޒާމުގެ ހޮޅިވަޅުލުމުގެ މަސައްކަތްކޮށްދޭނެ ފަރާތެއް ހޯދުން (ޕީ.އެސް 1 އަދި 2)\nދ. މާއެނބޫދޫގައި ގާއިމުކުރަން ހަމަޖެހިފައިވާ ނަރުދަމާ ނިޒާމުގެ ހޮޅިވަޅުލުމުގެ މަސައްކަތްކޮށްދޭނެ ފަރާތެއް ހޯދުން (ޕީ.އެސް 1 އަދި 2)\nމި ކުންފުނިން ދޭ މަޢުލޫމާތާ އެއްގޮތްވާ ގޮތުގެ މަތިން ދ. މާއެނބޫދޫގައި ގާއިމުކުރަން ހަމަޖެހިފައިވާ ނަރުދަމާ ނިޒާމުގެ (ޕީ.އެސް 1 އަދި2އޭރިއާގެ) ހޮޅިވަޅުލުމުގެ މަސައްކަތްކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަންޏެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ 500.00ރ އެވެ. ބީލަން ފޮތްތަކަށް ފައިސާ ބަލައިގަތުން އޮންނާނީ 13 އޮގަސްޓު 2015 އިން 19 އޮގަސްޓު 2015 އަށް، ބަންދުނޫން ކޮންމެ ދުވަހެއްގެ ހެނދުނު 09:00 އިން ހަވީރު 03:00 އަށް އެމް.ޑަބްލިޔު.އެސް.ސީ (ނިކަގަސް ހިނގުން) އިންނެވެ. ބީލަންފޮތް ދޫކުރުން އޮންނާނީ 20 އޮގަސްޓު 2015 ގެ ރަސްމީގަޑީގައި ފެން ބިލްޑިންގ5ވަނަ ފަންގިފިލާ އިންނެވެ.\nޕްރީބިޑް މީޓިންގް ބޭއްވުމަށް ހަމަޖެހިފައިވަނީ 24 އޮގަސްޓު 2015 ވާދުވަހު 11:30 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 30 އޮގަސްޓު 2015 ވާ ދުވަހު 14:30 އެވެ. ބިޑް ސެކިއުރިޓީގެ ގޮތުގައި ބިޑް ހުށަހަޅާއިރު -/10000 ރުފިޔާގެ ބިޑް ސެކިއުރިޓީ ހުށަހަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ. ބިޑް އެވޯރޑްކުރެވޭ ފަރާތުން ޕާރފޯމަންސް ގެރެންޓީގެ ގޮތުގައި ބިޑްކުރި އަދަދުގެ ބިޑް އެވޯރޑް ކުރެވޭތާ 14 ދުވަހުގެ ތެރޭގައި ހުށަހަޅަންވާނެއެވެ.\nނަންބަރު: MWSC-61/ADV/2015/ 094\nޕަބްލިޝްކުރި ތާރީޚު: 16 އޮގަސްޓް 2015\nސުންގަޑި: 24 އޮގަސްޓް 2015 1130


Monaco balikoh PSG league champion kan hoadhaifi\nމޮނަކޯ ބަލިކޮށް ޕީއެސްޖީ ލީގް ޗެމްޕިއަންކަން ހޯދައިފި\nލީގް ޗެމްޕިއަންކަން ހޯދުމަށް ފަހު ޕީއެސްޖީގެ ކުޅުންތެރިން އުފާ ފާޅު ކުރަނީ ---\nމިދިޔަ އަހަރުގެ ޗެމްޕިއަން މޮނަކާގެ މައްޗަށް 7-1 ގެ ތަފާތު ބޮޑު ނަތީޖާ އަކުން ކާމިޔާބު ހޯދައި، ފްރާންސްގެ ލީގްގެ ޗެމްޕިއަންކަން ޕީއެސްޖީ ހޯދައިފި އެވެ.\nމިދިޔަ އަހަރު މޮނަކޯ ލީގް ހޯދީ، ޕީއެސްޖީން ޖެހިޖެހިގެން ހަތަރު ފަހަރު ލީގް ހޯދި ފަހުންނެވެ. އަލުން ލީގް ޗެމްޕިއަން ކަން ހޯދުމަށް ޕީއެސްޖީން ވަނީ އެ ޓީމު ވަރުގަދަ ކޮށްފަ އެވެ. ބާސެލޯނާގައި ހުއްޓައި، ދުނިޔޭގެ ރެކޯޑު އަގައްގައި ޕީއެސްޖީން ނޭމާ އެ ޓީމަށް ގެނެއެވެ.\nލީގް ކާމިޔާބު ކުރުމުގައި ނޭމާގެ ބޮޑު ދައުރެއް އޮތް ނަމަވެސް، މިދިޔަ ފެބްރުއަރީ މަހު ކުރިމަތިވި އަނިޔާއަކާ ގުޅިގެން ސީޒަންގެ ބާކީ ބައި އޭނާ އަށް ވަނީ ނިމިފަ އެވެ. އޭނާ ފިޓްވާނެ ކަމަށް ބެލެވެނީ ވޯލްޑްކަޕު ފެށުމުގެ އެއް ހަފުތާ ކުރިންނެވެ.\nމީއީ ޕީއެސްޖީން ލީގް ކާމިޔާބު ކުރި ހަތް ވަނަ ފަހަރެވެ. ފްރާންސް ލީގްގެ އެންމެ ކާމިޔާބު ޓީމަކީ، ސެއިންޓް އެޓީން އެވެ. އެ ޓީމު ވަނީ 10 ފަހަރު ލީގް ކާމިޔާބު ކޮށްފަ އެވެ. މާސެލޭއިން ނުވަ ފަހަރު ލީގް ކާމިޔާބު ކުރި އެވެ.\nމޮނަކޯ އޮތީ ތާވަލުގެ ދެ ވަނައިގަ އެވެ. އެ ޓީމާ ޕީއެސްޖީ އާ ދެމެދު މިހާރު 17 ޕޮއިންޓްގެ ބޮޑު ފަރަގެއް އެބައޮތެވެ.\nރޭ ކުޅުނު މެޗުގައި، ޕީއެސްޖީގެ އާޖެންޓީނާގެ ދެ ކުޅުންތެރިން ކަމަށްވާ، އެންހަލް ޑީ މާރިއާ އާއި ޖިއޮވާނީ ލޮސެލްސޯ ވަނީ ކޮންމެ ކުޅުންތެރިޔަކު ދެ ލަނޑު ޖާހަފަ އެވެ. އަނެއް ތިން ލަނޑުގެ ތެރެއިން ދެ ލަނޑު ކާމިޔާބު ކުރީ އެޑިންސަން ކަވާނީ އާއި ހޫލިއަން ޑްރެކްސްލާ އެވެ. އަނެއް ލަނޑަކީ މޮނަކޯގެ ކެޕްޓަން ރަޑެމެލް ފަލަކާއޯ އަތުން ބައިކޮޅަށް ވަން ލަނޑެކެވެ. މޮނަކޯގެ ހަމަ އެކަނި ލަނޑު ކާމިޔާބު ކުރީ ރޯނީ ލޯޕްސް އެވެ.\nބޮޑުއަގު ހުށަހެޅީ ބާސާއިން، ރެއާލްގެ ޕްލޭން މާރަނގަޅު\nގަޑިޖެހުމުން ބޮޑުއަދަދަކުން އެމްބާޕޭ ޖޫރިމަނާކޮށްފި\nއިންފެންޓިނޯ ގެންނަން އުޅޭ ބަދަލަށް ޔޫރަޕު ދެކޮޅު


Fifa ge magaamakaa Wenger havaaluvanee\nފީފާގެ މަގާމަކާ ވެންގާ ހަވާލުވަނީ\nވެންގާ ވަރަށް އަވަހަށް ފީފާގެ މަގާމާ ހަވާލުވާނެ\nކ. މާލެ 12 ސެޕްޓެންބަރ 2019 | ބުރާސްފަތި 20:03 2,822\nފީފާގެ މަގާމަކާ އާސެނަލްގެ ކުރީގެ ކޯޗު އާސެން ވެންގާ ހަވާލުވާން އުޅޭ ކަމަށް ރިޕޯޓްތައް ބުނެފިއެވެ.\nގޯލްޑޮޓްކޮމްއިން ބުނީ، ފީފާގެ މަގާމެއް ވެންގާއަށް ވަރަށް އަވަހަށް ދިނުމަށް ނިންމާފައިވާ ކަމަށާއި، އޭނާވެސް އެ މަގާމާ ހަވާލުވާން ތައްޔާރަށް ހުރި ކަމަށެވެ. ނަމަވެސް ވެންގާ ހަވާލުވަނީ ކޮން މަގާމަކާ ކަމެއް އަދި ސާފެއް ނުވެއެވެ.\nއެގޮތުން ވެންގާ ބުނީ، ޓީމެއްގެ މަތީ މަގާމު އޭނާ ބޭނުންނުވާ ކަމަށާއި، ބޭނުންވަނީ ބެންޗުގައި ތަފާތު ތަޖުރިބާއެއް ކުރުން ކަމަށެވެ. އަދި އެކަމަށް ތައްޔާރުވަމުން އަންނަ ކަމަށްވެސް އޭނާ ވަނީ ބުނެފައެވެ.


ނިޔަތާއި އޭގެ ޙުކުމްތަކުގެ ތެރެއިން: ނިޔަތް ކަނޑާލުމާއި، ނިޔަތް ބަދަލުކޮށްލުން – DhiSalafiyyah\nނިޔަތާއި އޭގެ ޙުކުމްތަކުގެ ތެރެއިން: ނިޔަތް ކަނޑާލުމާއި، ނިޔަތް ބަދަލުކޮށްލުން\n24/08/2012 ފިޤުހާއި އޭގެ ޢިލްމުތައް, ދީންއައްޝައިޚް މުޙައްމަދު ސިނާން\nއަޅުކަމެއްގެ ތެރޭގައި ނިޔަތްކަނޑާލުން އެކިއަޅުކަންތަކުގައި ތަފާތުވެގެންވެއެވެ. އަދި އެނިޔަތްކަނޑާލުމުގެ އަޘަރުވެސް އެކިއަޅުކަންތަކުގައި ތަފާތުވެއެވެ. އެގޮތުން:\n1. އީމާންކަމުގެ ނިޔަތް ކަނޑާލައިފިކަމުގައިވާނަމަ ދީނުންބޭރުވެ މުރުތައްދުވާހުށްޓެވެ.\n2. ނަމާދަށް ހުރެފައި ނިޔަތް ކަނޑާލައިފިކަމުގައިވާނަމަ ނަމާދު ބާޠިލުވާހުށްޓެވެ. މިމަސްއަލާގައި ޢިލްމުވެރިންގެ ޚިލާފެއްނެތެވެ.\n3. ނަމާދުގައި ނިޔަތްކަނޑާލުމުގެ އިދިކޮޅަކީ ޙައްޖުގައި ނިޔަތް ކަނޑާލުމެވެ. އެހެނީ ޙައްޖަށް ނިޔަތްގަނެފައި، ޙައްޖުން ބޭރުވުމަށް ނިޔަތް ކަނޑާލައިފިނަމަވެސް ޙައްޖުން ބޭރުނުވެވޭނެއެވެ. ﷲ ވަޙީ ކުރައްވާފައިވެއެވެ. ((وَأَتِمُّوا الْحَجَّ وَالْعُمْرَةَ لِلَّهِ)) البقرة: 196 މާނައީ: “އަދި ތިޔަބައިމީހުން اﷲއަށްޓަކައި ޙައްޖާއި ޢުމުރާ ފުރިހަމައަށް އަދާކުރާށެވެ!” ޙައްޖާއި ޢުމުރާގެ އަޅުކަން ނިޔަތްގަނެ ކުރަންފަށައިފިކަމުގައިވާނަމަ، އެ ދެއަޅުކަން އަދާކޮށްނިމުމަށްފަހުގައި މެނުވީ ނުވަތަ ތަޙައްލުލުވުމަށްފަހުގައި މެނުވީ އެ ދެއަޅުކަމުން ބޭރުނުވެވޭނެއެވެ.\n4. ވުޟޫ ދަންނައެވެ. ވުޟޫކުރުމުގެ ތެރެއިން ވުޟޫ ނުކުރުމަށް ނިޔަތްގަތްފިނަމަ ނިޔަތް ކެނޑޭނެއެވެ. މިފަދަ މީހަކު އަލުން ވުޟޫކުރަންވެއްޖެނަމަ ވުޟޫކުރަންޖެހޭނީ އަލުންފަށައިގެންތޯ ނުވަތަ ބާކީބައި ފުރިހަމަކުރާނީތޯއާމެދު ޢިލްމުވެރިން ޚިލާފުވެފައިވެއެވެ. އިމާމް ޝާފިޢީ އާއި އިމާމް އަޙްމަދުގެ މަޛްހަބުގައި މަޝްހޫރުވެގެންވާ ގޮތަކީ އަލުން ވުޟޫކުރުމާދެމެދު ގިނަވަޤުތަކެއް ހޭދަނުވާކަމުގައިވާނަމަ ވުޟޫގެ ބާކީ ބައިފުރިހަމަކުރާނީއެވެ. ގިނަ ވަޤުތުވެއްޖެނަމަ އަލުން ޖެހޭނީ ވުޟޫކުރާށެވެ. މިއީ މުއާލާތުކުރުމަކީ ޝަރުޠެއްކަމަށް ވިދާޅުވާ ޢިލްމުވެރިންގެ ބަސްފުޅެވެ. މުއާލާތުކުރުމަކީ ޝަރުޠެއްނޫންކަމަށް ވިދާޅުވާ ޢިލްމުވެރިންގެ އަރިހުގައި ކިތަންމެ ގިނަވަޤުތެއް ދިޔަސް ޖެހޭނީ ވުޟޫގެ ބާކީ ބައި ފުރިހަމަކުރާށެވެ. މީގެ ތެރެއިން ޞައްޙަގޮތަކީ މުއާލާތަކީ ޝަރުޠެއްކަމަށް ވިދާޅުވާ ޢިލްމުވެރިންގެ ބަސްފުޅެވެ.\nމުއާލާތުކުރުމަކީ ވުޟޫގެ އެއްގުނަން ދޮވުމަށްފަހު އަނެއްގުނަން ދޮވުމާދެމެދު ގިނަ ވަޤުތު ހޭދަނުކުރުމެވެ. ގިނަވަޤުތުވީކަމަށް ބެލެވޭނީ ކުރީގައި ފެންލީ ގުނަނުން ފެން ހިކުމެވެ. والله أعلم.\n5. ރޯދަ ދަންނައެވެ. ރޯދައަށް ހުރެފައި ރޯދަ ކަނޑާލުމަށް ނިޔަތްގަތްފިނަމަ ރޯދަ ބާޠިލުވާނެއެވެ. އެހެނީ، ރޯދައަށް ހުންނައިރު ރޯދައިގެ ނިޔަތް ދެމެހެއްޓުމަކީ ޝަރުޠެކެވެ. ރޯދައަށް ހުރެ ނިޔަތް ކަނޑާލައިފިނަމަ ބާކީ އޮންނާނީ ނިޔަތަކާނުލައެވެ. އެހެންކަމުން، އެރޯދަ ބާޠިލުވާނެއެވެ. އަދި ރޯދައަށް ހުރެފައި ހިނދުކޮޅަކަށް ނިޔަތް ކަނޑާލިނަމަވެސް އެއްކޮށް ނިޔަތް ކެނޑޭނެއެވެ. އެރޯދައެއްކޮށް ބާޠިލުވާނެއެވެ.\nނިޔަތް ބަދަލުކޮށްލުމަކީ، އެއްއަޅުކަމުން އަނެއްއަޅުކަމަށް ނިޔަތް ބަދަލުކޮށްލުމެވެ. މީގެ ތިން ވައްތަރެއްވެއެވެ.\n1. އަޅުކަމެއް އެއަށްވުރެ މަތިވެރި އަޅުކަމަކަށް ނިޔަތް ބަދަލުކޮށްލުން. (މިސާލަކަށް: ސުންނަތެއްގެ ނިޔަތް ފަރުޟެއްގެ ނިޔަތަށް ބަދަލުކޮށްލުން.)\n2. މަތިވެރި އަޅުކަމަކުން އެއަށްވުރެ ދަށް އަޅުކަމަށް ބަދަލުކޮށްލުން. (މިސާލަކަށް: ފަރުޟެއްގެ ނިޔަތް ސުންނަތެއްގެ ނިޔަތަށް ބަދަލުކޮށްލުން.)\n3. އަޅުކަމެއް އެއާ އެއްފަންތިއެއްގެ އަޅުކަމަކަށް ބަދަލުކޮށްލުން. (މިސާލަކަށް: ސުންނަތެއްގެ ނިޔަތް އޭގެ އެހެން ސުންނަތެއްގެ ނިޔަތަށް ބަދަލުކޮށްލުން ނުވަތަ ފަރުޟެއްގެ ނިޔަތް އޭގެ އެހެން ފަރުޟެއްގެ ނިޔަތަށް ބަދަލުކޮށްލުން.)\nމިތިން ވައްތަރުގެ މިސާލު ނަމާދުން ބަޔާންކޮށްލަމެވެ. އޭގެ ހަތަރު ޙާލަތެއްވެއެވެ.\nފުރަތަމަ ޙާލަތަކީ: ފަރުޟެއް އޭގެ އެހެން ފަރުޟަކަށް ބަދަލުކޮށްލުމެވެ. މިސާލަކަށް މެންދުރުނަމާދުގެ ނިޔަތް ޢަޞްރުނަމާދުގެ ނިޔަތަށް ބަދަލުކޮށްލުމެވެ. މިގޮތަށް ނިޔަތް ބަދަލުކޮށްލައިފިނަމަ ދެނިޔަތްވެސް ޞައްޙަނުވާހުށްޓެވެ. މެންދުރުނަމާދުގެ ނިޔަތް ބާޠިލުވެ، އަޞްރުނަމާދަށް ގަތް ނިޔަތް ޞައްޙަނުވާހުށްޓެވެ. އެއީ މެންދުރުނަމާދުގެ ނިޔަތް ކަނޑާލުމުގެ ސަބަބުންނާއި، ޢަޞްރުނަމާދުގެ ނިޔަތް އަޅުކަންފެށިއިރު ގަނެފައިނުވާތީއެވެ.\nދެވަނަ ޙާލަތަކީ: ސުންނަތް ނަމާދެއްގެ ނިޔަތް އެހެން ސުންނަތް ނަމާދަކަށް ބަދަލުކޮށްލުމެވެ. މީގެ މިސާލަކީ ވިތުރި ނަމާދުކުރުމަށް ނިޔަތް ގަތުމަށްފަހުގައި ވިތުރިކުރަން ފެށިފަހުން ފަތިސްނަމާދުގެ ބަންގިގޮވުމުން ފަތިސްނަމާދުގެ އިހު ސުންނަތަށް ނިޔަތް ބަދަލުކޮށްލުމެވެ. މިގޮތަށް ނިޔަތް ބަދަލުކޮށްލައިފިނަމަ ދެނިޔަތްވެސް ޞައްޙަނުވާހުށްޓެވެ. އެހެނީ، އެއްވެސް މަޞްލަޙަތެއް ނެތި ވިތުރީގެ ނިޔަތް ކަނޑާލުމާއި، ފަތިސްނަމާދުގެ އިހު ސުންނަތުގެ ނިޔަތް އަޅުކަންކުރަން ފެށިއިރު ގަނެފައިނުވާތީއެވެ.\nތިންވަނަ ޙާލަތަކީ: ސުންނަތް ނަމާދެއްގެ ނިޔަތް ފަރުޟުނަމާދަކަށް ބަދަލުކޮށްލުމެވެ. މީގެ މިސާލަކީ ފަތިސްނަމާދުގެ އިހު ސުންނަތުގެ ދެރަކުޢަތްކުރުމަށް ނިޔަތްގަނެ އަޅުކަންކުރަން ފަށައިގަތުމަށްފަހު ފަތިސްނަމާދުގެ ފަރުޟު ދެރަކުޢަތަށް ނިޔަތް ބަދަލުކޮށްލުމެވެ. މިގޮތަށް ނިޔަތް ބަދަލުކޮށްލައިފިނަމަ ދެނިޔަތްވެސް ޞައްޙަނުވާހުށްޓެވެ. އެއީ ފުރަތަމަ ނިޔަތް ކަނޑާލުމުގެ ސަބަބުންނާއި ފަތިސްނަމާދުގެ ފަރުޟުދެރަކުޢަތް ކުރުމަށް އަޅުކަންކުރަން ފެށިއިރު ގަނެފައިނުވާތީއެވެ. އަދި އަޅުކަމެއް އެއަށްވުރެ މަތިވެރި އަޅުކަމަކަށް ނިޔަތް ބަދަލުކޮށްލުމަކީ ޞައްޙަވާނޭ ގޮތެއް ނޫނެވެ. އެހެނީ، ސުންނަތް ނަމާދުތައް ފަރުޟުނަމާދުތަކަށްވުރެ މަތިވެރިކަމުގެގޮތުން ދަށްވާނެއެވެ.\nހަތަރުވަނަ ޙާލަތަކީ: ފަރުޟުނަމާދެއްގެ ނިޔަތް ސުންނަތް ނަމާދެއްގެ ނިޔަތަށް ބަދަލުކޮށްލުމެވެ. މީގެ ދެ ވައްތަރެއްވެއެވެ.\n1. އެނަމާދުގެ ޙުކުމުގައި ނިޔަތް ބަދަލުވެގެންދާ ވައްތަރެވެ. އެއީ މިސާލަކަށް މެންދުރުނަމާދުގެ ވަޤުތު ވަދެއްޖެކަމަށްހީކޮށް ނަމާދުކުރަން ފެށިފަހުން އަދި ވަޤުތު ނުވަންނަކަމުގައިވާނަމަ ނިޔަތް ސުންނަތް ނަމާދަކަށް ބަދަލުކޮށްލެވޭނެއެވެ.\n2. ފަރުޟުނަމާދެއްގެ ނިޔަތް ސުންނަތް ނަމާދެއްގެ ނިޔަތަށް ބަދަލުކޮށްލުމެވެ. އެއްވެސް މަޞްލަޙަތެއްނެތި މިފަދައިން ނިޔަތް ބަދަލުކޮށްލުން ޞައްޙަވެގެންނުވެއެވެ. މިސާލަކަށް އެކަނި ފަރުޟުނަމާދުކުރަން ފެށިފަހުން ޖަމާޢަތް ހެދިއްޖެނަމަ އެޖަމާޢަތުގައި ބައިވެރިވުމަށް ކުރަމުން ދިޔަ ނަމާދު ސުންނަތް ނަމާދެއްގެ ނިޔަތަށް ބަދަލުކޮށްލެވިދާނެއެވެ. ޢިލްމުވެރިންގެ ތެރެއިން ބައެއް ޢިލްމުވެރިން މިފަދައިން ނިޔަތް ބަދަލުކޮށްލުން ޞައްޙަނޫންކަމުގައި ވިދާޅުވެއެވެ. އެއީ ފުރަތަމަ ނިޔަތް ކަނޑާލުމާއި ދެވަނަ ނިޔަތް އަޅުކަންކުރަން ފެށިއިރު ގަނެފައިނުވާތީއެވެ. އަދި އަނެއްބައި ޢިލްމުވެރިން ޞައްޙަކަމުގައި ވިދާޅުވެއެވެ. ޞައްޙަ ބަހަކީ މިއެވެ. އެއީ މިގޮތުގައި ޝަރުޢީ މަޞްލަޙަތެއް ވާތީއެވެ. އެއީ ޖަމާޢަތް ހޯދުމެވެ. އަދި ޝަރުޢީ މަޞްލަޙަތަކަށްޓަކައި މައުމޫމެއްގެގޮތުގައި ހުރި މީހަކަށް އިމާމެއްކަމަށް ނިޔަތް ބަދަލުކޮށްލެވެއެވެ. އަދި އިމާމަކަށް ހުރިމީހާއަށް މައުމޫމެއްގެ ނިޔަތަށް ނިޔަތް ބަދަލުކޮށްލެވެއެވެ. ނިޔަތް ބަދަލުކޮށްލުމުން ޝަރުޢީ މަޞްލަޙަތެއް ނާންނަކަމުގައިވާނަމަ، މިގޮތަށް ނިޔަތް ބަދަލުކޮށްލުން މަނާވެގެންވެއެވެ.\n– الأشباه والنظائر/ للسيوطي.\n– المقنع/ لابن قدامة.\n– كنز الدقائق/ لابن نجيم.


SunOnline: Ehves haalathehgai Askaree kurimathi lumakah nudhiyumah America aai China ehbasvehjje\nއެއްވެސް ހާލަތެއްގައި އަސްކަރީ ކުރިމަތިލުމަކަށް ނުދިޔުމަށް އެމެރިކާއާއި ޗައިނާ އެއްބަސްވެއްޖެ\nމުހައްމަދު ޖަވާދު ޔޫސުފު 17 Nov 2021, 09:42\nއެމެރިކާގެ ރައީސް ޖޯ ބައިޑެން އާއި ޗައިނާގެ ރައީސް ޝީ ޖިންޕިން\nވޮޝިންޓަން - ބެިއޖިންގް (17 ނޮވެމްބަރު): ޗައިނާގެ ރައީސް ޝީ ޖިންޕިންނާއި އެމެރިކާގެ ރައީސް ޖޯ ބައިޑަން ވާޗުއަލްކޮށް ސަމިޓެއް ބާއްވައިފިއެވެ.\nއިއްޔެ ތިން ގަޑިއިރަށް ދިގު ދެމިގެންދިޔަ މިސަމިޓްގައި ދެބޭފުޅުން މައިގަނޑު ގޮތެއްގައި މަޝްވަރާ ކުރައްވާފައިވަނީ ދުނިޔޭގައި ހަމަޖެހުން ގާއިމުކުރުމަށް ޓަކައި ބޮޑު ދެބާރުގެ ހައިސިއްޔަތުން އެދެގައުމުގެ ޒިންމާތަކާ ބެހޭގޮތުންނެވެ. މީގެއިތުރުން ދުނިޔޭގެ އެންމެ ބޮޑު ދެބާރުގެ ހައިސިއްޔަތުން އެމެރިކާއާއި ޗައިނާގެ ވާދަވެރިކަން ކިތަންމެ ބޮޑުވިނަމަވެސް އަސްކަރީ ކުރިމަތިލުމަކަށް ދެގައުމު ދިޔަނުދިނުމާބެހޭގޮތުންވެސް ދެބޭފުޅުން މަޝްވަރާ ކުރެއްވިއެވެ.\nމި ސަމިޓަށްފަހު ވައިޓް ހައުސްއިން ނެރުނު ބަޔާނެއްގައި ބުނެފައިވަނީ ޗައިނާގެ ޝިންޖިޔާން ސަރަހައްދާމެދު ޗައިނާ މުއާމަލާތްކުރާގޮތާ އަދި ޓިބެޓާއި ހޮންކޮންގް އާ މެދު ޗައިނާ ގެންގުޅޭ ސިޔާސަތުތަކާ އެމެރިކާ ހިތްހަމަނުޖެހޭކަން ބައިޑެން ރައީސް ޝީއަށް ދެންނެވި ކަމުގައެވެ. ނަމަވެސް ޓައިވާންގެ މައްސަލާގައި ވަން ޗައިނާ ޕޮލިސީ އަށް އެމެރިކާ އިހްތިރާމް ކުރާނެކަމުގެ ޔަގީންކަން ބައިޑެން ޗައިނާގެ ރައީސަށް ދެއްވި ކަމުގައެވެ.\nއެމެރިކާއާއި ޗައިނާގެ ރައީސުންގެ ވާޗުއަލް ސަމިޓް\nވަން ޗައިނާ ޕޮލިސީއަކީ ޓައިވާނުން މުސްތަގިއްލު ދައުލަތެއްގެ ގޮތުގައި މިނިވަންކަން އިއުލާން ކުރުމާ ދެކޮޅު ހެދުމެވެ. ޗައިނާއާއި އެމެރިކާއާ ދެމެދު ނުތަނަވަސްކަން އުފެދިފައިވާ މައިގަނޑު އެއް ސަބަބަކީ ޓައިވާނެވެ. ޓައިވާން ޗައިނާގެ ބާރުގެ ދަށަށް ގެންނަން މަސައްކަތްކޮށްފިނަމަ ޓައިވާންގެ ދިފާއުގައި އެމެރިކާ ތެދުވާނެކަމަށް ދާދިފަހުން އެމެރިކާގެ ޚާރިޖީ ވަޒީރު ވިދާޅުވުމުން ޗައިނާވަނީ ވަރަށް ބޮޑަށް ރުޅިއައިސްފައެވެ.\nމި ސަމިޓަށްފަހު ޗައިނާ ސަރުކާރުން ބުނެފައިވަނީ ޓައިވާނަކީ ޗައިނާގެ މައި ސަރުކާރާ ވަކިވެގަނެގެން އުޅޭ އެގައުމުގެ ސަރަހައްދެއްކަމާއި ޓައިވާން އަލުން އަނބުރައި ޗައިނާގެ ސިޔާދަތުގެ ދަށަށް ގެނައުމަށް ޗައިނާ ފަސްނުޖެހޭނެކަން ރައީސް ޝީ އެމެރިކާގެ ރައީސަށް ދެންނެވި ކަމުގައެވެ. އަދި ޓައިވާނާއި ޗައިނާގެ ދެމެދަށް އެމެރިކާ ވަނުމަކީ ޗައިނާގެ ދާޚިލީ ކަންކަމުގެ ތެރެއަށް އެމެރިކާ ވަނުންކަމާއި މިފުރުސަތު އެމެރިކާއަށްވެސް އަދި އެހެން ގައުމަކަށްވެސް ނުދޭނެކަން ރައީސް ޝީ އެމެރިކާގެ ރައީސަށް ދެންނެވި ކަމުގައެވެ.\nމި ސަމިޓްގައި ދެބޭފުޅުންވެސްވަނީ އަސްކަރީ ކުރިމަތިލުމަކަށް ނުގޮސް ދުނިޔޭގައި ހަމަޖެހުން ޤާއިމުކުރުމުގައި ޗައިނާއާއި އެމެރިކާގެ ބޮޑު ޒިންމާއެއް އޮތްކަމާއި އެޒިންމާ ހެޔޮގޮތުގައި އަދާކުރުމަށް އެއްބަސްވެ ވަޑައިގެންފައެވެ. ޗައިނާއާއި އެމެރިކާއަކީ ދުނިޔޭގެ އެންމެ ބޮޑު ދެ އިގްތިސާދެވެ. ދުނިޔޭގައި ސިނާއީ ގޮތުން އެންމެ ކުރިއަރާފައިވާ ދެގައުމަކީވެސް އެމެރިކާއާއި ޗައިނާއެވެ. އަދި ދުނިޔޭގައި އެންމެ ބާރާއި ނުފޫޒު ގަދައީވެސް އެދެގައުމުގެއެވެ. ޗައިނާއާ ވާދެކުރެވޭވަރުގެ ގައުމެއް އެމެރިކާ ނޫނީ ނެތްއިރު އެމެރިކާއާ ވާދަކުރެވޭވަރުގެ ގައުމެއް ޗައިނާ ނޫނީ ނެތެވެ.\nއެމެރިކާއާއި ޗައިނާއަކީ އދ. ގެ ސަލާމަތީ މަޖިލީހުގެ ދާއިމީ ދެމެންބަރުންނެވެ. ވީޓޯ ކުރުމުގެ ބާރު ލިބިފައިވާ ދެގައުމެވެ. ބައިޑަން އެމެރިކާގެ ރައީސްކަމާ ހަވާލުވެ ވަޑައިގަތުމަށްފަހު ޗައިނާގެ ރައީސް ޝީ އާ އަދި ސީދާގޮތެއްގައި ބައްދަލުކުރައްވާފައެއް ނުވެއެވެ. ނަމަވެސް ދެބޭފުޅުން ވަނީ މިދިޔަ ސެޕްޓެންބަރު މަހު ތެރޭގައި ފޯނު މަޝްވަރާކުރައްވާފައެވެ.


Aneri "Anupama" dhookohlaneetha?\nއަނޭރީ "އަނޫޕަމާ" ދޫކޮށްލަނީތަ؟\nއަނޫޕަމާގެ ތަރިންނާއެކު އަނޭރީ (ވ)\nކަލާޒް ޗެނަލުން ދައްކާ މަޝްހޫރު ރިއަލިޓީ ޝޯ "ޚަތުރޯން ކޭ ކިލާޅީ"ގެ 12 ވަނަ ސީޒަންގައި ޓީވީ ތަރި އަނޭރީ ވިޖަން ބައިވެރިވާން އޭނާ ދާދިފަހުން ވަނީ އިއުލާން ކޮށްފަ އެވެ.\nއަނޭރީ ބުނި ގޮތުގައި ޝޯގައި ބައިވެރި ވެވުނީތީ އޭނާ ހުރީ ވަރަށް އުފަލުންނެވެ.\n"އަހަރެން އަބަދުވެސް އާކަންތައްތައް ތަޖުރިބާ ކުރާހިތްވޭ. އެހެންވެ މި ޝޯގައި ބައިވެރިވެގެން ވަރަށް ގިނަ އާ ކަންތައްތަކެއް ކުރަން ލިބޭނެތީ ވަރަށް ހިތްހަމަޖެހޭ،" އަނޭރީ ބުންޏެވެ،\nމި ޝޯގައި އަނޭރީ ބައިވެރިވާ ޚަބަރަކާއެކު އޭނާ އާއި އޭނާ ބައިވެރިވާ ސިލްސިލާ "އަނޫޕަމާ"ގެ ފޭނުންގެ ހިތުގައި ވަރަށް ބޮޑު ސުވާލެއް ވަނީ އުފެދި ފައެވެ. ޝޯގައި ބައިވެރިވާން އަނޭރީ ފުރައިގެން ސައުތު އެފްރިކާ އަށް ދާންޖެހޭތީ އޭނާ "އަނޫޕަމާ" އިން ވަކިވަނީތޯ އެވެ؟\nއަނޭރީ އަކީ "އަނޫޕަމާ"ގެ އެންމެ މުހިއްމު އެއް ކެރެކްޓާ ކަމަށްވާ އަނޫޖް ކަޕާޑިއާގެ ކޮއްކޮ މަލްވިކާ (މުއްކޫ)ގެ ރޯލު ކުޅޭ އެކްޓަރެވެ. މިއީ ވެސް ޝޯ އަށް މުހިއްމު ކެރެކްޓާއަކަށް ވާތީ އަނޭރީ ވަކިވެއްޖެނަމަ އެ ކެރެކްޓާ އަށް ވާނީ ކިހިނެއްތޯ ވެސް ޝޯގެ ފޭނުން ސުވާލު އުފައްދާފައި ވެއެވެ.\nބޮލީވުޑް ޚަބަރުތައް ބުނާ ގޮތުގައި ރޯހިތު ޝެޓީ ހޯސްޓްކުރާ "ޚަތުރޯން ކޭ ކިލާޅީ"ގެ 12 ވަނަ ސީޒަންގެ ޝޫޓިން ފަށަން ހަމަޖެހިފައިވަނީ މި ހިނގާ މޭ މަސް ނިމޭ ހިސާބުގަ އެވެ. އޭގެ ކުރިން ޝޯގެ ބައިވެރިން ސައުތު އެފްރިކާ އަށް ފުރާނެ އެވެ. އެހާތަނަށް އަނޭރީ ހަދާ ގޮތެއް ބެލުމަށް އޭނާގެ ފޭނުން ދަނީ އިންތިޒާރު ކުރަމުންނެވެ.